
הכנסת העשרים
מושב רביעי
<פרוטוקול מס' 548>
מישיבת ועדת הפנים והגנת הסביבה
יום שני, י"ג בשבט התשע"ח (29 בינואר 2018), שעה 9:30
<סדר היום:>
<מעקב אחר יישום מדיניות הממשלה בעניין המסתננים וסגירת מתקן חולות>
<2. מעקב בטיפול רשויות המדינה במבקשי מקלט מאפריקה>
<3. מעקב בטיפול רשויות המדינה במבקשי מקלט מאפריקה- לנוכח התכנית לגירושם נגד רצונם>
<4. מעקב בטיפול רשויות המדינה במבקשי מקלט מאפריקה- לנוכח התכנית לגירוש נגד רצונם>
<5. היערכות המשק לגירוש המסתננים>
<6. היערכות המשק לגירוש המסתננים>
<7. היערכות המשק לגירוש המסתננים>
נכחו:

<חברי הוועדה:> 
יואב קיש – היו"ר
טלב אבו עראר

זוהיר בהלול

נאוה בוקר

יואב בן צור

יעל גרמן

תמר זנדברג

אורן אסף חזן

יעל כהן-פארן

בצלאל סמוטריץ

לאה פדידה

חברי הכנסת:

אמיר אוחנה

קארין אלהרר

סעיד אלחרומי

איל בן ראובן

איתן ברושי

עמר בר-לב

מסעוד גנאים

עבד אל חכים חאג' יחיא

דב חנין

יואל חסון

יוסי יונה

מרב מיכאלי

מיכאל מלכיאלי

עאידה תומא סלימאן

קסניה סבטלובה

רויטל סויד

איימן עודה

עודד פורר

עיסאווי פריג'

נורית קורן

מיכל רוזין

מוסי רז

נחמן שי

סתיו שפיר

<מוזמנים:> 
	
	
	שר הפנים אריה דרעי

	מנהל תחום מטה הסברה לאומי, משרד ראש הממשלה
	–
	פנחס יצחקי

	ר' אגף מדיניות פנים במל"ל, המועצה לביטחון לאומי 
	–
	עמית אבירם

	מנכ"ל, רשות האוכלוסין, ההגירה ומעברי הגבול
	–
	שלמה מור יוסף

	יועץ מנכ"ל, רשות האוכלוסין, ההגירה ומעברי הגבול
	–
	רועי כהן

	מנהל מינהל אכיפה לזרים, רשות האוכלוסין, ההגירה ומעברי הגבול
	–
	יוסף אדלשטיין

	הלשכה המשפטית, רשות האוכלוסין, ההגירה ומעברי הגבול 
	–
	שונית שחר

	יועמ"ש, רשות האוכלוסין, ההגירה ומעברי הגבול
	–
	דניאל סלומון

	דוברת, רשות האוכלוסין, ההגירה ומעברי הגבול 
	–
	סבין חדד

	רמ"ט שב"ס, המשרד לביטחון פנים 
	–
	אילן מלכא

	יועמ"ש שב"ס, ביטחון פנים 
	–
	יוכי גנסין

	ראש חטיבת תקציבים, בטחון פנים 
	–
	איתן גולדפלם

	קמ"ד תכנון אגת, המשרד לביטחון פנים 
	–
	אמיר  ליפשיץ 

	מנהלת אגף שיקום, משרד הרווחה
	–
	אורנה יוגב

	ממונה בכירה-מח' יעוץ וחקיקה, משרד המשפטים 
	–
	אביטל שטרנברג

	עו"ד-מח' יעוץ וחקיקה, משרד המשפטים 
	–
	עמרי איתן בן צבי

	ממונה, משרד המשפטים 
	–
	הילה טנא-גלעד

	סמנכ"ל אפריקה, משרד החוץ 
	–
	יורם אלרון

	עו"ד בינלאומי, משרד החוץ 
	–
	נועם קפון

	מנהל המנהל לחינוך התיישבותי לשעבר, משרד החינוך 
	–
	בני פישר

	חברת כנסת לשעבר
	–
	מלי פולישוק בלוך

	רכזת מידע ומחקר, עובדי הכנסת 
	–
	רינת בניטה

	קשרי חוץ, נציבות האו"ם לפליטים 
	–
	שרון  הראל

	ראש היחידה המשפטית, נציבות האו"ם לפליטים 
	–
	קרן מיכאלי

	רכזת מחקר, המרכז למדיניות הגירה ישראלית 
	–
	ענת ברמן

	מקדמת מדיניות, אס"ף - ארגון סיוע לפליטים ומבקשי מקלט 
	–
	קולן עלוה

	פעיל, אס"ף – ארגון סיוע לפליטים ומבקשי מקלט
	–
	ד"ר ברהנה הגוס

	מנהל קמפוס ביאליק רוגוזין, עיריית תל אביב-יפו 
	–
	אליעזר נחמה

	עמותת עוטף התחנה המרכזית 
	–
	סוזי  כהן צמח 

	פעילה, עמותת עוטף התחנה המרכזית 
	–
	שפי פז

	נציג, תושבי דרום תל אביב
	–
	גלעד הלחמי

	מנהלת חינוכית, רבנים לזכויות אדם
	–
	רב נאוה חפץ

	סגנית מחלקת חינוך, רבנים לזכויות אדם 
	–
	רב תמרה שגב

	מנכ"לית, אחותי-למען נשים בישראל
	–
	שולה קשת

	אחראית קשרי ממשל, המכון הישראלי לדמוקרטיה 
	–
	דורון סלע

	תחום דמוקרטיה, שתי"ל 
	–
	נעה דגוני

	קמפיינרית, ארגון אמנסטי 
	–
	חן בריל אגרי

	ועד כפר שלם 
	–
	עובד חוגי

	יו"ר צב"י צרכני בריאות ישראל, צרכני בריאות ישראל 
	–
	מידד  גיסין

	נציגת פורום קהלת
	–
	מיכל שמעון

	נציג המכון לאסטרטגיה ציונית
	–
	עדי יהודה ארבל

	מוזמן/ת
	–
	Giona Messina

	מוזמן/ת
	–
	Franck Genauzeau

	מוזמן/ת
	–
	קרן יוסף

	מוזמן/ת
	–
	פזית אטלס

	מוזמן/ת
	–
	אילן ליאור

	מוזמן/ת
	–
	ילי יאלה אפשטיין

	מוזמן/ת
	–
	אלה קמחי

	מוזמן/ת
	–
	טל נוביץ

	מוזמן/ת
	–
	ליהי אלמוג

	מוזמן/ת
	–
	ענבר אבני

	מוזמן/ת
	–
	עומר פזי

	מוזמן/ת
	–
	איתי קומם

	מוזמן/ת
	–
	גלי  שפירא

	מוזמן/ת
	–
	לילה בן דוד

	מוזמן/ת
	–
	ציפי פזי

	מוזמן/ת
	–
	שי פרוגל

	מוזמן/ת
	–
	דניאלה מנור

	מוזמן/ת
	–
	משה  אשכנזי

	מוזמן/ת
	–
	ורוניקה כהן

	מוזמן/ת
	–
	ג'וני קפל


<ייעוץ משפטי: >
תומר רוזנר
<מנהל/ת הוועדה:>
לאה קריכלי
<רישום פרלמנטרי:>
אסתר מימון
<מעקב אחר יישום מדיניות הממשלה בעניין המסתננים וסגירת מתקן חולות>
<מעקב בטיפול רשויות המדינה במבקשי מקלט מאפריקה, של ח"כ עאידה תומא סלימאן (מס' 8944).>
<מעקב בטיפול רשויות המדינה במבקשי מקלט מאפריקה- לנוכח התכנית לגירושם נגד רצונם, של ח"כ מיכל רוזין (מס' 8938).>
<מעקב בטיפול רשויות המדינה במבקשי מקלט מאפריקה- לנוכח התכנית לגירוש נגד רצונם, של ח"כ איל בן ראובן (מס' 8937).>
<היערכות המשק לגירוש המסתננים, של ח"כ מירב בן ארי (מס' 8983).>
<היערכות המשק לגירוש המסתננים, של ח"כ נאוה בוקר (מס' 8969).>
<היערכות המשק לגירוש המסתננים, של ח"כ עודד פורר (מס' 8968).>
<היו"ר יואב קיש:>
חברים, בוקר טוב לכולם. זו הישיבה הראשונה שלי כיושב-ראש ועדת הפנים - -

<יעל גרמן (יש עתיד):>
ברכותינו.

<היו"ר יואב קיש:>
- - אני שמח לראות שאנחנו בנושא שבאמת חשוב לציבור. יש בו עניין ציבורי רחב מאוד, גם לפי שורת חברי הכנסת שנמצאים פה וגם לפי זה שהשר כאן. אני מאוד שמח שבחרת לבוא ולהציג את זה לתפיסתך. אתה כמובן תמיד אורח רצוי ומכובד פה בוועדה.

אני רוצה להתחיל בהתנצלות. רצינו לעשות את הישיבה באולם נגב או באולם ירושלים, אבל הנהלים של הכנסת שונו וזה הפך להיות ברמה של הראשון זוכה, למרות שביקשתי ואמרתי ובאמת שניסיתי והבהרתי את המצב שנרשמו לדיון 160 איש. יכולנו לעשות את זה באודיטוריום, אבל החלטתי שלא נעשה שם.
<מיכל רוזין (מרצ):>
רובם בחוץ.
<היו"ר יואב קיש:>
את מבינה את הסיטואציה. אני מסביר את הסיבה. רצינו לעשות את הדיון באולם נגב או באולם ירושלים – לא נתנו. אני באמת לא יודע איך בסוף זה יסתדר, אבל זה האילוץ שמולו אנחנו נמצאים.
אני מבקש מחברי הכנסת להירשם אצל מנהלת הוועדה.

<מיכל רוזין (מרצ):>
זה דיון מהיר.

<היו"ר יואב קיש:>
יש לכם קדימות, לחברי הכנסת של הדיון המהיר. זה שילוב עם דיון מהיר.

<קריאות:>
 - - -

<מיכל רוזין (מרצ):>
חבר הכנסת קיש, אתה שומע?
<היו"ר יואב קיש:>
לא הייתם אצלי הרבה בוועדת הכנסת, אבל אני מנהל ישיבות שאפשר יהיה להקשיב ולשמוע אחד את השני.

<מיכל רוזין (מרצ):>
היא ביקשה שנשים מבוגרות מדרום תל אביב שנמצאות בחוץ יוכלו להיכנס לדיון.

<היו"ר יואב קיש:>
חברת הכנסת מיכל רוזין - - -

<יואל חסון (המחנה הציוני):>
האמת, אדוני היושב-ראש, משפט - - -
<היו"ר יואב קיש:>
חבר הכנסת יואל חסון, אין משפט עכשיו. אתה מכיר איך אני מנהל ישיבות, ואתה יודע שכשתהיה לך זכות דיבור, אני אלחם על הזכות שלך ושאף אחד לא יפריע לך, ועכשיו אתה מפריע.

<יואל חסון (המחנה הציוני):>
רציתי להגיד לטובתך משהו.

<היו"ר יואב קיש:>
אני לא צריך שאף אחד יעשה לי טובות.

<יואל חסון (המחנה הציוני):>
יש לך סיכוי להעביר את הוועדה לעידן יותר טוב.

<היו"ר יואב קיש:>
תודה רבה לך. אין צורך. 

אני אומר בצורה הכי ברורה: מי שיפריע – לחברי הכנסת זה נוהל רגיל, הם מכירים, זה שלוש קריאות, ואם זה יהיה בלתי נסבל, הם גם יצאו החוצה – מי שיפריע יותר מפעם אחת ייצא החוצה וייכנס אחד אחר במקומו שמאוד ישמח להיכנס. לא יהיו שום הפרעות, לא בצעקות מאחורה ולא בצעקות מקדימה.
חברים, אני מתחיל. אני מתחיל בציטוט: "אנחנו כולנו זוכרים ספינות עם פליטים יהודים בשנות ה-30 אשר נדדו על פני שבעה ימים וביקשו להיכנס לארץ מסוימת או לארצות רבות ונתקלו בסירוב. היום קיימת מדינת היהודים. לא שכחנו. אנחנו ננהג באנושיות. נביא את האנשים האומללים האלה, פליטים שניצלו על ידי ספינתנו מטביעה במצולות ים, אל ארצנו. ניתן להם מחסה ומקלט". זהו חלק מנאומו של ראש ממשלת ישראל וראש הליכוד, מנחם בגין, ב-20 ביוני 1977, כאשר הכניס לארץ-ישראל 66 פליטים מוייטנאם. 

לא שכחנו. לא שכחתי מאיפה אני בא, מי הם מנהיגיי ומי הם מוריי. לעומת זאת, בשבועות האחרונים תפס תאוצה קמפיין סיוע למסתננים. מה לא נאמר על מדינתנו ועל ממשלתנו? השוואה לנאצים, גזענים, שולחים אותם למותם ועוד.
אני אומר פה לכולם: הגיע הזמן לנפץ את השקרים, שקרים בוטים שמנסים להציג אותם כאילו הם עובדות. ראשית, אני רוצה לגנות מכול וכול את תופעת הזילות של השואה, השימוש השקרי במושג השואה כאשר דנים במסתננים ובמהגרי עבודה.
השקר הראשון שצריך לנפץ הוא שמדובר במסתננים ומהגרי עבודה ולא בפליטים. אנחנו נשאיר את הפליטים ואנחנו נחזיר את מהגרי העבודה.

השקר השני הוא שנאמר ששולחים אותם אל מותם. אני מודה שההסכם שנחתם הוא חשאי וסודי - -

<עמר בר-לב (המחנה הציוני):>
שקר של מי?

<היו"ר יואב קיש:>
- - אך נבחן לעומק בבג"ץ שקבע שההסכם - - -

<אמיר אוחנה (הליכוד):>
זה שקר. שקר. זה נקבע בבג"ץ. זה שקר.
<היו"ר יואב קיש:>
הבא שמדבר יוצא.

<היו"ר יואב קיש:>
- - - שקבע שההסכם עומד בתנאי החוק ואין מניעה להרחיק מסתננים - -
<מיכל רוזין (מרצ):>
אז למה הוא חשאי? למה הוא חשאי? מה אתם מסתירים?
<היו"ר יואב קיש:>
- - מתוך איזה תחושה מזויפת - - -

<סוזי כהן:>
למה להפריע לו? צריך לכבד אותו, אחר-כך יהיה לך זמן.
<היו"ר יואב קיש:>
סליחה. אני לא צריך שיעזרו לי.
<מיכל רוזין (מרצ):>
את לא מנהלת. אני חברת כנסת ואת לא.

<היו"ר יואב קיש:>
חברת הכנסת רוזין, אני קורא לך לסדר פעם ראשונה.

<אורן אסף חזן (הליכוד):>
 האמת שזה בושה שהכנסת - - -
<היו"ר יואב קיש:>
חבר הכנסת אורן חזן, אני קורא אותך לסדר פעם ראשונה. אף אחד לא מדבר.
<אורן אסף חזן (הליכוד):>
יהיה משעמם בלעדיי.
<היו"ר יואב קיש:>
אורן, אני מוציא אותך עוד רגע. אתה יודע שאני מוציא אותך. אתה עושה את זה הרבה פעמים.

<מיכל רוזין (מרצ):>
יואב קיש, עם כל הכבוד - - -

<היו"ר יואב קיש:>
לא להפריע, אני כבר מסיים. יש לי עוד שני עמודים.

<מיכל רוזין (מרצ):>
אבל אורחת לא יכולה לנזוף בחברת כנסת.

<היו"ר יואב קיש:>
- - - מתוך איזו תחושה - - -

<סוזי כהן:>
- - -

<מיכל רוזין (מרצ):>
חברי כנסת יכולים להפריע.

<אמיר אוחנה (הליכוד):>
אולי תפסיקי להפריע. אולי תפסיקי להפריע.
<היו"ר יואב קיש:>
חבר הכנסת אמיר אוחנה, מספיק.

<מיכל רוזין (מרצ):>
זה ההבדל, אמיר אוחנה.

<היו"ר יואב קיש:>
חברת הכנסת מיכל רוזין, אני לא אקבל אף הערה מחברי הכנסת.

- - - מתוך איזו תחושה מזויפת ומטעה של עליונות מוסרית וטהרנות שחצתה גבולות באים להטיף לנו על מוסר יהודי, תוך כדי עיוות של המציאות. כשנוח היהדות זה האור, המוסר והעליון והנקי, וכשלא נוח, היהדות היא גזענית ופשיסטית. מספיק.

קראתי הבוקר שיש איזה מכסה באיזה עיתון על 600 לחודש. אני לא מקבל את זה. בנושא תופעת מהגרי העבודה אנחנו נטפל. לא צריכה להיות מכסה, צריך להיות - - -
<קסניה סבטלובה (המחנה הציוני):>
לא ביררתם אם הם מהגרי עבודה או לא. לא ביררתם את זה בכלל.
<היו"ר יואב קיש:>
אני קורא אותך לסדר פעם ראשונה.
<קסניה סבטלובה (המחנה הציוני):>
תקרא לי.

<היו"ר יואב קיש:>
אנחנו נפעל ביעילות המרבית ומספיק לגרור רגליים.

הוועדה הזאת תעקוב מקרוב ותפקח על פעולת הממשלה על הוצאתם של המסתננים, על מנת שלא נתעורר בעוד שנתיים באותו מצב או מצב גרוע יותר.

אני מודיע שהדיון היום יעסוק בעיקרו בהחלטת הממשלה על הוצאת המסתננים מארצנו ובסגירת מתקן חולות.
בג"ץ פסל לצערי את חוקי הכנסת בעניין "חולות", לא פעם אחת. ואז היו רבים שהגנו ושמחו לשמור על החלטות אלה בחירוף נפש. ועכשיו, אחרי שבג"ץ מאשר את פעולות הממשלה, הגלויות ושאינן גלויות, זה פתאום לא לגיטימי. הצביעות תעצור פה אנחנו יחד נסייע לתושבי דרום תל אביב וערים אחרות שאיבדו את צביונן, שלא לדבר על ביטחונן האישי בגלל גרירת רגליים לצערי, חוסר אכפתיות, ואם כבר יש גזענות, לצערי זה כלפיהם.
<נחמן שי (המחנה הציוני):>
של מי גרירת הרגליים?

<היו"ר יואב קיש:>
המוסר היהודי הוא גירוש המסתננים. תודה רבה.

<נחמן שי (המחנה הציוני):>
של מי גרירת רגליים?

<היו"ר יואב קיש:>
אני מבקש מכולם. אנחנו לא נאריך. ראיתם שגם אני לא הארכתי בדבריי, כדי שלכולם יהיה זמן לדבר. אני מעביר את רשות הדיבור לשר אריה דרעי. מי שיפריע לו, אני אוציא אותו. בבקשה, השר.

<שר הפנים אריה מכלוף דרעי:>
אדוני היושב-ראש, זו הזדמנות בשבילי לברך אותך – בירכתי אותך במשרדי – בישיבה ראשונה כיושב-ראש ועדת הפנים. אם הישיבה הזאת היא סימן לבאות, אני מברך אותך שבכל יום תהיה לך ישיבה כזאת. תראה איזה התעניינות, איזה השתתפות גדולה.
<יואל חסון (המחנה הציוני):>
הכול בגלל היושב-ראש, באנו בגלל היושב-ראש.
<היו"ר יואב קיש:>
סליחה שאני מפריע. צריכים עוד להגיע 10 ילדים מהבית ספר של הבן שלי, מכיתה י"א, שייכנסו לפה לצפות. אני מקווה שהם לא יפריעו ולא נצטרך להרחיק אותם...
<נחמן שי (המחנה הציוני):>
שיכניסו קודם את העוזרים הפרלמנטריים שלנו - -
<עאידה תומא סלימאן (הרשימה המשותפת):>
למה צריך להעביר אותם טראומה כזאת?

<נחמן שי (המחנה הציוני):>
- - לפני שמכניסים ילדים מבית ספר.

<היו"ר יואב קיש:>
בסדר. אז לא נכניס את הילדים מהבית ספר, לבקשתו של נחמן שי שרוצה את העוזרים שלו. בסדר - -
<נחמן שי (המחנה הציוני):>
נכון. בדיוק כך.
<היו"ר יואב קיש:>
- - בבקשה, השר תמשיך.

<מיכל רוזין (מרצ):>
את תושבי דרום תל אביב שבחוץ.

<נחמן שי (המחנה הציוני):>
יש עוד אורחים בחוץ.

<היו"ר יואב קיש:>
סליחה, השר. דרך אגב, הסדרנים, הם מנהלים את זה. אם השקט יישמר, כמו שקורה עכשיו – דווקא מי שמפריע זה חברי הכנסת – אם אנחנו נשמור על שקט, אני אבקש שיכניסו גם בעמידה. אני מבקש, נא לשמור על תרבות הדיון ונכניס עוד אנשים.
<מיכל רוזין (מרצ):>
תרבות דיון זה גם איך מתנהל דיון. אם זה דיון מהיר, צריך להתחיל בחרי הכנסת היוזמים.

<היו"ר יואב קיש:>
מיכל, את תצאי החוצה. אני לא רוצה לקרוא אותך לסדר פעם שנייה. בבקשה, השר.

<מיכל רוזין (מרצ):>
אתה לא עונה לי על חברי הכנסת שיזמו את הדיון.

<היו"ר יואב קיש:>
את לא תגידי לי איך לנהל את הוועדה, ואני קורא אותך לסדר פעם שנייה ואת לא מפריעה יותר. בבקשה, שר.

<שר הפנים אריה מכלוף דרעי:>
חברי הכנסת, חברות הכנסת, בוקר טוב. בדבריי אני רוצה לתת בעיקר נתונים. נתונים מאומתים, בדוקים ורשמיים, בגלל מה שראיתי בכל השבועות האחרונים. זה לגיטימי שיש חילוקי דעות, אבל חלק גדול מהשיח הוא על נתונים לא נכונים ולא מדויקים, ולכן אני רוצה לתת נתונים, ואידך – זיל גמור. קודם כול כדי שלכם, כחברי כנסת, יהיו על השולחן כל הנתונים האמיתיים והמספרים המדויקים, מה הכוונה שלנו, מה החלטת הממשלה ומה אנחנו עומדים לעשות. זה דבר אחד.

אני אתחיל דווקא עם נתון צדדי לכאורה, כדי להניח תשתית ולהראות כמה השיח בשבועיים האחרונים הוא לא נכון, כאילו שאנחנו כביכול רודפים אפריקנים או צבע מסוים ואנחנו לא מתעסקים עם דברים אחרים.

אני רוצה קודם כול להתחיל ולומר שב-2017 – סיימנו את השנה, אז אני יכול לדבר לא בהערכה, אלא על מה שקרה ב-2017 – יצאו מרצון – עוד לא היתה לנו תוכנית, התוכנית שלנו מתחילה רק בינואר לגבי מהגרי/מסתנני עבודה – יצאו מרצון יותר מ-3,000. 3,200 או 3,300 יצאו למדינה שלישית או לארץ מוצאם. 

הרחקנו – כשאני אומר "הרחקה", פירושו שהרחקנו בכוח, אם זה על-ידי ישיבה ב"סהרונים", אם זה על-ידי עלייה בכוח למטוס – 5,300 אנשים אחרים, שהם לא אפריקנים. 3,300 מאוקראינה, 800 מגיאורגיה ואחרים ממדינות אחרות.

<מיכל רוזין (מרצ):>
אחרי שהם נכנסו לארץ או בשדה?

<שר הפנים אריה מכלוף דרעי:>
אחרי שהם נכנסו לארץ. את צודקת. זו שאלה טובה מאוד. אחרי שהם נכנסו לארץ הרחקנו אותם, בגלל שהם שהו כאן שלא כחוק. תבינו שזה מבצע קשה לאתר אותם, להוציא אותם, להעלות אותם על מטוס ולהרחיק אותם. קודם כול, הנתון הזה, שתבינו. אנחנו ב-2017 הרחקנו 5,300, שהם לא אפריקנים. האפריקנים יצאו מרצונם.

<קסניה סבטלובה (המחנה הציוני):>
כמה נשארו?

<מוסי רז (מרצ):>
כמה ביקשו מקלט מהמדינה?

<היו"ר יואב קיש:>
חבר הכנסת מוסי רז, זה לא יפה. הוא מתחיל לדבר. אם כל אחד ישאל אותו, לא נתקדם. אחרי שהוא יסיים, אני אתן זמן גם לשאלות. בבקשה.

<מוסי רז (מרצ):>
רק שאלתי כמה לא אפריקנים ביקשו מקלט.
<היו"ר יואב קיש:>
בבקשה, לא להפריע עכשיו.

<שר הפנים אריה מכלוף דרעי:>
אני אענה על כל הדברים האלה. תאמין לי שאני אענה על כל הדברים האלה.

דבר שני, מאז התופעה של המסתננים, שהתחילה ב-2007 בערך, קצת לפני זה, נכנסו לארץ כ-64,000 מהגרים מאפריקה. היום יש בארץ באופן רשמי, זה הנתון שלו, 37,800, חוץ מהילדים שנולדים בכל שנה, שאנחנו מעריכים אותם ב-6,000.
<לאה פדידה (המחנה הציוני):>
הרבה יותר.

<היו"ר יואב קיש:>
ילדים הם בכלל לא בדיון היום.

<קארין אלהרר (יש עתיד):>
זה כולל עובדים זרים?

<שר הפנים אריה מכלוף דרעי:>
גם לזה יש לנו נתונים, אבל לא ניכנס לזה. יצאו מרצון יותר מ-20,000 עד כה, ולכן המספר הגיע למה שהוא הגיע.

לגבי אלה שהגישו בקשות למקלט. רוב הבקשות למקלט שיש לנו ביחידה שלו בתל אביב, בסלמה – דרך אגב, אני חושב שכולם פה צריכים להתאחד בעניין הזה נגד הפגיעה, האיום וההרס של מה שעשו שם בלשכה נגד עובדי מדינה שבסך-הכול עושים את עבודתם. בטח לא באיומים יפחידו אותם. לפגוע בסמלי מדינה בצורה כזאת – אני חושב שצריך להוקיע את הדבר הזה, ואני משוכנע שכולם מוקיעים את זה – ביחידה שם בסלמה רוב בקשות המקלט הן לא מאפריקנים.

<סתיו שפיר (המחנה הציוני):>
כמה בקשות מקלט קיבלתם? כמה בקשות מקלט קיבלתם וכמה בדקתם?
<היו"ר יואב קיש:>
אם נתחיל עם שאלות, אנחנו לא נסיים. השר יסיים, ואז יענה לשאלות. ניתן לו רגע לסיים את דבריו. הוא אמר דברים מעניינים. בסוף אם הוא לא ענה, אני אתן זמן לשאלות. בבקשה, השר.

<שר הפנים אריה מכלוף דרעי:>
ב-2017 למשל הוגשו 14,700 בקשות מקלט, מתוכן 7,700 מאוקראינה, מגיאורגיה – 1,351, מכל הארצות האחרות – עוד כמה אלפים, מאריתריאה – 1,748, מסודן – 906, מאתיופיה 191, והשאר זה ממדינות אחרות.

ב-2016 אותו מספר, פחות או יותר אותה חלוקה. הרוב זה ממזרח רוסיה, מארצות שוויתרנו על ויזה מהן. גילינו מהר מאוד שיש מכערים שלוקחים אותם משדה התעופה באוטובוסים, מביאים אותם לסלמה, הם מבקשים בקשת מקלט, ואז הם יודעים שזה לוקח שנה-שנתיים, בינתיים יש להם הגנה ואי-אפשר להוציא אותם, וככה הם נשארים לעבוד בארץ באופן לא חוקי. אותם מסכנים שהביאו אותם משם, הם משלמים למכערים כמה אלפי דולרים.

כבר כמה חודשים שאין יותר בקשות מקלט מאוקראינה, מגיאורגיה ומכל המקומות הללו, כיוון שחסמנו את הדבר הזה. איך חסמנו את זה? קיבלנו ממשרד החוץ וממשרד המשפטים חוות דעת משפטיות שאלה לא ארצות מסוכנות, לכן לא צריך את כל ההליך של הבדיקה לעומק, אלא ביומיים-שלושה אנחנו מסרבים לבקשות הללו. 
מאז שהודענו לממשלות באופן רשמי שזה מה שאנחנו הולכים לעשות – אני הודעתי את זה באופן רשמי – אין יותר בקשות. נעשה מסע הסברה גדול בארצות שלהם, שלא כדאי להם לבוא לארץ בשביל המטרה הזאת, שמרמים אותם מכערים, וזה הופסק לגמרי. מה שנשאר לנו עכשיו זה פיגור גדול מאוד, כי חסמו לנו למעשה את כל העבודה בסלמה. במקום לטפל בבקשות של האפריקנים, של הפליטים שצריך לבדוק אותם, נחסמנו עם - - -
<מוסי רז (מרצ):>
אולי אפשר לתת להם עוד כמה חודשים.
<היו"ר יואב קיש:>
מוסי רז, אני קורא אותך לסדר פעם ראשונה.
<אורן אסף חזן (הליכוד):>
לא - - -

<היו"ר יואב קיש:>
אורן, כבר קראתי אותך. אני אקרא אותך לסדר פעם - - -

<אורן אסף חזן (הליכוד):>
רק שאלה, היושב-ראש.

<היו"ר יואב קיש:>
אורן, לא.

<אורן אסף חזן (הליכוד):>
יש פה פשוט מישהי עם כיפה - - -
<היו"ר יואב קיש:>
אורן, אני קורא אותך לסדר פעם שנייה.
<אורן אסף חזן (הליכוד):>
זה לא אמיתי, אדוני היושב-ראש.

<היו"ר יואב קיש:>
אנחנו ניתן לשר לסיים את דבריו.

<אורן אסף חזן (הליכוד):>
 אני רוצה לחזק את השר, פשוט מישהי - - -
<היו"ר יואב קיש:>
הוא לא צריך חיזוק.

<אורן אסף חזן (הליכוד):>
- - - מישהי עם כיפה על הראש - - -

<היו"ר יואב קיש:>
לא צריך חיזוק. בבקשה.

<נחמן שי (המחנה הציוני):>
היא פה לפני שנולדת.

<היו"ר יואב קיש:>
בבקשה.

<אורן אסף חזן (הליכוד):>
האם הכיפה גם היתה שם?

<תמר זנדברג (מרצ):>
היא מפריעה לך?

<אורן אסף חזן (הליכוד):>
מפריע לי, כן. הזוי.

<תמר זנדברג (מרצ):>
אין מה לעשות. זה המצב.

<היו"ר יואב קיש:>
תני לו לסיים. אתם קוטעים אותו כל הזמן. תנו לו לסיים את דבריו.
<אורן אסף חזן (הליכוד):>
לא הבנתי. את גבר? את אישה?
<תמר זנדברג (מרצ):>
מה זה החוצפה הזאת?

<היו"ר יואב קיש:>
חברים, מספיק.

<אורן אסף חזן (הליכוד):>
מה זה אישה עם כיפה על הראש?
<היו"ר יואב קיש:>
מספיק.

<תמר זנדברג (מרצ):>
איפה אנחנו? במאה ה-12? מה זה?
<היו"ר יואב קיש:>
חברים, מספיק.

<מרב מיכאלי (המחנה הציוני):>
אדוני היושב-ראש - - -

<קריאות:>
- - -

<תמר זנדברג (מרצ):>
מה זה הבושה הזאת?

<אורן אסף חזן (הליכוד):>
היא פוגעת בנו.

<תמר זנדברג (מרצ):>
תתנצל.

<היו"ר יואב קיש:>
אני כבר לא שומע את עצמי עם המיקרופון. תודה רבה, הדיון הסתיים. מי שעכשיו ימשיך לדבר, יצא החוצה.
<תמר זנדברג (מרצ):>
 - - - אתה מעליב רבנית. מה זה? תת-רמה.
<היו"ר יואב קיש:>
חברת הכנסת תמר זנדברג, אני קורא אותך לסדר פעם ראשונה.
<תמר זנדברג (מרצ):>
סליחה רגע, לא, לא, לא - - -

<היו"ר יואב קיש:>
- - - השר יסיים את דבריו.

<קריאות:>
- - -

<תמר זנדברג (מרצ):>
סליחה, רגע, אדוני היושב-ראש, יש פה חבר כנסת ש - - -

<היו"ר יואב קיש:>
תעצרי רגע. תעצרי רגע.

<תמר זנדברג (מרצ):>
זה לא קשור אפילו לדיון.
<היו"ר יואב קיש:>
אני תיכף אשמע מה היה. תעצרי רגע. חברים, אי-אפשר, אני לא שומע. כולכם פה מנהלים דיונים, אני אפילו לא יודע על מה.
<יואל חסון (המחנה הציוני):>
אני אסביר לך מה היה. 
<היו"ר יואב קיש:>
אני לא צריך שתסביר לי. יש פה את תמר זנדברג. יואל, יש רק אחד בכנסת שמסביר, וזה יושב-ראש הקואליציה.

הודיעו לנו שאולם ירושלים פנוי, שדולה שבוטלה. השאלה אם נעשה את הוָוגֵ'רָאס של המעבר - - -

<קריאות:>
- - -

<היו"ר יואב קיש:>
אני רואה שלא רוצים. נישאר פה. אני מתנצל.

<קריאות:>
- - -

<היו"ר יואב קיש:>
אני מציע שנעשה הפסקה ב-10:30, יהיה לנו עוד שעה דיון, ואז נעלה ונחדש את הדיון ויהיו יותר אנשים שיוכלו להשתתף. הבנתי שהשר ב-10:30 צריך לעזוב, זה יהיה הזמן שנעשה הפסקה חמש דקות, נעלה ונמשיך שם. השר, בבקשה תמשיך.
<סתיו שפיר (המחנה הציוני):>
השר יכול להסביר למה יש כל-כך הרבה פניות מאוקראינה ומגיאורגיה, וכזה מיעוט של פניות - - -
<היו"ר יואב קיש:>
לא. השר יסיים את דבריו, ואחרי זה, חברת הכנסת סתיו שפיר, הוא ידבר. הוא לא יענה לשאלות. השר, בבקשה.

<אורן אסף חזן (הליכוד):>
מה זה השטויות השאלה? תורידי את הכיפה.

<היו"ר יואב קיש:>
השר בבקשה.

<תמר זנדברג (מרצ):>
לא. הוא ממשיך עם זה ואין לו בעיה.

<היו"ר יואב קיש:>
אורן, אתה בקריאה שנייה. זה מפריע.
<אורן אסף חזן (הליכוד):>
אני לא עושה כלום.

<היו"ר יואב קיש:>
אתה צועק, זה מפריע.

<אורן אסף חזן (הליכוד):>
אני לא צעקתי. עכשיו אני מרים את הקול.

<היו"ר יואב קיש:>
תודה.

<סתיו שפיר (המחנה הציוני):>
כמה פניות היו ביום? - - -
<היו"ר יואב קיש:>
חברת הכנסת סתיו שפיר, אני קורא אותך לסדר פעם ראשונה.

<סתיו שפיר (המחנה הציוני):>
 - - -

<היו"ר יואב קיש:>
את לא מפריעה עכשיו. יש 20 חברי כנסת, כולם רוצים לשאול, ורק סתיו שפיר תשאל?
<סתיו שפיר (המחנה הציוני):>
שאלות על הדברים שהוא אמר.

<היו"ר יואב קיש:>
זה נראה לך הגיוני?

<סתיו שפיר (המחנה הציוני):>
שאלות לדברים שהוא אמר.

<היו"ר יואב קיש:>
לא. כולם רוצים לשאול.

<סתיו שפיר (המחנה הציוני):>
אתה לא קורא לסדר לחבריך לסיעה.

<היו"ר יואב קיש:>
תודה. השר אריה דרעי, בבקשה.
<שר הפנים אריה מכלוף דרעי:>
לגבי כמה הגישו בקשות מאפריקה עד היום. הגישו כ-15,000 בסך-הכול עד היום. כ-6,500 טופלו והשאר בטיפול.
<מיכל רוזין (מרצ):>
מה עם אלה שאין באפשרותם להגיש?

<עודד פורר (ישראל ביתנו):>
הוא לא מצליח להשלים שלושה משפטים.
<שר הפנים אריה מכלוף דרעי:>
מה שלושה משפטים, שלוש מילים.
<היו"ר יואב קיש:>
אי-אפשר. לך יש שאלה, לה יש שאלה, לו יש - - -

<קריאות:>
- - -

<היו"ר יואב קיש:>
יש חברי כנסת שעוצרים את עצמם ויש חברי כנסת שלא יכולים לחכות שהוא יסיים את דבריו.

<עודד פורר (ישראל ביתנו):>
יש טכניקה. תרשמו לעצמכם את השאלות, תשאלו אחר-כך.

<מיכל רוזין (מרצ):>
כל המורים... כל הכבוד...

<היו"ר יואב קיש:>
אני מבקש לא להפריע.

<קסניה סבטלובה (המחנה הציוני):>
תחזור על הנתונים. כמה טופלו?
<היו"ר יואב קיש:>
אני אגיד את המספרים. כ-15,000 בקשות, 6,500 נבחנו עד עכשיו. לדעתי מתוך ה-6,500 11 קיבלו מעמד פליט וכל השאר סורבו.
<יעל כהן-פארן (המחנה הציוני):>
6,500 נבחנו, חלקם עזבו את הארץ. כמה מהן לא רלוונטיות?

<היו"ר יואב קיש:>
6,500 נבחנו.

<יעל כהן-פארן (המחנה הציוני):>
אני לא בטוחה שזה המספר.

<היו"ר יואב קיש:>
זו שאלה מעניינת. אם הוא ירצה, הוא יתייחס. אם לא, הוא ימשיך בדבריו.

<מיכל רוזין (מרצ):>
זה לא נכון.

<היו"ר יואב קיש:>
בבקשה, השר.

<שר הפנים אריה מכלוף דרעי:>
דרך אגב, לכל חברי הכנסת, אני לא יודע כמה יספיקו לשמוע אותי, כל מה שאני אומר, הכול מפורסם באתר שלנו באופן רשמי. אנחנו לא מסתירים שום דבר. הכול שקוף שם, הכול נמצא שם.
<סתיו שפיר (המחנה הציוני):>
אתם לא אומרים דבר על הסיבות לפסילה.
<שר הפנים אריה מכלוף דרעי:>
הכול נמצא שם.

<סתיו שפיר (המחנה הציוני):>
אין שום נתונים כאלה.

<היו"ר יואב קיש:>
חברת הכנסת סתיו שפיר, אני קורא אותך לסדר פעם שנייה. את לא תפריעי לשר יותר. בפעם הבאה אני מוציא אותך. את לא מפריעה. בבקשה.

<שר הפנים אריה מכלוף דרעי:>
מי שהבקשות שלו עדיין מונחות על השולחן ובהליכי טיפול, לא יורחק עד שייגמר הטיפול שלו. חד-משמעית. ילדים, נשים לילדים, הורים שילדים סמוכים על שולחנם, לא יורחקו כעת.
<מיכל רוזין (מרצ):>
למרות שהם הורחקו לחולות?
<שר הפנים אריה מכלוף דרעי:>
הם לא הורחקו לחולות. מיכל, הם לא הורחקו לחולות. אי-אפשר להתווכח עם נתונים. הם לא הורחקו.

<היו"ר יואב קיש:>
למה? עם עובדות גם אפשר להתווכח. אתה רואה, זה כל הקמפיין הזה.

<מיכל רוזין (מרצ):>
חבר הכנסת קיש, מה שאתה לא יודע, אל תתקן.
<היו"ר יואב קיש:>
מיכל, אל תפריעי בבקשה. אני בסך-הכול אמרתי שאני רואה - - -

<מיכל רוזין (מרצ):>
אם אני אוכיח?

<היו"ר יואב קיש:>
לא התייחסתי לדברייך, אבל אני רואה בהחלט שבתקשורת מתווכחים עם עובדות בעניין הזה כל הזמן.

<שר הפנים אריה מכלוף דרעי:>
לא הורחקו, נקודה. יש פסיקה של בית המשפט העליון ואנחנו מקיימים אותה. אנחנו לא עוברים על החוק של בית המשפט העליון.
<מיכל רוזין (מרצ):>
רגע. אבל החוק - - -

<היו"ר יואב קיש:>
אני מבקש מהשר לסיים את דבריך. אל תתייחס לשאלות, כי אחרת לא נגמור. אתה לא תתייחס לשאלות. אני מנחה אותך להמשיך ולסיים את דבריך.

<יעל גרמן (יש עתיד):>
הוא לא השלים את הנתון - - -

<אמיר אוחנה (הליכוד):>
כי מפריעים לו.

<עודד פורר (ישראל ביתנו):>
הוא לא מצליח להשלים את המשפט. יעל, את המשפט הוא לא מצליח להשלים.
<היו"ר יואב קיש:>
תנו לו לדבר. כמה פעמים אפשר להגיד?

<יעל גרמן (יש עתיד):>
רק שנקבל תשובה. 6,500 אושרו - - -
<היו"ר יואב קיש:>
נבדקו 6,500.

<יעל גרמן (יש עתיד):>
כמה אושרו?

<היו"ר יואב קיש:>
11, אמרתי לך.

<קריאה:>
בעשור האחרון.

<שר הפנים אריה מכלוף דרעי:>
יש קבוצה.

<קסניה סבטלובה (המחנה הציוני):>
אחד לשנה.

<שר הפנים אריה מכלוף דרעי:>
אם תשמעו את המשך המשפט, כבר יהיה לכם קשה, תצטרכו להוציא מחשבון כדי לחשב את מה שאני אומר.
<מיכל רוזין (מרצ):>
- - - לחשב בראש.

<שר הפנים אריה מכלוף דרעי:>
חכו ותראו. יש קבוצה של יוצאי דארפור מדרום סודן, ששם זה אזור מלחמה עד היום. יש בערך כ-3,150 אנשים שזיהינו. לא כולם הגישו בקשות מקלט, דרך אגב. חלק גדול, אבל לא כולם הגישו בקשות מקלט. אנחנו יודעים לזהות את יוצאי דארפור. ממשלת אולמרט בזמנו נתנה, לא כמעמד של פליט, כיוון שזה בדיקה של כל בקשה, אלא הכירה בהם כקבוצה ונתנה ל-500 מהם מעמד של תושב ארעי והם נמצאים בארץ.
אנחנו בחודשים האחרונים פעמיים – כשאני אומר "אנחנו", זה בהובלת ראש הממשלה, בישיבות איתו, בסיכום איתו ועם היועץ המשפטי לממשלה – נתנו לפני כמה חודשים לקבוצה של 200 ולפני כחודש לקבוצה של עוד 300. ביחד יש כבר כ-1,000 - - -

<דב חנין (הרשימה המשותפת):>
מה עם ה-2,000 הנוספים?
<היו"ר יואב קיש:>
סליחה, אל תענה. תמשיך. אל תענה לו. אי-אפשר ככה. למה אתה עדיף על חברת הכנסת רוזין או על חברת הכנסת גרמן?
<דב חנין (הרשימה המשותפת):>
הוא כבר עונה - - -

<היו"ר יואב קיש:>
למה?

<עודד פורר (ישראל ביתנו):>
אם תשמע אותו עד הסוף, אולי תקבל תשובה בלי לשאול.

<היו"ר יואב קיש:>
עודד פורר, גם שמענו את ההערה שלך, הבונה. בבקשה להפסיק. תודה. 

<שר הפנים אריה מכלוף דרעי:>
כפי שאמרתי, אנחנו עושים הפרדה מוחלטת בין מי שאנחנו חושבים על-פי האמנות שהם פליטים לבין מהגרי עבודה. בית המשפט העליון בפסק הדין שלו עשה את החלוקה בצורה ברורה בין מהגרי - - -
<יעל כהן-פארן (המחנה הציוני):>
איך אתם עושים את ההבחנה?
<היו"ר יואב קיש:>
באמת. כרגע הוא אמר. די.
<יעל כהן-פארן (המחנה הציוני):>
אבל זה לא ברור.

<היו"ר יואב קיש:>
חברת הכנסת כהן-פארן, אני קורא אותך לסדר פעם ראשונה.

<יעל כהן-פארן (המחנה הציוני):>
איך הם עושים הבחנה כזאת כשאנשים אפילו לא הגישו בקשות בכלל?
<היו"ר יואב קיש:>
תמשיכי, אני אוציא אותך. חברת הכנסת כהן-פארן, אני קורא אותך לסדר פעם שנייה. בבקשה.

<שר הפנים אריה מכלוף דרעי:>
החלוקה ברורה. אנחנו לא מרחיקים פליטים, אנחנו מחויבים לאמנה הבינלאומית, וכל מי שהוא בקטגוריה של פליט, או על-ידי היחידה שבודקת את הדברים או על-פי החלטת ממשלה או החלטה שלנו מדינית, כשאנחנו מאתרים קבוצה ואנחנו יודעים שהם קבוצה שהאזור שממנה היא באה הוא אזור מלחמה, וזו קבוצה שנמצאת היום, למרות שאפשר להחזיר אותם, גם את הקבוצה הזאת למדינה שלישית, היות - -

<סתיו שפיר (המחנה הציוני):>
מה הקריטריונים?

<שר הפנים אריה מכלוף דרעי:>
- - היות שהם באו ממקום שיש שם מלחמה, אנחנו מתייחסים אליהם כקבוצה של פליטים. אלה הנתונים.

לגבי הקבוצה האחרת, בעיקר הצעירים שהם לא הורים לילדים. רובם ככולם לא הגישו בקשת מקלט בכלל. עד 2015 לא הגישו בקשות למקלט - - -

<סתיו שפיר (המחנה הציוני):>
לא היה להם איפה להגיש.
<שר הפנים אריה מכלוף דרעי:>
היה להם איפה להגיש והם לא הגישו. עם כל הכבוד, אני מדבר על נתונים ועל עובדות. מי שרוצה לזרוק נתונים סתם - - -
<סתיו שפיר (המחנה הציוני):>
תפרט בבקשה את הנתונים.
<היו"ר יואב קיש:>
חברת הכנסת סתיו שפיר, אני קורא אותך לסדר פעם שלישית. תוציאו אותה בבקשה.
<סתיו שפיר (המחנה הציוני):>
לא צריך להוציא, אני אצא לבד.
<היו"ר יואב קיש:>
תודה.

<סתיו שפיר (המחנה הציוני):>
השר ייקח בחשבון - - -
<היו"ר יואב קיש:>
נא להוציא את חברת הכנסת סתיו שפיר. אמרת שלא צריך ואת ממשיכה להפריע.

<סתיו שפיר (המחנה הציוני):>
- - -

<היו"ר יואב קיש:>
את ממשיכה להפריע. דרך אגב, חברי כנסת שיוצאו, יוכלו לחזור ב-10:30 לדיון אחרי ההפסקה.

<מיכל רוזין (מרצ):>
תהיה אפשרות לדבר בנוכחות השר?

<היו"ר יואב קיש:>
כן, אם אתם לא תפריעו לו.
<עודד פורר (ישראל ביתנו):>
אם תתנו לו לדבר.

(סתיו שפיר יצאה מאולם הוועדה)

<היו"ר יואב קיש:>
את כל הזמן קוטעת אותו.

<קריאה:>
תנו לו לסיים את דבריו. מה הקטע?
<היו"ר יואב קיש:>
בבקשה, השר.

<מיכל רוזין (מרצ):>
- - - אנחנו רוצים לשאול שאלות - - -

<קריאה:>
תשאלי אחרי שהוא יסיים.

<קארין אלהרר (יש עתיד):>
- - -

<שר הפנים אריה מכלוף דרעי:>
על-פי החלטת הממשלה התחלנו מה-1 בינואר, והודענו את זה, ולאור פסיקת בית המשפט העליון שאפשר לנו להוציא למדינה שלישית, אם המדינה השלישית יודעת באיזה התנאים ושזה גם באי-הסכמה של המורחק, אין שום מחלוקת.
<קארין אלהרר (יש עתיד):>
כתוב בעיתון - - -
<שר הפנים אריה מכלוף דרעי:>
אני אומר לך מה שאני אומר לך באחריות מוחלטת. מה שכתוב בעיתון, תתווכחי עם העיתון. אני אומר לך באחריות ותבדקי מה שאני אומר לך, את יכולה לסמוך עליי בעניין הזה. אני אומר לך באחריות, כולל עדכון מהימים האחרונים, וזה די להבין. הכול בהסכמה של המדינה השלישית, שיודעת בדיוק עד הפרט האחרון, מתואמת איתנו עד הפרט האחרון, כולל הטפסים, כולל כל מה שיש.
<יעל כהן-פארן (המחנה הציוני):>
גם אם זה גירוש בכפייה יש הסכמה?
<שר הפנים אריה מכלוף דרעי:>
כן. כן.

<היו"ר יואב קיש:>
יעל כהן-פארן, אני קורא אותך לסדר פעם שנייה.
<יעל כהן-פארן (המחנה הציוני):>
 - - -

<היו"ר יואב קיש:>
יעל כהן-פארן, את עוד רגע יוצאת.

<שר הפנים אריה מכלוף דרעי:>
התשובה היא כן. התשובה היא כן.

<עמר בר-לב (המחנה הציוני):>
מה עם ה-1,500 שנבדקו?

<היו"ר יואב קיש:>
סיימת, השר? השר מסיים, ואז חברי הכנסת ידברו.

<תמר זנדברג (מרצ):>
רואנדה הוציאה הודעה ברורה שהם לא יסכימו - - -
<היו"ר יואב קיש:>
סליחה, חברת הכנסת תמר זנדברג, זה מפריע. 

<יעל כהן-פארן (המחנה הציוני):>
זה אומר שהם משקרים, אולי זה לא רואנדה - - -

<היו"ר יואב קיש:>
השר עוד דקה מסיים ואז חברי הכנסת יוכלו לדבר. ככה זה לא יקרה. בבקשה.
<שר הפנים אריה מכלוף דרעי:>
לכן עד ה-1 באפריל אנחנו מאפשרים לכל הקבוצה הזאת עם מענק גדול של 3,500 דולר וכרטיסי טיסה לצאת או למדינה שלישית או למדינה אחרת. נותנים להם את כל האפשרויות. מי שיוצא מרצון – יוצא מרצון. מי שלא יצא מרצון - - -
<זוהיר בהלול (המחנה הציוני):>
גובים מהם את חצי המחיר - - -
<היו"ר יואב קיש:>
חבר הכנסת זוהיר בהלול, אני קורא אותך לסדר פעם ראשונה.

<שר הפנים אריה מכלוף דרעי:>
- - - זו שאלה טובה - - -

<היו"ר יואב קיש:>
אתה לא תסיים ככה, השר. אתה ב-10:30 הולך, אנחנו רוצים לדבר שתשמע אותנו. 
<זוהיר בהלול (המחנה הציוני):>
יואב, הגזמת. יואב, הגזמת. הגזמת.

<היו"ר יואב קיש:>
אי-אפשר לנהל ככה את הדיון.

<זוהיר בהלול (המחנה הציוני):>
שאלתי שאלת תם. הגזמת בשיטה כזאת.

<היו"ר יואב קיש:>
אני לא רוצה, כי - - -

<זוהיר בהלול (המחנה הציוני):>
הגזמת.

<היו"ר יואב קיש:>
אני אגיד לך מה העניין. הגעת עכשיו, זוהיר, יש פה 20 חברי כנסת, כולם רוצים לשאול שאלות.

<מוסי רז (מרצ):>
מה פתאום. הוא יושב כאן מההתחלה.

<היו"ר יואב קיש:>
האמת היית שקט עד עכשיו, ואני מסיר את הכובע.

<זוהיר בהלול (המחנה הציוני):>
שאלתי שאלת תם.

<היו"ר יואב קיש:>
אני אתן לך את השאלה שלך. כשהשר יסיים את דבריו, אתה תשאל.

<זוהיר בהלול (המחנה הציוני):>
תסיר את הקריאה הראשונה.

<היו"ר יואב קיש:>
אני מסיר את הקריאה הראשונה. בבקשה תמשיך, השר.

<שר הפנים אריה מכלוף דרעי:>
מתברר שחלק גדול, יותר ממחצית של אלה שיצאו למדינה שלישית מרצון, חזרו בחזרה לארץ המוצא שלהם באריתריאה. כשביררנו למה – וזה בהתייחס להערה של חבר הכנסת זוהיר בהלול – אנחנו נותנים מענק של 3,500 דולר, אריתריאה מבקשת מהאנשים שלה שחוזרים בחזרה לשם, כקנס על כל שנה שהם היו פה איזה סכום, כך שיוצא שכמעט ממחצית המענק שלהם, שהם מקבלים פה, הם צריכים לתת לשגריר בישראל כדי שייתן להם אישור כניסה, אז הם מצאו דרך פשוטה לעשות את זה. הם הולכים למדינה השלישית, שם אף אחד לא גובה מהם אגורה אחת, ואחרי כמה ימים הם עוברים את הגבול רגלית וחוזרים לארץ המוצא שלהם, ואז הם נפטרים מתשלום מהאגרה. זה בקשר להערה שלך.
<היו"ר יואב קיש:>
נא לסיים, השר.

<שר הפנים אריה מכלוף דרעי:>
לכן כשטוענים את הטענה שבמדינה השלישית לא נשארים כביכול, שהם חוזרים חזרה ומגרשים אותם, זה הכול מרצון לעקוף את הקנס שהם צריכים לשלם פה בתל אביב. זה לא מפורסם בתקשורת. גם את זה כדאי לדעת.
חברים, טוב מאוד שאנחנו במדינה שלנו מדברים הרבה ובצדק. אנחנו עושים את זה בהרבה רגישות לזכויות של כל אחד ואחד, ואנחנו מטפלים, הם בני-אדם, הם בצלם כמונו.
<מרב מיכאלי (המחנה הציוני):>
"רגישות" זה ממש מילת המפתח. אי-אפשר לטעות.
<קריאה:>
- - -

<שר הפנים אריה מכלוף דרעי:>
סליחה, סליחה גברתי. תני לי בבקשה לסיים את המשפט.

<היו"ר יואב קיש:>
חברים, הוא מסיים.

<שר הפנים אריה מכלוף דרעי:>
תסתכלי בבקשה בעיניים של האנשים שיושבים פה מדרום תל אביב, עשר שנים - -

<קריאות:>
- - -

<מרב מיכאלי (המחנה הציוני):>
איזה חצוף, בואו ננצל אותם עוד קצת.

<שר הפנים אריה מכלוף דרעי:>
- - שכולם מתעלמים מהם - - -

<היו"ר יואב קיש:>
חברת הכנסת מרב מיכאלי, מספיק.

<שולה קשת:>
יש פה נשים מדרום תל אביב בחוץ, שלא הכנסתם - - -

<היו"ר יואב קיש:>
נא תוציאו אותה. אני לא יודע אפילו מי זאת. אמרתי לה לא להפריע.

<מיכל רוזין (מרצ):>
למה? למה להוציא אותה?

<היו"ר יואב קיש:>
אמרתי לה לא להפריע. תוציאו אותה בבקשה.

<מיכל רוזין (מרצ):>
סליחה, מהצד השני כשהפריעו, לא הוצאת.

<היו"ר יואב קיש:>
אמרתי לה קודם לא להפריע, והיא הפריע.

<מרב מיכאלי (המחנה הציוני):>
קוראים לה "שולה קשת", והיא מדרום תל אביב, אם לא אכפת לך.

<היו"ר יואב קיש:>
בסדר. ב-10:30 היא תוכל להצטרף לדיון.

<מרב מיכאלי (המחנה הציוני):>
היא רוצה שתסתכל לה בעיניים, אולי היא תסכים.

<שולה קשת:>
למה אתה מוציא אותי עכשיו?

<היו"ר יואב קיש:>
כי את הפרעת ואמרתי לך קודם לא להפריע. 
<שולה קשת:>
אז הפרעתי. אני אמרתי - - -

<היו"ר יואב קיש:>
תודה. בבקשה, השר, תסיים את דבריך. משפט אחרון ואנחנו ממשיכים.

<תמר זנדברג (מרצ):>
רצינו לשמוע את תושבי דרום תל אביב.
<היו"ר יואב קיש:>
מה לעשות. אני לא יודע מי היא, זה לא מעניין אותי.

<מיכל רוזין (מרצ):>
זה בדיוק העניין.

<היו"ר יואב קיש:>
מי שיפריע, יצא החוצה.

<מיכל רוזין (מרצ):>
זה בדיוק העניין, אתה צריך לדעת - - -

<היו"ר יואב קיש:>
לא, כי מי שיפריע, ולא ייתן פה לנהל דיון, יצא החוצה.
<קריאות:>
- - -

<שולה קשת:>
אני מדרום תל אביב ואני מגורשת מהאולם הזה? יש אנשים בחוץ מדרום תל אביב - - - 

<היו"ר יואב קיש:>
צריך לדעת להתנהג, וב-10:30 היא יכולה לחזור.

<קסניה סבטלובה (המחנה הציוני):>
אפרופו הגירוש...

<היו"ר יואב קיש:>
אין מה לעשות.

<שולה קשת:>
תתביישו לכם. תפסיקי לדחוף אותי. מטורפת. 

<מיכל רוזין (מרצ):>
אתה משאיר פה חד-צדדיות באולם, חד משמעית.
<היו"ר יואב קיש:>
אני לא יודע את מי הוצאתי.

<מרב מיכאלי (המחנה הציוני):>
אז אני אומרת לך שהוצאת את שולה קשת מהנציגות הכי משמעותיות של דרום תל אביב.

<היו"ר יואב קיש:>
אני לא יודע את מי הוצאתי.

<מרב מיכאלי (המחנה הציוני):>
זה מדגים בדיוק את היחס האמיתי שלכם לתושבי דרום תל אביב.

<היו"ר יואב קיש:>
אני קורא אותך לסדר פעם ראשונה.

<מרב מיכאלי (המחנה הציוני):>
בדיוק ככה אתם מתנהגים באמת - -

<היו"ר יואב קיש:>
חברת הכנסת מרב מיכאלי, אני קורא אותך לסדר פעם ראשונה.

<מרב מיכאלי (המחנה הציוני):>
- - לתושבי דרום תל אביב.

<היו"ר יואב קיש:>
אני קורא אותך לסדר פעם שנייה, חברת הכנסת מרב מיכאלי.

<מרב מיכאלי (המחנה הציוני):>
מדברים גבוהה גבוהה ואז זורקים אותם לכלבים.
<היו"ר יואב קיש:>
חברת הכנסת מרב מיכאלי, אני קורא אותך לסדר פעם שלישית. נא להוציא אותה בבקשה.

<מרב מיכאלי (המחנה הציוני):>
שנייה. לא היתה לי קריאה שנייה.
<היו"ר יואב קיש:>
אמרתי שנייה ואת המשכת.

<מרב מיכאלי (המחנה הציוני):>
לא היתה לי קריאה שנייה.

<היו"ר יואב קיש:>
לא, אני לא מוותר.

<מרב מיכאלי (המחנה הציוני):>
לא היתה לי שנייה.

<היו"ר יואב קיש:>
תוציאו את חברת הכנסת מרב מיכאלי. תודה. חברים, לא יתנהל ככה דיון. אם באתם לפוצץ את הדיון, זה מה שיהיה.
<לאה פדידה (המחנה הציוני):>
בסוף יישארו רק אתה והשר.

(מרב מיכאלי יוצאת מאולם הוועדה)
<היו"ר יואב קיש:>
אני אשאר לבד עם השר, אם צריך.

<לאה פדידה (המחנה הציוני):>
רק אתה והשר.

<היו"ר יואב קיש:>
זה מה שיקרה. אני אומר לכם בצורה הכי ברורה, מי שיפריע מחברי הכנסת יורחק בקריאה שלישית. ומי שיפריע מהציבור, ואני לא עושה פה אפליה, לא מהצד הזה ולא מהצד ההוא, ולא משנה לי בעניין הזה, אנחנו נשמור פה על תרבות הדיון – מי שיפריע, יצא. אותה גברת קיבלה אזהרה פעם ראשונה, ובפעם השנייה הוצאה והיא תוכל לחזור ב-10:30 לאחר ההפסקה. השר, אני מבין שסיימת?
<שר הפנים אריה מכלוף דרעי:>
כן.

<היו"ר יואב קיש:>
תודה רבה.

<עמר בר-לב (המחנה הציוני):>
תרבות הדיון, יואב, זה לא שכל חבר כנסת שמותר לו להעיר הערה, ישר אתה קורא לו קריאה ראשונה. זה לא תרבות דיון.
<היו"ר יואב קיש:>
אחרת זה לא היה נגמר גם עכשיו, עמר.

<קריאות:>
- - -

<היו"ר יואב קיש:>
אני רוצה לעבור לדברים של חברי הכנסת. 
<דב חנין (הרשימה המשותפת):>
שאלות. שאלות.

<היו"ר יואב קיש:>
לא. אני - - -

<דב חנין (הרשימה המשותפת):>
הבטחת לנו.

<היו"ר יואב קיש:>
אני נותן עכשיו סבב שאלות במילה. מי שנואם, אני חותך אותו. שאלות לשר במילה. דב חנין, שאלה.
<אורן אסף חזן (הליכוד):>
אפשר שאלה לאופוזיציה?
<היו"ר יואב קיש:>
כולם יוכלו לשאול.

<אורן אסף חזן (הליכוד):>
אני רוצה שאלה לאופוזיציה.

<היו"ר יואב קיש:>
השר לא עונה, השר יענה בסוף. אני עובר את כל חברי הכנסת לשאלות. אני מתחיל עם חברת הכנסת קארין אלהרר. שאלה אם את רוצה, לא נאום.

<קארין אלהרר (יש עתיד):>
ממש לא נאום. תודה רבה, אדוני היושב-ראש, על זכות הדיבור, ולך, אדוני השר - - -
<היו"ר יואב קיש:>
לשאלה בלבד, לא זכות דיבור.
<קארין אלהרר (יש עתיד):>
בסדר, שאלה. אתה עדיין נותן לי לדבר. 
<היו"ר יואב קיש:>
בבקשה.

<קארין אלהרר (יש עתיד):>
אדוני השר, אני רוצה לברר לגבי בקשות שטרם טופלו. מה מעמדם של האנשים? האם אתם מתכוונים לגרש אותם רק בגלל שלא ניתנה להם זכות להגיש בקשה? לגבי בקשות שהן עדיין - - -
<שר הפנים אריה מכלוף דרעי:>
בקשות שלא הוגשו?

<היו"ר יואב קיש:>
או שלא טופלו?

<קארין אלהרר (יש עתיד):>
לא. בקשות שהוגשו ולא טופלו. מה מעמדן של הבקשות הללו? הרי יש מדינות שאתם יודעים שאם יגורשו לשם, קיימת סכנה לחייהם או לשלומם. אני רוצה לדעת, אם אתם יודעים על קבוצות כאלה, מה אתם עושים באופן אקטיבי אם לא הוגשו בקשות?
<היו"ר יואב קיש:>
תודה רבה.

<יעל גרמן (יש עתיד):>
גם אני רוצה רק שאלה.

<היו"ר יואב קיש:>
לפי הסדר. חבר הכנסת איל בן ראובן.

<יעל גרמן (יש עתיד):>
שאלות. רק שאלה.

<היו"ר יואב קיש:>
רק שאלות. ומי שיאריך, אני אחתוך אותו. אני כבר אומר לכם. בבקשה.

<איל בן ראובן (המחנה הציוני):>
שאלה קצרה, כבוד השר. לפי המספרים כ-50% מהאפריקנים שנמצאים פה ככל הנראה לא הגישו בקשות. השאלה היא, מה אתם הולכים לעשות? ואיך אתם הולכים לנהוג איתם? האם אתם מתכוונים לעשות פעולה מהירה על מנת לנסות לגשר על הפער הגדול הזה?

<היו"ר יואב קיש:>
תודה רבה. חבר הכנסת דב חנין.
<דב חנין (הרשימה המשותפת):>
שאלה על מספרים. אדוני השר, דיברת על 200 פלוס 300 מפליטי דארפור שאתם נותנים להם מעמד של תושב ארעי - - -
<שר הפנים אריה מכלוף דרעי:>
בנוסף ל-500.
<דב חנין (הרשימה המשותפת):>
בנוסף לאלה שהיו בממשלת אולמרט. מה קורה עם 2,100 שלפי המספרים שלכם הם גם כן הגיעו מדארפור? 
מאז שהתחילו להגיש בקשות מקלט, הוכרו בישראל 11 פליטים מסודן ומאריתריאה, בזמן שבעולם שיעור ההכרה בפליטים מאריתריאה מגיע ל-87%. מה הסיבה לפער הזה? האם כל הפליטים מגיעים לעולם ואילנו מגיעים אנשים שהם לא פליטים?

<היו"ר יואב קיש:>
תודה. חבר הכנסת נחמן שי. דרך אגב, לא חייבים לשאול. מי שלא ירצה, לא ישאל.

<נחמן שי (המחנה הציוני):>
השר, נתת נתונים, אנחנו בעיקר מתייחסים למספרים. אני מבין שיש תהליך הדרגתי, סביר, של יציאה מהארץ בלי - - -
<היו"ר יואב קיש:>
שאלה, נחמן. שאלה.
<נחמן שי (המחנה הציוני):>
למה בכלל צריך את מבצע הגירוש אם אפשר להביא ליציאתם בצורה הומניטרית, בהסכמה ובחצי התנדבות? 
הדבר השני. מי יבצע את הפעולה הזאת, את הגירוש? האם יבצעו את זה אנשי משרד הפנים, מפקחים מיוחדים, או אנשי משטרת ישראל?
<היו"ר יואב קיש:>
תודה רבה. חבר הכנסת מלכיאלי. חשבתי שתוותר.

<מיכאל מלכיאלי (ש"ס):>
אדוני השר, הבטחת לתושבי דרום תל אביב והשכונות, וברוך השם אתה גם מקיים מה שהבטחתם, להחזיר להם את השקט ואת הביטחון. אני רוצה לשאול, למה כל הארגונים שאנחנו רואים מסביב לא רואים את ההתחשבות באותם אנשים בדרום תל אביב עין בעין איתך?
<היו"ר יואב קיש:>
זו לא שאלה. זה, האומנם?
<עבד אל חכים חאג' יחיא (הרשימה המשותפת):>
זה נאום תמיכה.
<היו"ר יואב קיש:>
חברת הכנסת מיכל רוזין.

<תמר זנדברג (מרצ):>
כבוד השר, איך אתה הראשון שזיהה?
<היו"ר יואב קיש:>
חברת הכנסת זנדברג, היא בזכות דיבור, לא את. 

<היו"ר יואב קיש:>
חברת הכנסת מיכל רוזין, בבקשה.
<מיכל רוזין (מרצ):>
אם אני הייתי שואלת בדרך - - -

<היו"ר יואב קיש:>
סליחה, שאלה בבקשה, לא נאום.

<מיכאל מלכיאלי (ש"ס):>
שאלה טובה.

<קסניה סבטלובה (המחנה הציוני):>
- - - עין בעין הבדל.

<מיכאל מלכיאלי (ש"ס):>
לשם שינוי שאלה טובה.

<היו"ר יואב קיש:>
בבקשה, לא להפריע. חברת הכנסת מיכל רוזין, בבקשה. שאלה.

<מיכל רוזין (מרצ):>
קודם כול, אני שמחה שהשר פה. אני מקווה שהוא כן יישאר וישמע אותנו, כי אני חושבת שהדברים חשובים.
<היו"ר יואב קיש:>
ב-10:30 הוא צריך ללכת. אנחנו עושים סבב.
<מיכאל מלכיאלי (ש"ס):>
אם היינו נותנים לו לדבר - - -

<היו"ר יואב קיש:>
הפרענו לו לא מעט.

<מיכל רוזין (מרצ):>
יש פה המון מחנכים. במערכת החינוך חסרים המון מחנכים טובים, אני ממליצה לכם ללכת לשם.
<לאה פדידה (המחנה הציוני):>
שם לא מפריעים – מרביצים.

<היו"ר יואב קיש:>
תודה. בבקשה, שאלה.

<מיכל רוזין (מרצ):>
יש לי שתי שאלות קצרות, ואני מבקשת מהשר לקבל תשובות. עד 2013 לא התאפשר למבקשי המקלט מאפריקה להגיש בקשות. ניתנה להם הגנה קבוצתית מפני הרחקה. יש כיום כ-8,000 שביקשו להגיש בקשות ולא יכלו להגיש בקשות מקלט. אני מזכירה שגם בקשות המקלט שכבר הוגשו זה היה בעקבות החלטות בג"ץ ובעקבות החלטות בתי משפט, כנ"ל הדארפורים שקיבלו פה מעמד. זה אך ורק בעקבות פסקי דין של בתי הדין, זה לא היה מטוב לבה של הממשלה לצערי הרב. ולכן אני שואלת, האם כל מי שרצה להגיש בקשת מקלט, ניתנה לו אפשרות ולאחר מכן נבדקה?
הדבר השני שרציתי לשאול. הרי ברור מאליו שברגע שמחליטים שאריתריאה לא מסוכנת וניתן להחזיר אליה, בשונה מכל העולם ש-80%-70% מאותם מבקשי מקלט מאריתריאה קיבלו מעמד במדינות העולם בישראל, הוחלט - - -
<היו"ר יואב קיש:>
רגע.

<מיכל רוזין (מרצ):>
חשוב לי שתשמע.

<שר הפנים אריה מכלוף דרעי:>
מיכל, אני שומע. תאמיני לי שאני שומע. אני קורא בשבילך - - -

<היו"ר יואב קיש:>
לתשובה בשבילך.

<שר הפנים אריה מכלוף דרעי:>
את שואלת שאלה טובה.

<מיכל רוזין (מרצ):>
מרגע שמחליטים שכל מי שהגיע מאריתריאה אוטומטית לא יכול להיות מבקש מקלט, הוא לא יכול לקבל מעמד פליט, ברור שהתוצאה היא 11 מול הבדיקה. כך שאין לנו ויכוח על העובדות, יואב קיש, יש לנו ויכוח על ההחלטות.
<היו"ר יואב קיש:>
אז מה השאלה?
<מיכל רוזין (מרצ):>
השאלה שלי, מדוע בשונה מכל העולם מדינת ישראל היחידה שמחליטה?

<היו"ר יואב קיש:>
זה גם נחמן שי שאל או דב חנין.

<מיכל רוזין (מרצ):>
השאלה האחרונה, והיא מאוד מאוד חשובה.

<היו"ר יואב קיש:>
שתי שאלות, לא יותר.

<מיכל רוזין (מרצ):>
בכל זאת, כיוזמת הדיון המהיר, שלא תיתן לה לדבר בפני השר, כי הוא ילך - - -
<היו"ר יואב קיש:>
אני אתן לך לדבר, בהחלט.

<מיכל רוזין (מרצ):>
אבל הוא ילך. אני רוצה לשאול, מדוע ממשלת רואנדה, כנראה על-פי דבריך משקרת – אני לא טוענת את זה, אבל כנראה זה מה שאתה טוען בהכרזות שלה - - -
<היו"ר יואב קיש:>
אני אתייחס לזה.

<מיכל רוזין (מרצ):>
יותר מכך, מדוע ההסכם חשאי? שאלתי את ראש הממשלה בחדר סגור בוועדת החוץ והביטחון, האם יש פה עניין של ביטחון המדינה, הסכם סחר נשק? הוא אמר: בשום פנים ואופן לא. מדוע ההסכם הזה חשאי והציבור לא יכול להיחשף לעובדות?

<היו"ר יואב קיש:>
תודה. יש עוד חברי כנסת שרוצים לשאול.

<אורן אסף חזן (הליכוד):>
אין סימן שאלה בסוף השאלה?

<היו"ר יואב קיש:>
אני רוצה רק להגיד מילה על ההסכם. זה חשוב לי. אנחנו שומרי חוק פה כולם, יש פה צו איסור פרסום על ההסכם.
<תמר זנדברג (מרצ):>
איזה צו איסור פרסום? 
<מיכל רוזין (מרצ):>
איזה צו איסור פרסום?

<תמר זנדברג (מרצ):>
צו איסור פרסום של מי?
<היו"ר יואב קיש:>
יש חיסיון, סליחה. חיסיון שהוגדר ונבדק גם בבג"ץ. אני לא יודע כלום על ההסכם הזה, אני רק יודע שהוא נבדק בבג"ץ, ובג"ץ גם אישר - -

<מיכל רוזין (מרצ):>
זה לא בעייתי בעיניך?

<היו"ר יואב קיש:>
בג"ץ גם אישר את החיסיון.

<תמר זנדברג (מרצ):>
פתאום בג"ץ זה לא - - -

<היו"ר יואב קיש:>
בבקשה, חברת הכנסת גרמן. שאלה.

<מיכל רוזין (מרצ):>
זה לא בעייתי בעיניך שזה לא חשוף לציבור?
<היו"ר יואב קיש:>
אל תפריעי לחברת הכנסת גרמן.

<יעל גרמן (יש עתיד):>
אני מבקשת לדעת כמה מבקשי עבודה לא חוקיים קיימים בארץ, ובפרט כמה מבקשי עבודה לא חוקיים, אוקראינים וגיאורגים נמצאים - - -
<היו"ר יואב קיש:>
זה נאמר.
<יעל גרמן (יש עתיד):>
לא, זה לא נאמר. אני מבקשת לקבל את הפרט הזה, כמה אכן קיימים.
אנחנו יודעים שישראל התחייבה בפני בית המשפט שהיא תקלוט 100 בקשות ליום, בפועל היא קלטה רק 70. בפני בית המשפט המדינה התחייבה לקלוט 100 בקשות ליום - - -
<היו"ר יואב קיש:>
לעבד. לבחון.

<יעל גרמן (יש עתיד):>
לקלוט, לעבד ולתת תשובה. היא קלטה רק 70 ויש פער של 30. כיצד אתה מתכוון לענות על זה?
והשאלה השלישית - - -

<היו"ר יואב קיש:>
שתי שאלות. אנחנו לא יכולים פה נאום. בעוד עשר דקות אנחנו עושים הפסקה. אני מבקש עוד חברי כנסת. אמיר אוחנה, בבקשה.
<אמיר אוחנה (הליכוד):>
כמה עולה לציבור הישראלי על נכיו, קשישיו וילדיו, הטיפול במסתננים מדי שנה?
<דב חנין (הרשימה המשותפת):>
כמה כסף קברתם ב"חולות"?
<אמיר אוחנה (הליכוד):>
אתה מטיף לקצבאות וכו'. כמה זה עולה מדי שנה? אני מדבר על הוצאות של חינוך, של בריאות.
<יעל גרמן (יש עתיד):>
על חולות - - -
<קריאות:>
- - -

<היו"ר יואב קיש:>
זו שאלה שקשה לכם לשמוע? אני לא מבין.
<קריאות:>
- - -

<דב חנין (הרשימה המשותפת):>
1.4 מיליארד נקברו ב"חולות".

<יעל גרמן (יש עתיד):>
רוצים לדעת כמה עולה מתקן חולות.

<היו"ר יואב קיש:>
תודה רבה לחבר הכנסת אמיר אוחנה.

<אמיר אוחנה (הליכוד):>
אוי. קשה לכם לשמוע את האמת?

<היו"ר יואב קיש:>
חברת הכנסת עאידה תומה סלימאן. בבקשה שאלה או שתיים, לא יותר.

<עאידה תומא סלימאן (הרשימה המשותפת):>
העובדה שיש רק מקום אחד שאפשר להגיש אליו את בקשות המקלט. העובדה שהוגשו 15,000, טופלו רק 6,500, 11 כן אושרו. כל המספרים מעידים, אני חושבת, שאי-אפשר לעמוד בנטל הקיים היום לבקשות המלקט, זה אומר שלמבקשי המקלט אין נגישות לפקידים.

<היו"ר יואב קיש:>
מה השאלה?

<עאידה תומא סלימאן (הרשימה המשותפת):>
אני רוצה לשאול את השר, האם הוא הולך לשנות בתקופה הקרובה המאוד, לפתוח את האפשרות לבקשות מקלט אמיתיות ולהנגיש את השירות הזה למבקשי המקלט?
<היו"ר יואב קיש:>
תודה רבה. גם אם יהיו תשובות שלא תספיק לתת, השר, אני מבקש שיכינו מסמך מסודר במשרד שלך על כל השאלות שחברי הכנסת העלו, ושייצא בימים הקרובים מסמך מסודר עם כל התשובות לשאלות שמעלים פה. בבקשה, חברת הכנסת קסניה סבטלובה.

<קסניה סבטלובה (המחנה הציוני):>
כבוד השר, שתי שאלות. הראשונה, לגבי אוקראינה. אנחנו יודעים שבשנים 2014-2013 היו כמה מבצעים להצלת היהודים שהוצאו משם, מכיוון שהתחוללה שם מלחמה. מהו הקריטריון? איך קובעים שזה מדינה מסוכנת, לא מסוכנת? זה דבר אחד.

הדבר השני. חשוב שתתייחס לכמות הגיאורגים והאוקראינים שעדיין נשארים פה לאחר מבצע הגירוש הקודם. האם במבצע הגירוש - - -
<שר הפנים אריה מכלוף דרעי:>
לא שמעתי. מה הדבר השני?
<היו"ר יואב קיש:>
מה השאלה השנייה?

<קסניה סבטלובה (המחנה הציוני):>
השאלה השנייה לגבי כמות האוקראינים והגיאורגים, האזרחים של אוקראינה וגיאורגיה שעדיין נמצאים פה לאחר מבצע הגירוש. האם יגורשו במבצע הנוכחי רק אפריקנים או גם אוקראינים, גיאורגים ואחרים?
<היו"ר יואב קיש:>
האם במבצע הנוכחי מדובר גם על גיאורגים ואוקראינים. תודה. 
<קריאה:>
השר ענה על זה בהתחלה.

<היו"ר יואב קיש:>
חבר הכנסת זוהיר בהלול.
<זוהיר בהלול (המחנה הציוני):>
כבוד השר, האם אנחנו ערים לעובדה שמבקשי המקלט, בהיעדר כל אפשרות להתפרנס בכבוד עד לגירושם, ואני מתחלחל להשתמש במילים "עד לגירושם" – האם נאפשר להם לגסוס, לפרפר, להתדפק על הדלתות, או שמא חלילה רחמנא לצלן לגנוב? זו השאלה הראשונה.
<היו"ר יואב קיש:>
אתה שואל האם נותנים להם אישור עבודה. הם עובדים. הוא ייתן תשובה השר. בוא לא נלך לדרמות.

<מיכל רוזין (מרצ):>
חבר הכנסת קיש - - -

<היו"ר יואב קיש:>
חבר הכנסת זוהיר בהלול, בבקשה. שאלה שנייה.

<מיכל רוזין (מרצ):>
הוא לא מתייחס לשאלה - - -

<זוהיר בהלול (המחנה הציוני):>
אל תשימו פלסטר על הפה שלנו. זה הסגנון וזו השאלה.
<היו"ר יואב קיש:>
זה הסגנון של חבר הכנסת זוהיר בהלול. בבקשה.

<נחמן שי (המחנה הציוני):>
אתה צריך להגן על חברי הכנסת, עם כל הכבוד. 
<היו"ר יואב קיש:>
בבקשה. אני רוצה לשמוע את השאלה - - -

<קריאות:>
 - - -

<היו"ר יואב קיש:>
חברים, לא להפריע. האמת שהיה קצת רעש, אבל כמות הרעש שיש פה בדיון. משום מה אתם מאוד רגישים – כשאמיר אוחנה דיבר, כולם פה קפצו. מה קרה? תאמינו לי, אל תלמדו אותי איך לנהל את הדיון. בבקשה, חבר הכנסת זוהיר בהלול.
<זוהיר בהלול (המחנה הציוני):>
למרות התשובה המנומקת והמלומדת של כבוד השר, בכל אופן, עדיין כאשר הם מגורשים למדינה שלישית ולא למדינת האם, שם אורבים להם אותם מכערים שעל-פי הדיווחים גובים מהם 1,000 דולר.
<היו"ר יואב קיש:>
תודה רבה. חבר הכנסת מוסי רז, בבקשה.
<מוסי רז (מרצ):>
שאלותיי לשר. שאלה ראשונה, לרואנדה יש כאן שגרירות. למה שלא ייתנו להם את המעמד פה?

<היו"ר יואב קיש:>
לא שומעים. אני רק מזכיר מה שאמרתי, כשכולם פה מדברים על רואנדה, אני גם יכול להבין מאיפה זה מגיע בתקשורת, אבל אני אומר עוד פעם שהנתון הזה של ההסכם - - -

<מיכל רוזין (מרצ):>
ראש הממשלה אמר. ראש הממשלה דיווח שזה רואנדה.
<מוסי רז (מרצ):>
גם זה שישראל מצביעה הצבעה הזויה באו"ם בנושא של רצח העם.

<היו"ר יואב קיש:>
זו שאלתך? מדוע השגריר פה? מה אמרת?

<מוסי רז (מרצ):>
יש פה שגרירות לרואנדה. מדוע שלא ייתנו להם פה מעמד, ויזה? שאלה שנייה, האם השלטונות הטורקיים באנקרה יודעים שבכוונתכם לגרש דרך טורקיה? מה תעשו אם אלה שירדו מהמטוס באיסטנבול יסרבו לעלות על טיסת המשך לרואנדה ויבקשו מקלט מדיני בטורקיה? האם אינכם חוששים מסיבוך היחסים בינינו לבין טורקיה או שיש לכם כוונה לגרש דרך מדינה אחרת?
<מיכל רוזין (מרצ):>
אפשר לבקש שהשר ידחה את מה שיש לו ויישאר עימנו?

<היו"ר יואב קיש:>
לא. הוא בא לשעה. חבר הכנסת אורן חזן.

<מיכל רוזין (מרצ):>
כיבדת אותנו - - -

<היו"ר יואב קיש:>
חברת הכנסת מיכל רוזין.
<קריאה:>
אנחנו לא כיבדנו אותו.

<מיכל רוזין (מרצ):>
כיבדנו אותו מאוד. אנחנו מכבדים מאוד את השר.

<היו"ר יואב קיש:>
תודה רבה. השר, למרות שלא פנינו אליך אישית וביקשנו שתגיע, אבל קבענו את הדיון וכמובן שהנציגים שלך מהמשרד אמרו שיגיעו ואתה בחרת להגיע, ואני מעריך את זה. בבקשה, חבר הכנסת אורן חזן. כמה שאלות? אחת או שתיים?
<אורן אסף חזן (הליכוד):>
אדוני היושב-ראש, שאלה אחת לאופוזיציה, שתיים לשר.

<היו"ר יואב קיש:>
שתי שאלות. לא יותר משתי שאלות.

<אורן אסף חזן (הליכוד):>
בסדר. קודם כול, אני רוצה לברך אותך על התפקיד, שיהיה לך בהצלחה. 

<היו"ר יואב קיש:>
תודה רבה.

<אורן אסף חזן (הליכוד):>
אנחנו נשתדל לסייע לך ולעזור לך ככל שניתן כדי שתנהל פה את הדיונים ביד רמה. אני רוצה לברך את השר שהגיע ולברך בכלל את הממשלה שסוף סוף עושה צדק ומעיפה מפה את כל מסתנני העבודה - -

<מיכל רוזין (מרצ):>
אמרת: בלי נאומים.

<אורן אסף חזן (הליכוד):>
- - צריך כבר להעלות אותם על אוטובוסים ומטוסים, והופה לגרש אותם מפה. עכשיו לשאלה.
<היו"ר יואב קיש:>
שאלה, בבקשה.

<אורן אסף חזן (הליכוד):>
ראשית, לאופוזיציה. אני רוצה להבין לאיזה בג"ץ הם מקשיבים. מתי בג"ץ בסדר ומתי לא? כשנוח להם הוא לא טוב. כשנוח להם בג"ץ אכזר. כשנוח להם בג"ץ הוא מצוין.

<קארין אלהרר (יש עתיד):>
מה השאלה?

<אורן אסף חזן (הליכוד):>
תסבירו לי, מתי בג"ץ בסדר?
<היו"ר יואב קיש:>
שאלה לשר, אורן.

<קריאות:>
- - -

<דב חנין (הרשימה המשותפת):>
אני מוכן להתנדב לענות בשם האופוזיציה.

<היו"ר יואב קיש:>
השאלה לשר.

<דב חנין (הרשימה המשותפת):>
אני מוכן להתנדב לענות בשם האופוזיציה.

<היו"ר יואב קיש:>
עם כל הכבוד, אתם לא יכולים להשתיק אותו, יש גבול. כשהוא התפרץ, הוא קיבל, הוא בשתי קריאות, כשהוא עכשיו מדבר, לא להפריע לו, גם אם זה כואב לכם.

<מיכל רוזין (מרצ):>
כשהוא נואם, זה בסדר. כשמישהו אחר נואם - - -

<היו"ר יואב קיש:>
שאלה לשר בבקשה.

<אורן אסף חזן (הליכוד):>
כבוד השר, אנחנו עדים בזמן האחרון לקמפיין אכזר, מספר קמפיינים שמובילה הקרן להשמדת ישראל, הקרן החדשה לישראל, שקוראים לעבירה על החוק - - -
<עיסאווי פריג' (מרצ):>
בכדי להשמיץ - - -

<היו"ר יואב קיש:>
עיסאווי, מספיק.

<עיסאווי פריג' (מרצ):>
לא מספיק - - -

<היו"ר יואב קיש:>
עיסאווי, הגעת עכשיו. אני קורא אותך לסדר פעם ראשונה.
<מיכל רוזין (מרצ):>
הוא מנסה לעשות - - -

<עיסאווי פריג' (מרצ):>
שידבר כמו בן-אדם.

<היו"ר יואב קיש:>
עיסאווי, אתה לא בזכות דיבור, אתה רק מפריע.

<עיסאווי פריג' (מרצ):>
אתה רק - - -

<היו"ר יואב קיש:>
עיסאווי, אתה עוד רגע בקריאה שנייה. מספיק. בבקשה, נא לסיים, אורן.
<אורן אסף חזן (הליכוד):>
יש היום קמפיין שמובילה נגיד, לצורך העניין, הגברת עם הכיפה פה - - -
<היו"ר יואב קיש:>
מה הקשר? אורן, שאל שאלה - - -

<קריאות:>
 - - -

<היו"ר יואב קיש:>
אתה בזכות דיבור, אבל זה לא מקובל. אורן, עוד הערה על הכיפה, אני מוציא אותך החוצה.

<קריאות:>
- - -

<אורן אסף חזן (הליכוד):>
היא מובילה היום את קמפיין - - -

<קריאות:>
 - - -

<היו"ר יואב קיש:>
סליחה. חבר הכנסת אורן חזן, עוד הערה אחת על הכיפה, אתה יוצא החוצה.

<מיכל רוזין (מרצ):>
הוא עושה את זה בכוונה, ואתה נותן לו לעשות את זה.
<היו"ר יואב קיש:>
אל תפריעי.

<מיכל רוזין (מרצ):>
אתה נותן לו לנאום, כשכל אחד מאיתנו - - -

<היו"ר יואב קיש:>
אני קורא אותך לסדר פעם שנייה.

<מיכל רוזין (מרצ):>
למה?

<היו"ר יואב קיש:>
כי את מפריעה.
<היו"ר יואב קיש:>
חבר הכנסת אורן חזן, אני אומר את זה לכולם. עוד הערה אחת על הכיפה, אתה יוצא החוצה. בבקשה.

<אורן אסף חזן (הליכוד):>
הם מובילים קמפיין היום, את קמפיין אנה פרנק, כשהם קוראים לאנשים להחביא אצלם בבית מסתננים. זו קריאה לעבירה על החוק.
<יעל כהן-פארן (המחנה הציוני):>
כל הכבוד שיש ישראלים עם מצפון.
<היו"ר יואב קיש:>
נא לא להפריע.

<קריאות:>
- - -
<מרב מיכאלי (המחנה הציוני):>
- - -

<היו"ר יואב קיש:>
למה הכניסו אותך? אני לא ביקשתי עד 10:30.

(מרב מיכאלי יוצאת מאולם הוועדה)

<תמר זנדברג (מרצ):>
אתם - - - החברים שלכם בפולין ובאוסטריה, הנאצים - - -

<אמיר אוחנה (הליכוד):>
זה זילות שואה.

<אורן אסף חזן (הליכוד):>
תתביישי לך שאת עושה את ההשוואה. תתביישי לך.

<אמיר אוחנה (הליכוד):>
הכול זה שואה? - - -

<אורן אסף חזן (הליכוד):>
תתביישי לך. 

<תמר זנדברג (מרצ):>
- - -

<אורן אסף חזן (הליכוד):>
- - - עם הפלסטינים.

<תמר זנדברג (מרצ):>
 - - -תתביישו לכם.
<אורן אסף חזן (הליכוד):>
אדוני היושב-ראש, זה  - - - 

<קריאות:>
- - -

<אורן אסף חזן (הליכוד):>
היא מכחישת שואה.

<אמיר אוחנה (הליכוד):>
תתביישי לך - - -

<תמר זנדברג (מרצ):>
 - - -

<קריאות:>
- - -
<היו"ר יואב קיש:>
אני קורא להפסקה, נמשיך ב-10:35 למעלה באולם.

<(הישיבה נפסקה בשעה 10:26 ונתחדשה בשעה 10:35.)>
<היו"ר יואב קיש:>
חברים, אני פותח את הדיון. לגבי המשך השאלות, מכיוון שהשר נאלץ לעזוב ויש עוד חברי כנסת שרוצים שאלות, הנוהל של השאלות יהיה כך. אנחנו עוזבים את סבב השאלות, כל חבר כנסת שרוצה, ישאל. 

<קריאות:>
- - -

<היו"ר יואב קיש:>
אני מבקש שקט, אני לא יכול ככה לדבר. חברים, מכיוון שהשר יצא וחשוב לי שחברי הכנסת ישלימו את השאלות שלהם, אני מבקש עוד היום להגיש למנהלת הוועדה, לאה, את רשימת השאלות. כל השאלות יוגשו ויקבלו תשובה בצורה מסודרת.

אנחנו מתחילים עכשיו את הדיון. אני רוצה לעבור למי שיזמו את הדיון המהיר. סדר הדוברים לדיון המהיר - - -

<אורן אסף חזן (הליכוד):>
הייתי באמצע.

<היו"ר יואב קיש:>
חבר הכנסת איל בן ראובן. שלוש דקות לרשותך, לא יותר. שלוש דקות. איל, בבקשה.
<איל בן ראובן (המחנה הציוני):>
בוקר טוב. אני יזמתי את הדיון החשוב הזה, כי אני מרגיש שאנחנו הולכים למהלך בחסות חוק שעבר בכנסת, אבל זה מהלך שיכול להיות מבייש, מביש, מכוער, ואם הוא יתבצע בצורה שבה נראה שהוא הולך להתבצע, הוא עלול להטביע את חותמו עלינו כחברה, כמדינה, שזכויות אדם באשר הן אינן מתקיימות בה כפי שהיינו רוצים וחושבים.

אני שמח שנמצא פה מנכ"ל רשות האוכלוסין, מור יוסף. הגענו למקום הזה ממדיניות כושלת בעבר שהביאה לקטסטרופה בדרום תל אביב, בצורה כזאת או אחרת, אבל במקום לתקן את המדיניות הכושלת הזאת, אנחנו משתמשים בה כתירוץ על מנת להוריד כף של טרקטור רחבה ככל האפשר, שתניע מפה אנשים אומללים החוצה, ללא הבחנה רצינית מספיק. 
זה עלה גם בשאלה ששאלתי קודם באשר למה עם אותם אנשים שעדיין לא הגישו בקשות, ואני לא רואה איך הם יגישו בקשות כאלה, לפחות כפי שזה קורה היום.
מנכ"ל רשות האוכלוסין, פרופ' מור יוסף, אני מבקש ממך, וזה מהות הדיון הזה מבחינתי כיוזם, היות שכרגע יש חוק וכרגע הרכבת התחילה לנסוע, אני מבקש שתתקיים אצלכם מערכת, מה שאני קורא לה "מערך של חירום", בדיקה של חירום עמוקה ורצינית, שבה קובעים קודם כול למי יש זכות ולמי אין זכות. המספרים שנראים עד עכשיו, על דעת כל היגיון נראים לא סבירים. לא סביר שמתוך 15,000 מבקשי בקשות, 11 קיבלו - - -
<היו"ר יואב קיש:>
6,500 נבדקו.
<איל בן ראובן (המחנה הציוני):>
אני עוקב כבר שנה וחצי אחרי המספרים האלה. המספרים לא סבירים. כלומר, המספרים נראים כעומדים תחת איזה מדיניות.
<אמיר אוחנה (הליכוד):>
זה כפוף לביקורת שיפוטית.

<איל בן ראובן (המחנה הציוני):>
רק שנייה.

<היו"ר יואב קיש:>
תן לו לדבר.

<קארין אלהרר (יש עתיד):>
תן לו לדבר.

<היו"ר יואב קיש:>
גם ההערה הזאת מיותרת. בבקשה.

<איל בן ראובן (המחנה הציוני):>
המספרים נראים לא סבירים.

<היו"ר יואב קיש:>
נא לסיים.

<איל בן ראובן (המחנה הציוני):>
את זה אפשר לתקן. ואני מבקש להיכנס למהלך עמוק מאוד, שיגרום לנו לא להתבייש במי שאנחנו כחברה ישראלית, שיש לה הרבה מאוד נקודות לגאווה. מין כף טרקטור כזאת מביישת אותנו, וחבל. צריך לעשות תיקון מהיר ואפשר.
<היו"ר יואב קיש:>
תודה רבה. רק לסדר הדיון. כיוון שזה שילוב גם של הדיון המהיר, ויש לנו עוד חמישה חברי כנסת שהגישו את הדיון המהיר, סדר הדיון יהיה כך: אני אתן, ראשית, לחמשת חברי הכנסת שהגישו את הדיון המהיר לדבר. שלוש דקות לכל אחד, לא יותר. לאחר מכן זה יהיה נציג ציבור, חבר כנסת, נציג ציבור, חבר כנסת. מכיוון שהמפה די ברורה, אני אדאג שיהיה נציג אחד מעמדה כזאת ונציג מעמדה אחרת, כדי שהתמונה תהיה מאוזנת בעניין הזה. כך אנחנו מנהלים את זה.
<עבד אל חכים חאג' יחיא (הרשימה המשותפת):>
תן לנו להשלים בשאלות. התחלת בשאלות, תן לנו להשלים אותן.

<היו"ר יואב קיש:>
חברת הכנסת מיכל רוזין. בבקשה, שלוש דקות לרשותך.

<מיכל רוזין (מרצ):>
תודה לך. צר לי שהשר לא נשאר איתנו. אני באמת חושבת שהוא בא בכוונה לתת תשובות, לענות ולשמוע אותנו. אני חושבת שמה שמתנהל פה לאורך כמעט עשור זה מצעד האיוולת. מצעד איוולת ומדיניות חלם של כל הממשלות שהיו פה, מאלה שהכניסו והביאו אותם היישר לדרום תל אביב ועד היום. 
המדיניות לצערי הרב לא מובילה, אלא מובלת. כמו שנאמר, הדארפורים קיבלו בזכות בית משפט, בדיקת בקשות המקלט התחילה רק עם החלטת בית משפט. כך שכל הדברים שהשר ניסה להתרברב בהם, הם לא מדויקים עובדתית, כמו שמחצית חזרו לאריתריאה. לא היה ולא נברא. ולכן הוויכוח הוא לא רק אידיאולוגי, לא רק כי אני חושבת שגירוש בכוח יהווה כתם בדפי ההיסטוריה של מדינת ישראל, אלא כי יש לנו ויכוח אמיתי גם על העובדות. 
איך זה ייתכן ש-80%-70% מאותם מבקשי מקלט בישראל, אריתראים וסודנים, ויגיד לך את זה מור יוסף, הועברו למדינה שלישית באירופה, הם קיבלו מייד מעמד פליט? איך זה יכול להיות שפה לא הכירו בהם? אוטומטית מחליטים שכל מי שהגיע מאריתריאה לא מגיע לו. בכל העולם המערבי, בכל המדינות המתוקנות, 90%-70% מקבלים מעמד של פליט.
כל הזמן אומרים לנו: אתם רוצים מדינת כל מסתנניה ואתם רוצים לתת אזרחות. לא. אנחנו רוצים לתת להם מקלט עד היום שבו הם יוכלו לחזור למדינותיהם בביטחון.

יש פה פרדוקס, מצד אחד מדינת ישראל אומרת: אריתריאה לא מדינה מתוקנת והם יכולים חזור לארצותיהם, אבל עובדה שהמדינה – ממשלת הליכוד, לא ממשלת מרצ – לא מחזירה אותם לאריתריאה ולא מחזירה אותם לסודן. מדוע? למה אף אחד לא עונה על השאלה הזאת? כי התשובה היא ברורה. היא לא יכולה על-פי אמנות בינלאומיות והסכמים בינלאומיים, ומכיוון שהמדינות האלה מסוכנות, היא לא מחזירה אותם, אז מוצאים מדינה שלישית. לא מוצאים את שבדיה, לא מוצאים את גרמניה. אולי על כך לא היינו מלינים, גם מבקשי המקלט לא היו מלינים. רוצים להעביר אותם למדינה שלישית באפריקה, שעד היום מי שהגיע אליה מצא את עצמו או כלוא, או נרדף, או מושלך, שלא לדבר על מצא את מותו. חלקם, לא כולם - - -

<אמיר אוחנה (הליכוד):>
בג"ץ שלל את הטענה הזאת.

<מיכל רוזין (מרצ):>
יש סכנה כזאת. יש סכנה כזאת, חבר הכנסת אמיר אוחנה.

<היו"ר יואב קיש:>
לא להפריע. נא לסיים.

<מיכל רוזין (מרצ):>
אם מגרשים בשמנו, ראוי שאנחנו נדע מה כולל ההסכם, איזה מעמד הם מקבלים. האם הם מקבלים תנאי דיור? האם הם מקבלים תנאי תעסוקה? מה הם מקבלים והאם הם אכן יוכלו לחיות שם או יצטרכו לעבור שוב למדינה אחרת ולהיות שוב פליטים?
<היו"ר יואב קיש:>
תודה.

<מיכל רוזין (מרצ):>
ולכן אני פונה לממשלת ישראל - -

<אורן אסף חזן (הליכוד):>
אמרת: שלוש דקות.

<מיכל רוזין (מרצ):>
- - ממשלת רואנדה היום הוציאה אתכם שקרנים, כי היא אמרה: אין הסכם, אנחנו לא מקבלים גירוש בכפייה, אנחנו לא מקבלים פליטים שיגורשו בכפייה. ממשלת ישראל אומרת שיש הסכם חתום. בואו תחשפו את ההסכם בפני הציבור, תחשפו מה התנאים, תשקיטו את לב הציבור הישראלי שהתנאים הולמים, ראויים, ואז נוכל לדבר הלאה.

לא ייתכן שיסתירו מהציבור ויגידו לנו: תקשיבו רק לממשלת רואנדה, ואנחנו נצטרך לסמוך על כך שהם משקרים ואתם צודקים.

<היו"ר יואב קיש:>
תודה רבה. חברת הכנסת נאוה בוקר, בבקשה.

<נאוה בוקר (הליכוד):>
חברים, יש כאן קמפיין שקרי, שמציג את כל המסתננים כפליטים מאזורי לחימה. כולנו יודעים שרק שיעור מזערי מהם, אם בכלל, אכן כזה.

<עיסאווי פריג' (מרצ):>
איך את יודעת?

<מרב מיכאלי (המחנה הציוני):>
כולנו יודעים...
<נאוה בוקר (הליכוד):>
זה עוד דרך של השמאל להציג את שלטון הימין כדורסני - - -

<מרב מיכאלי (המחנה הציוני):>
נבצע עליה כוכבית.

<היו"ר יואב קיש:>
סליחה.
<בצלאל סמוטריץ (הבית היהודי):>
למה אף אחד לא הפריע למיכל?

<תמר זנדברג (מרצ):>
למה להפריע?

<היו"ר יואב קיש:>
לפני שנייה דיברה פה חברת הכנסת מיכל רוזין, שמרתי על הזכות שלה. עכשיו אני מבקש לא להפריע לחברת הכנסת נאוה בוקר.

<מרב מיכאלי (המחנה הציוני):>
סליחה, אדוני.

<היו"ר יואב קיש:>
בבקשה. קחי לך זמן נוסף. שלוש דקות לרשותך.

<מיכל רוזין (מרצ)א:>
אני לא הסתתי נגד אף אחד.

<היו"ר יואב קיש:>
בבקשה.

<נאוה בוקר (הליכוד):>
מדובר בקמפיין שקרי שמציג את המסתננים כפליטים מאזורי לחימה, וכולנו יודעים שזה לא נכון, זה רק שיעור קטן מהם, אם בכלל, אכן כזה. אבל זו עוד דרך להציג את שלטון הימין כחסר מוסר. בסדר, התרגלנו. אני יושבת פה עם שני חברים משכונות דרום תל אביב, עם עובד חוגי ושפי פז, שעוברים גיהינום אמיתי.
אחד הפתרונות שאני חושבת עליהם – הוצאת המסתננים, שהיא מוצדקת, עלולה גם לפגוע באופן כזה או אחר בתעשיית המלונאות, במסעדנות, לפגוע בעסקים קטנים. ואני אומרת: יש פתרון. ואחד הפתרונות לדעתי הוא להקים ועדת מיונים, שתמיין ותסנן. הרי מעל 50% מהמסתננים הם בעלי עבר פלילי, אז כל - -

<עיסאווי פריג' (מרצ):>
מאיפה הנתונים האלה?

<קארין אלהרר (יש עתיד):>
מאיפה הבאת את זה?

<נאוה בוקר (הליכוד):>
- - מי שפשע – אלימות, סמים, פריצות כל דבר אחר - -

<עיסאווי פריג' (מרצ):>
קמפיין שקרי. השקר משתולל כאן.

<היו"ר יואב קיש:>
לא להפריע.

<נאוה בוקר (הליכוד):>
- - צריך לצאת ממעגל העבודה, צריך להיות מגורש.

<עיסאווי פריג' (מרצ):>
מאיפה הנתונים האלה?

<היו"ר יואב קיש:>
עיסאווי, אני קורא אותך לסדר פעם שנייה.
<עיסאווי פריג' (מרצ):>
על מה השנייה?

<היו"ר יואב קיש:>
היית למטה בפעם הראשונה.

<נאוה בוקר (הליכוד):>
עיסאווי, לא פניתי אליך.

<עיסאווי פריג' (מרצ):>
- - -

<היו"ר יואב קיש:>
עיסאווי, אני אוציא אותך. 

<עיסאווי פריג' (מרצ):>
- - -

<היו"ר יואב קיש:>
למה אתה מפריע לה? כשאתה תדבר, אני אשמור עליך.

<עיסאווי פריג' (מרצ):>
כי השקרים משתוללים כאן.
<היו"ר יואב קיש:>
אין לך ברירה, אתה תקשיב לה בסבלנות.
<יואל חסון (המחנה הציוני):>
תקשיב גם לשקרים, וזה לא פעם ראשונה שזה קורה לך...

<היו"ר יואב קיש:>
יואל, אני קורא אותך לסדר פעם ראשונה.

<נאוה בוקר (הליכוד):>
אז למה ב-2007 היו שבעה שוטרים והיום יש 300 שוטרים שם, בשכונות בדרום תל אביב? למה?

<קריאה:>
- - -

<היו"ר יואב קיש:>
לא להפריע. בבקשה. נאוה, בבקשה.

<נאוה בוקר (הליכוד):>
בגלל שאין פשיעה?

<יעל גרמן (יש עתיד):>
בגלל זה גם אין - - -

<נאוה בוקר (הליכוד):>
אני לא רוצה לפרט, אבל - - -

<היו"ר יואב קיש:>
נאוה, אל תנהלי איתה דיון. אני מבקש לסיים.

<נאוה בוקר (הליכוד):>
אני מדברת על כך שצריך לעשות הפרדה בין אלה שמחפשים עבודה, אנשים מסודרים שרוצים לעבוד במקומות עבודה מסודרים, ואז להכניס אותם בצורה חוקית למעגל העבודה. דבר שני, זה גם לתת להם הכשרות כמו שעשו עם התאילנדים בחקלאות.
צריך לגייס עובדים נוספים ממדינות כאלה שיש לישראל הסכמים איתן ויחסים שמאפשרים גיוס עובדים. מבחינתי זה לא משנה מאיפה הם יגיעו. כוח העבודה הזה הוא חיוני וחשוב לעסקים הקטנים, אבל צריך להביא את האנשים הטובים.

מצד שני, אסור לנו להכשיר את השרץ ולאפשר - - -

<אורן אסף חזן (הליכוד):>
אני מבולבל. את בעד מהגרי עבודה?

<נאוה בוקר (הליכוד):>
אני אומרת שיש לנושא הזה שני צדדים.

<היו"ר יואב קיש:>
אורן, עכשיו אתה מפריע?
<אורן אסף חזן (הליכוד):>
אני שואל שאלת הבהרה - - -

<קריאות:>
- - -

<עיסאווי פריג' (מרצ):>
למה אתה לא קורא אותו לסדר?

<היו"ר יואב קיש:>
בבקשה, נאוה.

<נאוה בוקר (הליכוד):>
יש כאלה שצריך - - -

<היו"ר יואב קיש:>
נא לסיים.

<נאוה בוקר (הליכוד):>
צריך לתת לחלק מהם היתרי עבודה מסודרים, כדי שיוכלו להשתלב במסעדנות, במלונאות, בתחומים שבהם חסרות ידיים עובדות.

<היו"ר יואב קיש:>
תודה רבה. עאידה תומה סלימאן, נמצאת?
<סעיד אלחרומי (הרשימה המשותפת):>
היא ביקשה שאני אייצג אותה.

<היו"ר יואב קיש:>
אין דבר כזה. ניסיון יפה, אבל אין דבר כזה.

<עבד אל חכים חאג' יחיא (הרשימה המשותפת):>
היא יושבת-ראש ועדה. לא נתת לה זכות בתחילת הדיון. 
<היו"ר יואב קיש:>
חברת הכנסת מירב בן ארי – לא נמצאת. חבר הכנסת עודד פורר – לא נמצא. גמרנו עם הדוברים. אני עובר לדוברים מהציבור. עכשיו אחד, אז חבר כנסת. אנחנו ניתן נציג לכל צד. עוד פעם, לא תהיה פה אפליה. נתחיל מעלוה קולן.

<קולן עלוה:>
אני מעבירה את רשות הדיבור שלי לחן.
<היו"ר יואב קיש:>
לא. זה לא עובד. זה לא עובד ככה.

<קולן עלוה:>
אבל היא מאותו ארגון.

<היו"ר יואב קיש:>
לא. אני לא עושה את זה, יש לי רשימה.

<עיסאווי פריג' (מרצ):>
זה אותו ארגון. הארגון קיבל זכות דיבור. אני לא מבין.
<היו"ר יואב קיש:>
אותו ארגון, בסדר. בבקשה. חן בריל אגרי – הראשונה. עובד חוגי, אתה תהיה הנציג הבא של הציבור. בבקשה, חן.

<אורן אסף חזן (הליכוד):>
קודם היא דיברה לא יפה לחברי כנסת, היושב-ראש, רק שתדע.
<יעל כהן-פארן (המחנה הציוני):>
גם אתה דיברת לא יפה לאזרחים. 
<אורן אסף חזן (הליכוד):>
סליחה?

<יעל כהן-פארן (המחנה הציוני):>
העלבת.
<אורן אסף חזן (הליכוד):>
אישה לא תשים כיפה, אני לא אעליב.

<יעל כהן-פארן (המחנה הציוני):>
אישה יכולה לשים כיפה. אל תגיד לה מה לעשות - -
<היו"ר יואב קיש:>
חן, בקצרה. שתי דקות. תציגי את עצמך.

<יעל כהן-פארן (המחנה הציוני):>
- - זו מדינה חופשית, תודה לאל.

<היו"ר יואב קיש:>
לא להפריע עכשיו.

<חן בריל אגרי:>
שלום, אני מאמנסטי אינטרנשיונל ישראל. הקשבתי בקשב רב. שר הפנים פתח וטען שהוא הביא איתו את העובדות, והוא גם אמר שמי שמערער על העובדות האלה, בבקשה, שיבדקו אותו. גם אני הבאתי איתי כמה עובדות שמאוד-מאוד חשוב לי להביא לכאן.
אני רוצה לדבר איתכם על היעדרה של מערכת המקלט הישראלית. לפי נוהל הגירוש, אמורים להיות מגורשים מי שבקשתו למקלט נדחתה או מי שלא הצליח להגיש בקשה למקלט. ואני מדגישה את המילים "מי שלא הצליח". לא כי הוא לא ניסה, אלא כי הוא לא הצליח.

לטענה שהם אינם פליטים, וכל מי שמעודד את הגירוש מדבר עליה, כולל ראש הממשלה, כולל שר הפנים וכולל ראש מינהל אכיפה וזרים, יוסי אדלשטיין, שהתראיין אתמול ל-Ynet, הוא הוסיף ואמר - - -

<היו"ר יואב קיש:>
הוא יושב פה מאחוריי, הוא שומר לי על הגב.

<חן בריל אגרי:>
הוא הוסיף ואמר שגם האירופים לא מכירים בהם כפליטים. רק כדי לסבר את האוזן הבאתי איתי כמה נתונים רק ל-2016. באנגליה – 88% מהאריתראים שהגישו בקשת מקלט רק בשנה הזאת קיבלו מעמד פליט. לא הגנה אחרת, מעמד פליט; בנורבגיה – 98%; בגרמניה – 88%. אם אתם רוצים לתהות מה זה אומר למשל 88%, רק תדעו שבגרמניה ב-2016 קיבלו מענק פליט 18,658 אריתראים בשנה.

<בצלאל סמוטריץ (הבית היהודי):>
יש להם מדיניות הגירה אחרת, זה לגיטימי.

<חן בריל אגרי:>
סליחה, אני עכשיו מדברת ואני לא עונה.

<היו"ר יואב קיש:>
בבקשה. יש לך עוד דקה לסיים.

<חן בריל אגרי:>
תודה. קודם כול, הם כן מבקשי מקלט, הם כן פליטים, הדבר היחיד שהם לא זה אנשים לא חוקיים פה. הם נמצאים כאן עם אשרה חוקית של ישראל, והסיבה היחידה שישראל רוצה לגרש אותם היום והסיבה היחידה שכל הפארסה הזאת בכלל מתאפשרת, זה כי אין מערכת בדיקה.
<אורן אסף חזן (הליכוד):>
זה ארגון שמכריז - - -

<היו"ר יואב קיש:>
לא להפריע, אורן. אורן, לא להפריע.

<לאה פדידה (המחנה הציוני):>
שמעת?

<תמר זנדברג (מרצ):>
למה אתה לא קורא אותו לסדר?

<היו"ר יואב קיש:>
די. תפסיקו להפריע.

<חן בריל אגרי:>
אדלשטיין טוען שהיו להם עשר שנים להגיש בקשת מקלט. היו להם אולי שנה וחצי. התחילו לתת להם להגיש ב-2014, הפסיקו לתת להם להגיש בספטמבר 2015. התחילו לדחות על הסף את כולם. ומאז שביטלו את הדחייה על הסף, מסוף 2016, לא נותנים לאריתראים ולסודנים להגיש בקשת מקלט.

אני נמצאת בסלמה מדי בוקר, אני רואה את האנשים שמגיעים, עוד לפני ה-1 בינואר 2018, שאז החליטו שלא מקבלים יותר בקשות מקלט.

<היו"ר יואב קיש:>
תודה. תודה רבה.

<אורן אסף חזן (הליכוד):>
אולי תטוסי לרואנדה לבדוק מה קורה שם?

<חן בריל אגרי:>
מנסים כל יום 20 איש.
<היו"ר יואב קיש:>
תודה רבה. תודה. לגבי סדר הדברים. או המנכ"ל או יוסי, תחליטו מי מכם עונה על כל השאלות, כל הדברים שנאמרו. נשאיר כעשר דקות רבע שעה לסיכום, שתתייחסו לכל הנושאים שעלו פה, ועלו פה הרבה שאלות והרבה נושאים. חבר הכנסת דב חנין, בבקשה. שלוש דקות לרשותך.

<דב חנין (הרשימה המשותפת):>
תודה לך, אדוני היושב-ראש, הדיון הזה עבורי הוא דיון קשה מאוד. קודם כול, כי אני בסיפור הזה כבר כמה שנים ופשוט כואב לי לראות איך אנחנו חוזרים פעם אחר פעם למציאות נוראה ומטורפת.
בואו נתחיל בדרום תל אביב. דרום תל אביב נמצאת במצוקה מאוד מאוד קשה. אני נמצא שם, אני רואה את התושבים שיושבים מולי. יש מצוקה בדרום תל אביב, וקורבנות המצוקה הזאת הם בוודאי התושבים הוותיקים וגם מבקשי המקלט. אלה ואלה קורבנות של מצוקה מאוד קשה בדרום תל אביב. אבל הממשלה, במקום להציע פתרונות, במקום להציע שינוי אמיתי של המצב, הדבר היחיד שהיא עושה, זה מסיתה אלה נגד אלה. אני עוד זוכר את הביטויים על סרטן, אני עוד זוכר את כל התוכניות, פעם 20 שנות מאסר למי שעוזר למבקש מקלט ופעם מאסרים מינהליים ואחר-כך מתקן חולות. הרבה הרבה חול בעיניים. 1.4 מיליארד, 14 מאות מיליונים של שקלים נקברו בחולות במקום להשקיע בדרום תל אביב, במקום לפתור את הבעיות.

חברות וחברים, אנחנו מדברים על בני-אדם. תראו אותם, אנשים במצוקה. תיפגשו איתם, תדברו איתם, תסתכלו עליהם.

<קריאה:>
לא רוצים.

<דב חנין (הרשימה המשותפת):>
הם אנשים שברחו לכאן כי אין להם איפה להיות. האנשים האלה ברחו לכאן. ברחו לכאן מדארפור וברחו לכאן מאריתריאה, כי שם יש רצח עם ושם יש משטר דיקטטורי אפל שמוכר בעולם כמשטר שפוגע בזכויות אדם.

בני-האדם האלה שברחו לכאן רוצים לחיות, הם רוצים גם לעבוד, ומדינת ישראל גם היום מייבאת עשרות אלפי עובדים. חסרים פה עובדים בחקלאות, חסרים פה עובדים בבניין, חסרים פה עובדים בסיעוד, חסרים פה עובדים במלונאות, ומדינת ישראל היום – היום משרד הפנים מייבא עשרות אלפי עובדים, שגם הם יגיעו לדרום תל אביב.

האריתראים – 90% מהם זוכים להכרה של פליטים בעולם. למה רק אצלנו הם לא זוכים? למה רק אצלנו 11 מתוך 38,000? איך זה ייתכן? אתם לא שואלים את עצמכם את השאלות האלה?

חברות וחברים, צריך להבין שההסכם הלוא גלוי עם המדינה השלישית הוא הסכם שהוא לא במקרה לא גלוי, כי יש הרבה מה להסתיר. הדבר העיקרי שאותו מנסים להסתיר זה שכאשר מגרשים את האנשים האלה, את בני-האדם האלה, הם צפויים לסכנה מאוד מאוד גדולה. ואת זה אנחנו יודעים לא בתיאוריה, אנחנו יודעים את זה - - -

<היו"ר יואב קיש:>
נא לסיים בבקשה.

<דב חנין (הרשימה המשותפת):>
אנחנו יודעים את זה מעדויות של בני-אדם. 
ולכן, חברות וחברים, כשאנחנו שואלים את עצמנו איפה אנחנו רוצים להיות, איך אנחנו רוצים להיראות, בואו נסתכל על בני-האדם האלה, בואו ניתן להם תשובה.

<היו"ר יואב קיש:>
תודה רבה.

<דב חנין (הרשימה המשותפת):>
זה לא סכנה דמוגרפית, זו לא הבעיה של דרום תל אביב. ניתן לדרום תל אביב תשובה וניתן להם תשובה ונביא פתרונות במקום להמשיך להסית.

<היו"ר יואב קיש:>
תודה רבה לחבר הכנסת דב חנין. אני רק רוצה שלא ישתמע מדבריך חס וחלילה ביקורת כלפי בג"ץ שטען שההסכם לגיטימי.
<דב חנין (הרשימה המשותפת):>
אני אענה לך.

<היו"ר יואב קיש:>
לא, לא. זה הכול.

<דב חנין (הרשימה המשותפת):>
אני אענה לך. לפני בג"ץ לא היתה המהדורה האחרונה של ההסכם - -
<היו"ר יואב קיש:>
אנחנו מחזקים את בג"ץ, שלא ישתמע חס וחלילה שאנחנו מבקרים על בג"ץ.

<דב חנין (הרשימה המשותפת):>
- - ובג"ץ לא אישר את ההסכם.

<קריאות:>
- - -

<נורית קורן (הליכוד):>
 - - -

<מיכל רוזין (מרצ):>
את מסיתה נגדו.
<נורית קורן (הליכוד):>
לא. ממש לא.

<מרב מיכאלי (המחנה הציוני):>
למה אתה קורא לסדר את חברת הכנסת קורן?

<היו"ר יואב קיש:>
אנחנו עכשיו נשמע את עובד חוגי. כמו ששמרתי על זכותה של הדוברת השנייה, אני אומר לכל חברי הכנסת שהפריעו: לא להפריע עכשיו. דרך אגב, מי שמפריע מאחורה, הסדרנים, אני נותן לכם יד חופשית. כל מי שמפריע וצועק, להוציא. בבקשה, עובד חוגי. שתי דקות לרשותך. נא לא להפריע לו.

<עובד חוגי:>
קודם כול, אני מאחל לך בהצלחה ושלא נמשיך לדון בוועדה הזאת בסיפור, שהוא ייפתר.

<היו"ר יואב קיש:>
בבקשה.

<עובד חוגי:>
יש לי שאלה קטנה. אני רואה את הגיוס של כל חברי הכנסת מהשמאל. הרי לפי התקשורת - - -
<עיסאווי פריג' (מרצ):>
מה זה קשור לשמאל?

<היו"ר יואב קיש:>
עיסאווי - - -

<עובד חוגי:>
אני רואה מי, מו, מה.

<היו"ר יואב קיש:>
תן לו לדבר, שיגיד מה שהוא רוצה. ההיא מאמנסטי אמרה דברים שהיו לי השגות כלפיהם.

<עובד חוגי:>
כי השמאל נגדנו.
<היו"ר יואב קיש:>
רגע, עובד. אני אומר לך שאתם לא תסתמו פה פיות לאף אחד, והוא יגיד מה שהוא רוצה.
<עבד אל חכים חאג' יחיא (הרשימה המשותפת):>
הוא צריך לדבר לעניין ולא - - -
<עובד חוגי:>
אני מדבר לעניין - - -

<אורן אסף חזן (הליכוד):>
הוא יגיד מה שהוא רוצה, אתה לא תקבע מה הוא ידבר.
<קריאות:>
- - -

<בצלאל סמוטריץ (הבית היהודי):>
יואב, הוא השמיץ, הוא קרא להם "שמאלנים", הוא השמיץ...
<היו"ר יואב קיש:>
זה לא השמצה, זה לגיטימי. בבקשה. אבל עובד, אם אתה תשמיץ, אתה לא - - -
<עובד חוגי:>
אני לא משמיץ.

<בצלאל סמוטריץ (הבית היהודי):>
אל תגיד להם "שמאלנים", אל תשמיץ אותם - - -

<קריאות:>
- - -

<היו"ר יואב קיש:>
סליחה. בבקשה, עובד. אני מתחיל לך את הזמן מחדש. שתי דקות לרשותך.

<עובד חוגי:>
אני רוצה לשאול שאלה. אני רואה את ההתגייסות פה, כמה אתם רוצים שהאריתראים יישארו פה, המסתננים והפליטים, אבל לפי מה שאני מבין, לפי מרב מיכאלי העוני במדינת ישראל מכפיר. אם אני פותח טלוויזיה או תקשורת, הכול גרוע, הכול מושחת, הכול יקר, הכול לא טוב פה. פתאום אתם דואגים למסתננים שיישארו במדינה כל-כך גרועה?
<קסניה סבטלובה (המחנה הציוני):>
אנחנו רוצים שישמרו על החוק.
<היו"ר יואב קיש:>
קסניה, אני מתחיל לו את הזמן מההתחלה. שתי דקות לרשותו. עד שלא תלמדו לא להפריע, זה מה שיהיה.
<עובד חוגי:>
הכול גרוע. אני פותח תקשורת, הכול גרוע - - -

<קריאות:>
- - -

<היו"ר יואב קיש:>
רגע, עובד, סליחה. אני אומר עוד פעם, דיברה פה מישהי מאמנסטי, היא אמרה פה דברים כשאני, כיושב-ראש, מתנגד לכל מילה.

<מיכל רוזין (מרצ):>
היא דיברה לעניין, היא לא התחילה בנאום - - -
<קריאות:>
- - -

<אורן אסף חזן (הליכוד):>
הוא לא שואל אותך מה להגיד.

<עובד חוגי:>
אם אני טועה - - -

<אורן אסף חזן (הליכוד):>
הוא שם לך את האמת בפנים, זה כואב.

<קריאות:>
- - -

<אורן אסף חזן (הליכוד):>
היא לא מפסיקה לצווח. לא לצווח.

<מיכל רוזין (מרצ):>
- - -

<היו"ר יואב קיש:>
את לא תפריעי לו.

<מיכל רוזין (מרצ):>
- - -

<אורן אסף חזן (הליכוד):>
מיכל, ילדים מסתכלים עלייך. לא לצרוח פה.

<היו"ר יואב קיש:>
אני אגיד את זה בצורה הכי ברורה.

<אורן אסף חזן (הליכוד):>
לא לאבד את העשתונות.

<מיכל רוזין (מרצ):>
- - - תדבר איתי.

<אורן אסף חזן (הליכוד):>
לא לאבד את העשתונות.

<היו"ר יואב קיש:>
אורן.

<מיכל רוזין (מרצ):>
אסור לך לדבר איתי.
<אורן אסף חזן (הליכוד):>
לא לאבד את העשתונות.

<מיכל רוזין (מרצ):>
אסור לך.

<היו"ר יואב קיש:>
אורן, אני אוציא את שניכם. אני רוצה להגיד פה בצורה הכי ברורה. יש התנהלות שאני לא אאפשר אותה פה. אני בא מהצד הימני של המפה. עכשיו אני מדבר ברמה האישית שלי. אני, ואתה יכול להסכים או לא להסכים, אני אומר לך מה שאני מרגיש. כשאנחנו רוצים לדבר, סותמים לנו את הפיות. ככה אני מרגיש.
<נורית קורן (הליכוד):>
צודק.

<עובד חוגי:>
כשהיא דיברה פה לפני כן, אף אחד לא דיבר.
<היו"ר יואב קיש:>
רגע, עובד. לא, לא, עובד. אתה לא מדבר עכשיו.

<עיסאווי פריג' (מרצ):>
אתם בשלטון - - -
<היו"ר יואב קיש:>
אני בוועדה הזאת לא אתן לסתימת הפיות הזאת להימשך.

<עיסאווי פריג' (מרצ):>
אם אתם בממשלה - - -

<היו"ר יואב קיש:>
הצעקות והדמגוגיה הזאת - - -

<מרב מיכאלי (המחנה הציוני):>
הקוזק הנגזל.

<נחמן שי (המחנה הציוני):>
הקוזק הנגזל. 
<היו"ר יואב קיש:>
שתי דקות לרשותך. בכל פעם שיפריעו לך, אני אחדש לך את הזמן.

<נחמן שי (המחנה הציוני):>
מי מונע ממך לדבר?
<היו"ר יואב קיש:>
שתי דקות לרשותך.

<נורית קורן (הליכוד):>
די, כבר. תנו לו לדבר.

<נחמן שי (המחנה הציוני):>
איזה קשקוש.

<עובד חוגי:>
תודה רבה שהם נותנים לי את זכות הדיבור. 
<היו"ר יואב קיש:>
עובד, דבר.

<עובד חוגי:>
יש פה עוד מגזר. אני מבין מאיפה הכעס, האמוציות והקמפיינים האלה, זה המגזר של העמותות. הם מבינים שבאיזה שלב הבעיה תיפתר עם המסתננים, הם יהיו במדינה שלישית, ואז לא תהיה להם פרנסה.

<נחמן שי (המחנה הציוני):>
נו, באמת.

<נאוה בוקר (הליכוד):>
זכות קיום.

<עובד חוגי:>
לא תהיה להם זכות קיום. איזו עמותה הם יעשו עכשיו?
<לאה פדידה (המחנה הציוני):>
האגודה למען דרום תל אביב.

<קריאה:>
תדבר לעניין.

<קריאות:>
- - -

<היו"ר יואב קיש:>
אתה מדבר עוד שתי דקות.

<עיסאווי פריג' (מרצ):>
זה חוק כדי שהוא ימשיך לדבר.

<קריאות:>
- - -

<היו"ר יואב קיש:>
עצור. אל תענה.

<עובד חוגי:>
- - - של עשרות מיליוני - - -

<היו"ר יואב קיש:>
אל תענה, עובד. עובד, אל תענה.

<שפי פז:>
- - - הוא ייתן לך את הזכות.

<עיסאווי פריג' (מרצ):>
שימשיך לדבר.

<אמיר אוחנה (הליכוד):>
עשרות מיליונים בשנה הולכים - - -
<היו"ר יואב קיש:>
אמיר. אני מבקש. אם חברי כנסת מהימין יפריעו לך, לא תקבל שתי דקות... אתה מקבל שתי דקות רק כשחברי כנסת מהשמאל הפריעו, וחברת הכנסת פדידה, היא זו שתרמה לך שתי דקות עכשיו.
<קארין אלהרר (יש עתיד):>
יואב, ככה מנהלים דיון, משמאל לימין - -
<עיסאווי פריג' (מרצ):>
לפי היחס.

<קארין אלהרר (יש עתיד):>
- - לא לעניין?

<היו"ר יואב קיש:>
כן, כי אני רוצה שיהיה פה שקט. שתי דקות הוא יגיד מה שהוא רוצה ואחרי זה נמשיך.

<עיסאווי פריג' (מרצ):>
יואב, לפי היחס שלך הוא מיוחס.

<היו"ר יואב קיש:>
לא, הוא לא מיוחס. זכותו להגיד את דבריו. הוא גר בדרום תל אביב. ותאמין לי, כדאי שתקשיב לו. בבקשה, שתי דקות לרשותך, עובד.

<מיכל רוזין (מרצ):>
אולי הוא ידבר - - -
<היו"ר יואב קיש:>
את לא תגידי לו על מה לדבר.
<לאה פדידה (המחנה הציוני):>
אולי אין לו מה להגיד שתי דקות.

<היו"ר יואב קיש:>
זו בדיוק הנקודה. הוא ידבר על מה שהוא רוצה, תוך כדי שמירה של הכבוד של כל מי שנמצא פה. בבקשה.

<עובד חוגי:>
לא ראיתי את ההתגייסות של כל חברי הכנסת, עוד פעם אני חוזר, לנוער בסיכון בדרום תל אביב - -
<קריאות:>
- - -

<עובד חוגי:>
לא ראיתי את אנשי הרוח - - -

<קריאות:>
- - -

<עובד חוגי:>
כל הכבוד לך. פעם אחת לא שמעתי אותך - - -

<היו"ר יואב קיש:>
רגע, עובד, אל תתחיל דיון איתם.

<מיכל רוזין (מרצ):>
לא שמעת אותי? אל תשקר. אל תשקר שלא הייתי בדרום תל אביב.

<היו"ר יואב קיש:>
עובד, אל תתחיל איתה דיון.

<אורן אסף חזן (הליכוד):>
את עוד רגע מרביצה לו. מה יש לך? חבר'ה, שמישהו יביא לה כדור הרגעה.

<מיכל רוזין (מרצ):>
- - -

<היו"ר יואב קיש:>
מיכל, אני אוציא אותך.

<אורן אסף חזן (הליכוד):>
היא עוד רגע מרביצה לו, תביאו לה כדור הרגעה.

<עובד חוגי:>
את אמרת לי "שקרן" - - -

<היו"ר יואב קיש:>
לא, סליחה. אתה לא שקרן. אני אומר עוד פעם, כדי שנצליח לסיים את שתי הדקות שלו, מי שיפריע לו מחברי הכנסת, ייקרא לסדר ויצא החוצה. אין לכם זכות עכשיו להפריע.

<לאה פדידה (המחנה הציוני):>
מה זה, נס כד השמן, כל הדקות האלה?
<היו"ר יואב קיש:>
כן. את דואגת לו... מה לעשות.

<עובד חוגי:>
את רוצה שאני אקום ואלך? אני אקום ואלך. זה יפתור לך את הבעיה?

<היו"ר יואב קיש:>
עובד, אתה לא עונה לה.

<עובד חוגי:>
- - -

<היו"ר יואב קיש:>
עובד, אני אוריד לך מהזמן. אתה לא עונה לה. אתה מתייחס למה שאתה רוצה להגיד ואתה לא עונה לחברי הכנסת. חברי כנסת שיפריעו, ייקראו לסדר. 
<לאה פדידה (המחנה הציוני):>
הצגות – לא בבית ספרנו.

<היו"ר יואב קיש:>
בבקשה, שתי דקות לרשותך.

<עובד חוגי:>
באמת, לא ראיתי את ההתגייסות של כל אנשי הרוח והאקדמיה - - -
<קארין אלהרר (יש עתיד):>
לא, באמת. די, אי-אפשר לשמוע את זה.
<היו"ר יואב קיש:>
אני קורא אותך לסדר פעם ראשונה.

<עובד חוגי:>
האמת כואבת לך?

<אמיר אוחנה (הליכוד):>
אי-אפשר לשמוע? לצאת החוצה. מי שלא יכול - - -

<אורן אסף חזן (הליכוד):>
מי שלא נעים לו, יש פה שתי דלתות.

<היו"ר יואב קיש:>
אורן, אני אוציא אותך. אתה לא תדבר.

<עובד חוגי:>
מתי ראית אסיפה של 500 אקדמאים או אנשי רוח שבאים ותומכים בתושבי דרום תל אביב?
<נורית קורן (הליכוד):>
הוא צודק. לא היה.

<עובד חוגי:>
תתביישו לכם. איפה אתם רואים את זה בכלל?

<עיסאווי פריג' (מרצ):>
תתבייש לך אתה, כי אתה מדבר לא נכון.

<עובד חוגי:>
לא נכון?

<אמיר אוחנה (הליכוד):>
הוא מדבר הכי נכון.

<נורית קורן (הליכוד):>
הוא מדבר נכון והוא צודק.

<אורן אסף חזן (הליכוד):>
האמת כואבת לכם.

<נורית קורן (הליכוד):>
צודק. צודק.

<עובד חוגי:>
מוציאים אותי מקו החשיבה.
<מלי פולישוק בלוך:>
אולי אין חשיבה.

<היו"ר יואב קיש:>
תוציאו אותה, סדרנים. זו שמאחורה, תוציאו אותה.
<עובד חוגי:>
עכשיו אני רוצה לפתרונות - - -

<אמיר אוחנה (הליכוד):>
היהירות של השמאל. ההתנשאות הזאת איכס.

<היו"ר יואב קיש:>
יש לך שתי דקות לרשותך, עובד. עד שלא ילמדו לתת לו לדבר שתי דקות, הוא ידבר.

<עובד חוגי:>
יש טיעון, אני שומע אותו הרבה, כשאומרים לי: בואו נפזר אותם. נכון, תושבי דרום תל אביב מסכנים, בואו נפזר אותם. אז בואו נבדוק היום איפה הם מפוזרים. זה בפרדס כץ. שכונה חלשה, נכון? לכל הדעות. זה בנתניה. לכו תבדקו באיזה שכונה. הם לא נמצאים ברמת אביב, לצורך העניין. אם הייתי שומע את אנשי הרוח שאומרים: אנחנו מוכנים היום לקחת 1,000 אריתראים, לשים אותם ברמת אביב. הרי אצלנו יש 20 כנסיות. בית חב"ד אחד ברמת אביב, אתם רוצים לסגור אותו, ואצלנו 20 כנסיות. מתי באתם, הצעתם ואמרתם: בואו ניקח, יש לכם 20 כנסיות – בואו ניקח שתיים. נעשה שתי כנסיות ברמת אביב, בצהלה.
נולדתי בתל אביב. דרך אגב, רק לאחרונה פעם ראשונה שהייתי בצהלה, כשהלכנו לעשות הפגנה מול השופטת. פעם אחת בחיים. וָואָלָק, רמת ניקיון. אולי שם זה מקום לעשות כנסייה. על איזה פיזור אתם מדברים? הרי איפה שתשימו אותם, הם יהיו באזורים המוחלשים והחלשים. הם לא יהיו ברחביה. אתם עובדים על עצמכם? אתם מספרים סיפורים?
ברצינות, אני מסתכל ואני מחזיק מכם חברי כנסת נאורים, מלומדים. אני בסך-הכול יש לי שמונה שנות לימוד, אבל עם כל הכבוד לכם, חבר'ה, איפה הם יהיו? בואו תסבירו לי. אני רוצה שעכשיו יקום אחד כמו דב חנין, ואני מכבד אותך, תבוא תגיד לי: אני מתחייב שברמת אביב ייקחו 2,000.

<דב חנין (הרשימה המשותפת):>
הסכמנו.

<עובד חוגי:>
אני אתקן אותך. היום - - -
<קריאות:>
- - -

<עובד חוגי:>
סליחה, רגע. סליחה - - -

<היו"ר יואב קיש:>
נא לסיים.

<עובד חוגי:>
היום - - -

<לאה פדידה (המחנה הציוני):>
- - -

<אורן אסף חזן (הליכוד):>
אדוני היושב-ראש - - -
<לאה פדידה (המחנה הציוני):>
אני אגיד את זה. בקול אני אגיד את זה, כשיגיע תורי.

<עובד חוגי:>
היום כל מבני הציבור - - -

<היו"ר יואב קיש:>
עובד, נא לסיים.

<אורן אסף חזן (הליכוד):>
זה חמור מה שנאמר פה הרגע.

<לאה פדידה (המחנה הציוני):>
ממש לא חמור, אני אגיד את זה בדבריי.

<היו"ר יואב קיש:>
חברת הכנסת לאה פדידה, זה מפריע.

<עובד חוגי:>
- - - היום כל מבני הציבור שבדרום תל אביב מתפנים. 
חבר הכנסת דב – במקרה האימא שלו היתה גננת שלי, אז אני מרשה לעצמי. בשכונת התקווה.
<אורן אסף חזן (הליכוד):>
אותך היא הצליחה לחנך, בבית קצת פחות.

<רויטל סויד (המחנה הציוני):>
זה כבר דבל'ה, זה כבר לא דב.

<היו"ר יואב קיש:>
נא לסיים.

<עובד חוגי:>
רצו להקים אשכול גנים ברמת אביב, ישר צעקתם: מה פתאום? בשביל מסתננים דרך אגב. אז דחיל רבאק. די, אתם מספרים סיפור שקר, ואתם מאמינים בשקר שלכם. התחלתם לבנות בניין כזה ושכרת? איפה הם יישבו? ברצינות. באיזה מקום? אילת – באיזה אזור - - -
<קסניה סבטלובה (המחנה הציוני):>
- - - איפה שהממשלה תביא אותם. איפה הם יישבו?
<עובד חוגי:>
אז אנחנו הפח זבל שלך.
<קסניה סבטלובה (המחנה הציוני):>
יביאו אחרים - - -

<עובד חוגי:>
אז אנחנו הפח זבל שלך.

<היו"ר יואב קיש:>
תודה. זה לא דיון.

<קריאות:>
- - -

<היו"ר יואב קיש:>
קסניה. תודה, עובד.

<קסניה סבטלובה (המחנה הציוני):>
- - - פלסטינים ממקומות אחרים. משקרים - - -
<היו"ר יואב קיש:>
סליחה, קסניה. משפט סיום. אני לא אתן לך עוד שתי דקות, למרות ההתפרצות של חברת הכנסת קסניה סבטלובה.
<מרב מיכאלי (המחנה הציוני):>
תתקנו. תתקנו. תתקנו. אל תעשו עוד טעויות.

<היו"ר יואב קיש:>
עובד, משפט סיום.

<קסניה סבטלובה (המחנה הציוני):>
על כל אחד יביאו שניים.

<עיסאווי פריג' (מרצ):>
הלוואי שהייתי עובד לקבל כל-כך הרבה - - -

<היו"ר יואב קיש:>
בבקשה, משפט סיום.

<קריאות:>
- - -

<קסניה סבטלובה (המחנה הציוני):>
- - -

<היו"ר יואב קיש:>
קסניה, את רוצה שאני אתן לו שתי דקות? אם תמשיכי, זה יהיה שתי דקות.

<קסניה סבטלובה (המחנה הציוני):>
בסדר גמור. תיתן לו שתי דקות, אבל זה דברי אמת שראויים להישמע. על כל אחד שיגרשו, יביאו שניים נוספים. 
<היו"ר יואב קיש:>
אז הנה, קסניה רוצה שיהיו לך עוד שתי דקות, עובד.

<קסניה סבטלובה (המחנה הציוני):>
- - - איפה הם יגרו? 
<קריאות:>
- - -

<היו"ר יואב קיש:>
עובד, בבקשה משפט סיום.

<קסניה סבטלובה (המחנה הציוני):>
פלסטינים יטפלו בקשישים, פיליפינים - - -
<היו"ר יואב קיש:>
קסניה, אני קורא אותך לסדר פעם ראשונה. אני אתחיל להוציא חברי כנסת עוד פעם. בבקשה, עובד.
<עובד חוגי:>
דרך אגב, חברת הכנסת מיכל רוזין - - -
<היו"ר יואב קיש:>
נא לסיים.

<מיכל רוזין (מרצ):>
אם אתה פונה אליי, מותר לי להגיב.
<עובד חוגי:>
אין בעיה.

<היו"ר יואב קיש:>
הוא ממילא יסיים.

<מרב מיכאלי (המחנה הציוני):>
הוא פנה אליי כבר קודם.

<עובד חוגי:>
רק שתדעו שאתם חיים בשקר. אתמול הייתי במסעדה, אז בעל המסעדה אמר לי: אתה יודע, האריתראי עכשיו עוזב, כי הוא יודע שאני פעיל נגד המסתננים וכל הסיפור הזה. הוא אומר לי: אתה יודע, הוא עוזב. הוא מדבר איתו, אז הוא אומר: אני לוקח 3,500 דולר ואני הולך דרך מדינה שלישית, אבל נכנס למדינה שלי. הוא אומר לו: לא מסוכן? הוא אומר: מה פתאום, יש לי שם בית, אני מסודר, הכול בסדר. איזה שטויות. 
דרך אגב, אם את רוצה לראות אותם ביחד, תראו את ימי העצמאות שהם חוגגים ביד אליהו. הם חוגגים עם השגריר. 
<מיכל רוזין (מרצ):>
- - -

<עובד חוגי:>
תאמיני לי, הם גאונים. 
<היו"ר יואב קיש:>
מיכל, זה משפט סיום.

<מיכל רוזין (מרצ):>
הוא פנה אליי.

<היו"ר יואב קיש:>
משפט סיום.

<עובד חוגי:>
הם גאונים, איך הם הצליחו - - -
<קריאה:>
הצליחו לעבוד עליכם בעיניים - - -

<עובד חוגי:>
איך הם הצליחו לעשות פה סיבוב על מדינה - - -

<היו"ר יואב קיש:>
תודה רבה. עובד, תודה רבה.

<מיכל רוזין (מרצ):>
עובד, מה שאתה אומר זה נכון לארצות הברית, קנדה, אירופה, רק אנחנו חכמים, רק אנחנו יודעים הכי טוב מכל העולם.

<היו"ר יואב קיש:>
מיכל, מספיק. מיכל, תודה. אנחנו ממשיכים עם חברי הכנסת. אורן חזן, שלוש דקות לרשותך. בבקשה.
<לאה פדידה (המחנה הציוני):>
הוא דיבר קודם.

<היו"ר יואב קיש:>
לא דיבר.

<עיסאווי פריג' (מרצ):>
הוא דיבר - - -

<היו"ר יואב קיש:>
הוא לא דיבר.

<אורן אסף חזן (הליכוד):>
אני קודם כול רוצה להתחיל במספר הבהרות - - -

<קריאה:>
בלי הכיפה.
<אורן אסף חזן (הליכוד):>
לא, בלי הכיפה. אל תדאג.

דב חנין, אתה ישבת איתי באולפן טלוויזיה ואמרת בצורה שלא משתמעת לשתי פנים, מי שאיננו פליט ואין לו מעמד פליט, אין בעיה ואין מניעה לגרש אותו.

<דב חנין (הרשימה המשותפת):>
 - - -

<אורן אסף חזן (הליכוד):>
אני רוצה לשמוע אותך אומר - - -

<מרב מיכאלי (המחנה הציוני):>
- - -

<דב חנין (הרשימה המשותפת):>
- - -

<היו"ר יואב קיש:>
חכה, נגיע לזה. האם זה נכון? אני רק שואל האם זה נכון?

<קריאות:>
- - -

<דב חנין (הרשימה המשותפת):>
- - - זו מערכת בדיקה?

<אורן אסף חזן (הליכוד):>
אדוני היושב-ראש - - -

<היו"ר יואב קיש:>
אתה פנית אליו. מה אתה רוצה?
<אורן אסף חזן (הליכוד):>
האחרים מפריעים, לא אני לדב.

<היו"ר יואב קיש:>
אז אל תפנה לחברי כנסת.

<אורן אסף חזן (הליכוד):>
דב לא מפריע לי, אני מסתדר איתו. דב, האם זה נכון? אתה לא מתכחש לעובדה.

<דב חנין (הרשימה המשותפת):>
אני רוצה שיבדקו את הבקשות.
<אורן אסף חזן (הליכוד):>
אם יסתבר שהם לא פליטים – קישטה. זה אחד.

<דב חנין (הרשימה המשותפת):>
לא בודקים.

<אורן אסף חזן (הליכוד):>
יושבת פה חברת הכנסת פדידה, ואני אומר לה בשקט: נשלח אותם אלייך ליוקנעם.

<לאה פדידה (המחנה הציוני):>
למה בשקט? בקול.

<אורן אסף חזן (הליכוד):>
היא אומרת לי: מה פתאום ליוקנעם, אל תביא לי אותם.

<לאה פדידה (המחנה הציוני):>
לא אמרתי ככה.

<אורן אסף חזן (הליכוד):>
למה לא להביא אותם ליוקנעם? עכשיו אני רוצה להגיד עוד דבר - - -
<לאה פדידה (המחנה הציוני):>
עכשיו אני אשמח, כי סוף סוף - - -

<היו"ר יואב קיש:>
עצור רגע, אורן. אורן, אתה רוצה לנהל דו-שיח - - -

<אורן אסף חזן (הליכוד):>
אני חושף את השקרים שלהם.
<היו"ר יואב קיש:>
בבקשה, שתי דקות.

<לאה פדידה (המחנה הציוני):>
של מי?

<אורן אסף חזן (הליכוד):>
את השקרים.

<אמיר אוחנה (הליכוד):>
אולי יקבלו אותם בכפר קאסם?
<לאה פדידה (המחנה הציוני):>
את השקרים של מי?

<עבד אל חכים חאג' יחיא (הרשימה המשותפת):>
יש לנו.

<קריאות:>
- - -

<אורן אסף חזן (הליכוד):>
תראו, חבר'ה, אני מניח לרגע בצד את העובדה שמתפתח במדינה שיח מסוכן של חוסר אמון בממשלה. הרי אלה לא מאמינים לעצמם, השמאלנים. איך הם אומרים? אל תקרא לנו שמאלנים. אנחנו שמאלנים, אבל אל תקרא לנו שמאלנים. יש להם בעיה עם עצמם, אז הם לא מאמינים לממשלה. אבל תסבירו לי, ריבונו של עולם, מה ההבדל בין הגירוש וההרחקה שעושה מדינת ישראל יומיום לעשרות אלפי שב"חים מאלף ואחת סיבות לבין הגירוש של אלה? אלה נכנסו בגבולות שלנו בלי רשות ואלה פורצים את הגבולות שלנו בלי רשות. הרי אין הבדל ביניהם. אז מה זו הצביעות הזאת?
יושב שר הפנים ומסביר שאין הבדלים, לא של צבע וגם לא של דת. הוא אומר "כנסיות". אני לא יודע, אולי יש שם גם מוסלמים. דובר בעבר שחלקם גם הביאו איתם גם טרור לארץ. זה ברור. אני לא מצליח להבין מה הם עושים פה. אז מה? רק נבוא ונגיד כל היום שחלק מחברי הכנסת פה ועמותות שהם מייצגים, רק צריכים להגשים ולהביא ליישום את הכסף האנטישמי שמוזרם מחו"ל? מישהו הרי צריך לכבד את הכסף הזה ולעשות איתו משהו. אני לא מצליח להבין את הדבר הזה.

אף מדינה בעולם לא היתה מרשה שהגבולות שלה היו פרוצים. חבר'ה, צעירים, ישראלים - - -

<היו"ר יואב קיש:>
נא לסיים. תודה.

<אורן אסף חזן (הליכוד):>
נתת לי שלוש דקות, עברו 01:40 דקות.

<היו"ר יואב קיש:>
לא, לא. 02:45. אני עם סטופר.

<אורן אסף חזן (הליכוד):>
אני מסתכל בלוח.

<היו"ר יואב קיש:>
אורן, יש לך בדיוק 15 שניות.

<אורן אסף חזן (הליכוד):>
חבר'ה צעירים ישראלים שטסים לעבוד בארצות-הברית, כשנגמרת להם הוויזה, שולחים אותם חזרה. ואם הם נכנסו ותפסו אותם אחרי הזמן, גם נותנים להם חותמת שחורה שהם לא יוכלו לחזור לעולם. מה זו הצביעות הזאת? אם בדמוקרטיה הגדולה בעולם יודעים לשמור על הגבולות, אז בטח ובטח אנחנו צריכים.

ועוד דבר אחרון בקצרה. הגיעו אליי השבוע האריתראים מדרום תל אביב. הם באו לבושים יפה בחליפות. הם ביקשו להיפגש איתי. הם אמרו: רק אתה תוכל לעזור. אני יושב איתם, אני מנסה להבין מה הם רוצים. הם רוצים שאני אעזור להם להתאמן פה בארץ, להקים מיליציה, כדי שהם יוכלו לחזור לאריתריאה ולהקים שם מדינה ציונית. אז אומרים לי: תעזור להם, ככה אולי הם יעזבו. אמרתי: לא, אני לא אעזור להם, כי אולי הם ישתמשו במה שנלמד אותם כדי לכבוש אותנו פה.

<היו"ר יואב קיש:>
תודה רבה.

<אורן אסף חזן (הליכוד):>
הגיע הזמן – משפט אחרון , אדוני היושב-ראש – הגיע הזמן - -

<עיסאווי פריג' (מרצ):>
שש דקות הוא מדבר.

<אורן אסף חזן (הליכוד):>
- - להפסיק עם הפוליטיקלי קורקט ולהגיד בצורה ברורה: להעלות אותם על אוטובוסים לגבול או על מטוסים לאפריקה - - 
<היו"ר יואב קיש:>
תודה, אורן.

<אורן אסף חזן (הליכוד):>
- - וגם לאוקראינה וגיאורגיה. אין הבדלים. כל מי שאין לו מקום פה, נגרש אותו מפה - -

<היו"ר יואב קיש:>
תודה רבה.

<אורן אסף חזן (הליכוד):>
- - כי ארץ-ישראל שייכת לנו. ולכל יפי הנפש: לא מתאים לכם, אתם מוזמנים לעזוב יחד איתם - -
<היו"ר יואב קיש:>
תודה רבה.

<אורן אסף חזן (הליכוד):>
- - גם ככה אתם מתלוננים - - -

<קריאות:>
- - -

<עיסאווי פריג' (מרצ):>
 - - - וערבים - - -

<אורן אסף חזן (הליכוד):>
לא ערבים, מחבלים - - -

<היו"ר יואב קיש:>
אורן, נגמר לך הזמן.

<קריאות:>
- - -

<אורן אסף חזן (הליכוד):>
אני לא אתן לך.

<קריאות:>
- - -

<לאה פדידה (המחנה הציוני):>
- - -

<אורן אסף חזן (הליכוד):>
את תיקחי אותם ליוקנעם - - -

<היו"ר יואב קיש:>
אורן, אני קורא אותך לסדר פעם שנייה. אורן, אתה בפעם שנייה.
<לאה פדידה (המחנה הציוני):>
 - - -

<היו"ר יואב קיש:>
לאה, אני קורא אותך לסדר פעם ראשונה.

<לאה פדידה (המחנה הציוני):>
אתה קורא אותי לסדר? ראית איך הוא צועק עליי?
<אורן אסף חזן (הליכוד):>
- - -

<היו"ר יואב קיש:>
כן, שניכם.

<לאה פדידה (המחנה הציוני):>
הוא צועק עליי, ואתה קורא אותי לסדר?

<אורן אסף חזן (הליכוד):>
 אתם גיבורים פה, אתם לא מסתכלים על הסבל שלהם.

<היו"ר יואב קיש:>
אני קורא אותך לסדר פעם שלישית.
<אורן אסף חזן (הליכוד):>
לא מסתכלים על הסבל שלהם.

<היו"ר יואב קיש:>
אורן, תצא החוצה.

<אורן אסף חזן (הליכוד):>
באים, מקבלים איזה כותרת, כמה קולות בפריימריז. תתביישו.

<לאה פדידה (המחנה הציוני):>
 - - -

<אורן אסף חזן (הליכוד):>
כן, מצנע בא לגור - - -

<לאה פדידה (המחנה הציוני):>
הדרמה שלך היא דרמה קווין.

<אורן אסף חזן (הליכוד):>
- - -

(חבר הכנסת אורן חזן יוצא מאולם הוועדה)
<היו"ר יואב קיש:>
תודה. אנחנו עוברים לנציגת ציבור. שולה קשת.

<שולה קשת:>
או, תודה רבה.

<מרב מיכאלי (המחנה הציוני):>
או.

<היו"ר יואב קיש:>
מה זה "או, תודה רבה"? אני מנהל פה את הדיון בשוויון מלא.

<מרב מיכאלי (המחנה הציוני):>
אנחנו שמחות - - -

<קריאה:>
די כבר, בלי ציניות, היא אמרה את זה באמת.

<היו"ר יואב קיש:>
אני לא צריך ציונים ממכם. אמרתי לכם שב-10:30 היא תוכל להיכנס.

<מיכל רוזין (מרצ):>
אפשר לדעת עד מתי הדיון ומתי נקבל תשובות? אנחנו באמת רוצים לדעת - - -

<היו"ר יואב קיש:>
תודה. בבקשה.

<מיכל רוזין (מרצ):>
חברי הכנסת - - -
<היו"ר יואב קיש:>
חברת הכנסת מיכל רוזין, את לא מפסיקה להפריע. 
<קסניה סבטלובה (המחנה הציוני):>
היא שואלת עד מתי הדיון.

<מיכל רוזין (מרצ):>
זה לא לגיטימי שאני אדע עד מתי הדיון?
<היו"ר יואב קיש:>
לא. זה לא לגיטימי.

<מיכל רוזין (מרצ):>
אני שואלת עד מתי הדיון.

<היו"ר יואב קיש:>
אני לא רוצה עכשיו לענות לך.

<שפי פז:>
את מבזבזת זמן.
<מיכל רוזין (מרצ):>
אל תעירי לי. אל תעיזי להעיר לי.

<היו"ר יואב קיש:>
מיכל רוזין, אני קורא אותך לסדר פעם שנייה.

<מיכל רוזין (מרצ):>
למה?

<היו"ר יואב קיש:>
כי את מפריעה לי. 
<מיכל רוזין (מרצ):>
סליחה. אתה לא מגן עליי.

<היו"ר יואב קיש:>
לא. אני ביקשתי שקט - - -

<עיסאווי פריג' (מרצ):>
היא עוזרת לך לנהל את הדיון.

<מיכל רוזין (מרצ):>
אתה לא מגן עליי.
<היו"ר יואב קיש:>
אני מגן עלייך היטב.

<מיכל רוזין (מרצ):>
אתה לא מגן עליי.

<היו"ר יואב קיש:>
עוד פעם אחת נמשיך את הדיון הזה, את תהיי בחוץ.

<מיכל רוזין (מרצ):>
אז אני אהיה בחוץ.

<היו"ר יואב קיש:>
בבקשה, אני קורא אותך לסדר פעם שלישית. מיכל רוזין – תוציאו אותה החוצה.
<מיכל רוזין (מרצ):>
ככה אתה מתייחס למי שחושב שונה ממך - -

<עיסאווי פריג' (מרצ):>
אתה רוצה להגן?

<היו"ר יואב קיש:>
תוציאו את חברת הכנסת מיכל רוזין.

<מיכל רוזין (מרצ):>
- - ואתה לא מגן עליי מהציבור שמעיז להגיד לי להיות בשקט.

<אמיר אוחנה (הליכוד):>
הציבור צריך הגנה ממך. הציבור צריך הגנה ממך. זה שיח אלים. הציבור צריך הגנה ממך.

<מרב מיכאלי (המחנה הציוני):>
סליחה, מה אתה נכנס פה?

<קריאות:>
- - -

<אמיר אוחנה (הליכוד):>
הציבור צריך הגנה ממך, זה מה שהציבור צריך.

<עיסאווי פריג' (מרצ):>
תסתכלו על עצמכם במראה. מה אתה מקשקש?

<מיכל רוזין (מרצ):>
- - -

<היו"ר יואב קיש:>
תוציאו אותה בבקשה.

(חברת הכנסת מיכל רוזין יוצאת מאולם הוועדה)

<עיסאווי פריג' (מרצ):>
אתה רוצה גורם - - -

<לאה פדידה (המחנה הציוני):>
זה חד-צדדי, כי לא נתת לי אפילו להשיב על האמירה של אורן חזן.

<היו"ר יואב קיש:>
חד-צדדי מאוד. אתם צודקים... הרגע הוצאתי את אורן חזן ועכשיו את חברת הכנסת מיכל רוזין.

<עיסאווי פריג' (מרצ):>
לא נעים לך שהוצאת את אורן?

<היו"ר יואב קיש:>
אתם צודקים, אני מודה שהוצאתי הרגע את חבר הכנסת אורן חזן ועכשיו את חברת הכנסת מיכל רוזין. חד-צדדי מאוד... - -

<מרב מיכאלי (המחנה הציוני):>
כן. שעתיים מאוחר מדיי.

<היו"ר יואב קיש:>
- - ולא רק חד-צדדי, עכשיו אני גם נותן לנציגת ציבור שולה קשת, שהפריעה קודם וחזרה ב-10:30. שתי דקות לרשותך. ואני אומר גם לחברי הכנסת מהימין, מי שיפריע לה, היא תקבל את הזמן שלה בחזרה. הדיון פה יישמר. בדיוק על סתימת הפיות שדיברתי עליה, היתה פה הדוגמה הקלסית של חברת הכנסת מיכל רוזין לעניין הזה. בבקשה, שולה קשת. שתי דקות לרשותך.
<שולה קשת:>
תודה. אני מגיעה לפה כילידת שכונת נווה שאנן, כתושבת שכונת נווה שאנן, שגרה עשרות שנים בשכונה. ואני רוצה לומר כך: שכונת נווה שאנן בפרט, ושכונות דרום תל אביב בכלל, הן זירות פשע. כמו בכל זירת פשע – יש מה שנקרא "CSI", המז"פ שבא לבדוק מי האשם. ומהממצאים שלנו אנחנו יכולות לראות שהפושעים בזירת הפשע הזאת זה ממשלות ישראל לדורותיהן והרשות המקומית. 
זה לא מתחיל מהיום, זה עשרות שנים עם תחנות מרכזיות שהורגות אותנו, עם סחר בנשים, סחר בסמים. הפחד להסתובב ברחובות הוא בגלל שממשלת ישראל והרשות המקומית ריכזה בחצר האחורית עבריינות עוד לפני שמבקשי המקלט הגיעו. לאחר מכן הגיעו מהגרי העבודה ומבקשי המקלט וריכזו עשרות אלפים ויצרו גטו בדרום תל אביב.
ואני בתור תושבת דרום תל אביב אני באה ואני אומרת: הגענו למצב שאני ועוד הרבה מאוד תושבות ותושבי דרום תל אביב יוצאים נגדו. באיזה מובן? יש לנו מצוקה אמיתית, מבקשי המקלט גם הם במצוקה אמיתית. יש פתרונות אחרים. לא יעלה על הדעת שיעשו פה היפוך ויגידו: הפשעים, זירת הפשע הזאת – הפושעים הם האפריקנים מאריתריאה ומסודן.
ואני רוצה לומר גם כתושבת דרום תל אביב מזרחית, שאני יודעת ואני חווה על בשרי את הביטויים כמו "פרחות", "ערסים", "פולשים" – כל הביטויים שאומרים עלינו אני מוצאת אותם נאמרים על מבקשי המקלט מאריתריאה.
אנחנו כבר שנים רואים סחר בבני-אדם בדרום תל אביב, בין אם זה בנשים, בין אם זה באריתראים. ואני באה - -

<היו"ר יואב קיש:>
תודה. נא לסיים בבקשה.

<שולה קשת:>
- - ומבקשת מממשלת ישראל, אני פונה: אל תוסיפו פשע על פשע. אל תוסיפו עוון על חטא. 
זה שיגרשו אותם – קודם כול, אני לא מוכנה שזה יירשם היסטורית עלינו, אל תנצלו את המצוקה שלנו.

<היו"ר יואב קיש:>
נא לסיים בבקשה.

<שולה קשת:>
עוד שנייה אחת - -
<היו"ר יואב קיש:>
משפט סיום.

<שולה קשת:>
- - זה דבר אחד. ב', זה לא יעשה לנו שום טוב. אנחנו היום, תושבי דרום תל אביב, גם מועמדים לגירוש. בנווה שאנן מגדלי פאר לאוכלוסיות עשירות ומשפחות מזרחיות מגורשות. 
<היו"ר יואב קיש:>
תודה רבה. שולה, נא לסיים.

<שולה קשת:>
ברחבי תל אביב – משפחות מזרחיות, קוראים להן "פולשים", מגרשים אותם מבתיהם. השכונות שלנו הן במכירת חיסול, אז אל תעשו עלינו ספין - -
<היו"ר יואב קיש:>
טוב. תודה רבה.

<שולה קשת:>
- - אני מאוד מבקשת.

<היו"ר יואב קיש:>
תודה רבה. אני רוצה רק להגיד את סדרי הזמנים לדיון.

(מחיאות כפיים באולם)
<היו"ר יואב קיש:>
זה לא מקובל. חברים, זה לא מקובל. היו לנו שלושה דוברים. לאחר מכן אני אתן למנכ"ל להשיב על כל השאלות שהיו פה. 
<מרב מיכאלי (המחנה הציוני):>
יש עוד שאלות.

<היו"ר יואב קיש:>
שלושה דוברים זה חברת הכנסת יעל גרמן, שפי וחבר הכנסת אמיר אוחנה.

<עיסאווי פריג' (מרצ):>
מה זה צריך להיות?

<לאה פדידה (המחנה הציוני):>
אתה לא נותן לי להשיב למה שאורן חזן אמר עליי?
<קריאות:>
- - -

<היו"ר יואב קיש:>
סליחה, זה סדר רשימת דוברים. הדיון לא הסתיים.

<מרב מיכאלי (המחנה הציוני):>
גם לנו יש שאלות למנכ"ל.
<היו"ר יואב קיש:>
יש פה רשימה ארוכה. אחרי זה יהיו עשר דקות של המנכ"ל - - -

<לאה פדידה (המחנה הציוני):>
אתה נותן לאורן חזן לדבר פעמיים - - -

<היו"ר יואב קיש:>
לא. הוא לא דיבר פעמיים.

<לאה פדידה (המחנה הציוני):>
הוא דיבר פעמיים, הוא אמר דברים חסרי שחר.
<עיסאווי פריג' (מרצ):>
הוא דיבר פעמיים. אתה צבוע.
<היו"ר יואב קיש:>
עיסאווי, לשקר זה לא יעזור.

<קריאות:>
- - -

<עיסאווי פריג' (מרצ):>
הוא דיבר פעמיים. ראיתי. ראיתי. הוא דיבר פעמיים.
<היו"ר יואב קיש:>
הוא למטה שאל שאלה, אתם לא נתתם לו לדבר.

<עיסאווי פריג' (מרצ):>
אתה לא פייר. אתה לא הגון.

<היו"ר יואב קיש:>
תודה.

<לאה פדידה (המחנה הציוני):>
הוא אומר דברים חסרי שחר - - -

<היו"ר יואב קיש:>
את רוצה לצאת?

<לאה פדידה (המחנה הציוני):>
אני אצא גם ככה.

<היו"ר יואב קיש:>
עכשיו זכות הדיבור לחברת הכנסת יעל גרמן - -

<לאה פדידה (המחנה הציוני):>
אתה לא מנהל את הדיון כמו שצריך.
<היו"ר יואב קיש:>
- - שלוש דקות לרשותך.
<עיסאווי פריג' (מרצ):>
זה לא פייר. אתה נותן לעובד עשר דקות - - -
<קריאות:>
- - -

<היו"ר יואב קיש:>
יושב פה חבר כנסת - - -

<לאה פדידה (המחנה הציוני):>
אומרים עליי דברים, גם שקריים גם שיוצאים מהקשרם, ואתה לא נותן זכות תגובה.

<קריאות:>
- - -

<היו"ר יואב קיש:>
- - - זה עובד מסודר.

<לאה פדידה (המחנה הציוני):>
- - - אתה לא נותן אפילו זכות תגובה.

<היו"ר יואב קיש:>
את יוצאת החוצה בעוד רגע.

<לאה פדידה (המחנה הציוני):>
אתה לא נותן זכות תגובה.

<היו"ר יואב קיש:>
בבקשה, חברת הכנסת יעל גרמן.

<יעל גרמן (יש עתיד):>
אני רוצה להתחיל ממה שלדעתי יש עליו כמעט קונצנזוס.

<היו"ר יואב קיש:>
שלוש דקות לרשותך. בבקשה.

<יעל גרמן (יש עתיד):>
תודה. אין לנו בעיה עם מסתננים שבאו באמת לבקש עבודה. יש לנו בעיה בשני מקרים: האחד, עם הפליטים, והשני, שעושים איפה ואיפה בין מבקשי העבודה. לא סתם שאלתי את השר, ועדיין לא קיבלתי על זה תשובה. והתשובה היא חשובה מאוד, כמה מבקשי מקלט וכמה פליטים - -

<היו"ר יואב קיש:>
אני מקווה שיענה לך המנכ"ל.

<יעל גרמן (יש עתיד):>
- - שבאו מגיאורגיה, מאוקראינה? אתה יודע מה, גם מרומניה ומעוד מדינות.
<היו"ר יואב קיש:>
הוא נתן, הוא אמר את המספרים.

<יעל גרמן (יש עתיד):>
הוא לא אמר.

<היו"ר יואב קיש:>
הוא אמר שמגרשים אותם, נקב במספרים. המנכ"ל ינקוב בהם שוב. אין אפליה בעניין הזה.
<יעל גרמן (יש עתיד):>
הוא לא נתן לנו תשובה. 
<היו"ר יואב קיש:>
תשמעי אותו.

<יעל גרמן (יש עתיד):>
הוא לא נתן תשובה. התחושה שלנו שמדינת ישראל מפעילה פה מדיניות מפלה. היא לוקחת את מי שצבע עורו שחור ומתנהגת כלפיו - - -
<קריאה:>
זה לא נכון.

<היו"ר יואב קיש:>
הוא יענה על זה ספציפית. שאלת שאלה, הוא יענה על זה.

<קריאות:>
- - -

<יעל גרמן (יש עתיד):>
שתי דקות מההתחלה?

<היו"ר יואב קיש:>
לא. רק לנציגי ציבור אני עושה.

<יעל גרמן (יש עתיד):>
אולי לשמאל כשמפריעים מהימין?
<היו"ר יואב קיש:>
דרך אגב, כשדיברה נציגת הציבור, תראו את ההבדל שהיה. דיברה נציגת ציבור מהצד השני, לא הפריעו לה שתי דקות שלמות.

<יעל גרמן (יש עתיד):>
אבל לי כן מפריעים.

<היו"ר יואב קיש:>
חברי כנסת מפריעים לכולם, זה נכון. כשדיבר עובד, מילה אחת לא נתנו לו פה להשלים בלי שהפריעו לו.

<עיסאווי פריג' (מרצ):>
עשר דקות עובד דיבר. עשר דקות.
<היו"ר יואב קיש:>
- - - זאת הדרך היחידה לתת לו לדבר. בבקשה, יעל גרמן.
<יעל גרמן (יש עתיד):>
אני רוצה לחזור ולומר שהתחושה היא שמפלים פה על רקע צבע עור. אלה שיש להם צבע עור כהה, אותם רודפים.
<היו"ר יואב קיש:>
בסדר. שמענו. שמענו.

<עיסאווי פריג' (מרצ):>
מה בסדר? תן לה להגיד, זה נכון.

<יעל גרמן (יש עתיד):>
ואת אלה - - -

<היו"ר יואב קיש:>
הוא יתייחס, בסדר.

<קריאות:>
- - -

<היו"ר יואב קיש:>
חברים, לא להפריע. נו, די.

<יואב בן צור (ש"ס):>
אבל - - -

<יעל גרמן (יש עתיד):>
מותר לאנשים להביע את דעתם גם - - -

<היו"ר יואב קיש:>
מותר. תנו לה לסיים, בבקשה. חבר הכנסת יואב בן צור.
<יעל גרמן (יש עתיד):>
אני אומר את דעתי, גם אם לא מסכימים לה.

<היו"ר יואב קיש:>
נכון.

<יעל גרמן (יש עתיד):>
- - - ואילו אלה שיש להם צבע עור בהיר, ויש כנראה יותר מ-100,000 כאלה, בהם כמעט ולא נוגעים. זה דבר אחד, ואנחנו צריכים לתת על זה את הדעת.
רוצים לנהל מדיניות שבה אנחנו מגרשים את מי שאין לו רישיון חוקי לעבודה, בבקשה. אבל אל תפלו.

<היו"ר יואב קיש:>
ברור. מקבל.

<יעל גרמן (יש עתיד):>
דבר שני, הפליטים – מה זה הדיבורים האלה? תעבירו אותם לפה, תעבירו אותם לשם. זה לא שק תפוחי אדמה. אנחנו מדברים כבר מזמן על פתרון, על פתרון כולל. אם אנחנו בצורה באמת ישרה, בגילוי לב ובכנות נבחן מי הם פליטים ונדע מי הם פליטים, הרי שמי שבאמת מקבל את מעמד הפליט, מגיע לו על-פי כל ההבנות הבינלאומיות שמדינת ישראל חתומה עליהן – מגיעות לו זכויות. ובמסגרת הזכויות האלה, האם לא יהיה יותר נבון שמדינת ישראל במקום לרדוף אותם תבוא ותאמר: יש לכם זכויות של פליט, אנחנו נותנים לכם גם רישיון עבודה, גם אפשרות לקבל את ביטוח הבריאות, ועל-ידי כך לא צריך יהיה להעביר אותם כמו שק תפוחי אדמה לצהלה או לרמת אביב?
<היו"ר יואב קיש:>
תודה רבה. 
<יעל גרמן (יש עתיד):>
לא. אני לא סיימתי.

<היו"ר יואב קיש:>
משפט סיום.

<יעל גרמן (יש עתיד):>
אני אסיים. ברגע שבאמת הם יקבלו רישיון עבודה, מדינת ישראל זקוקה למשל לכל מקצוע הסיעוד. אתה יודע ואתה תדון פה במחסור האדיר שיש בסיעוד. מדוע שלא ייתנו להם לעבוד בסיעוד, ואז חלקם יהיו ברמת  אביב, חלקם בהרצלייה וחלקם בטבריה, ולא צריך יהיה להעביר אותם?
<תמר זנדברג (מרצ):>
אי-אפשר, כי צריך קבלני כוח-אדם שיגזרו קופון על העובדים הזרים...
<קריאות:>
- - -

<היו"ר יואב קיש:>
תודה. תודה רבה לחברת הכנסת גרמן. אני נותן עכשיו לשפי פז. אני יודע שיש כאלה שקשה להם אולי לשמוע. אני מבקש לכבד גם את זכותה לומר את דעתה. בבקשה. שתי דקות לרשותך.
<שפי פז:>
קודם כול, אני רוצה לדבר פה על בושה. אנשים פה דיברו על בושה. הבושה הגדולה ביותר של כל חברי הכנסת – אגב, רובם לא היו בישיבות הקודמות. היום פתאום כולם הגיעו – הבושה הגדולה היא של חברי הכנסת מהשמאל, של ארגוני השמאל, של עמותות השמאל, של כל מי שקורא לעצמו "ארגוני זכויות אדם", שילכו הביתה עם הבושה שלהם אחרי שהם הפקירו אותנו במשך עשר שנים. אני לא ראיתי תוכניות לבנות עליות גג, ולא ראיתי תוכניות למרחבים מוגנים, ולא ראיתי שום תוכניות רציניות לבוא ולהציל אותנו כשאנחנו צעקנו. אגב, צעקנו: פיזור, פיזור, פיזור - - -
<קריאות:>
- - -

<עיסאווי פריג' (מרצ):>
תשאלי - - -

<היו"ר יואב קיש:>
שפי, אל תעני לו.

<מרב מיכאלי (המחנה הציוני):>
זה שקר. שפי, את פשוט משקרת.

<עיסאווי פריג' (מרצ):>
- - -

<היו"ר יואב קיש:>
עיסאווי, אני קורא אותך לסדר בפעם השנייה.

<מרב מיכאלי (המחנה הציוני):>
כשישבנו פה ואמרנו "פיזור", את התנגדת.

<עיסאווי פריג' (מרצ):>
- - - עשר שנים הם בשלטון. 

<היו"ר יואב קיש:>
עיסאווי, אני קורא אותך לסדר בפעם השנייה.

<עיסאווי פריג' (מרצ):>
- - -

<קריאות:>
- - -

<היו"ר יואב קיש:>
עיסאווי, אתה יוצא.

<אמיר אוחנה (הליכוד):>
- - - נגד הפיזור בבג"ץ.

<עיסאווי פריג' (מרצ):>
- - - שקרים על גבי שקרים.
<אמיר אוחנה (הליכוד):>
- - - נגד הפיזור הזה לבג"ץ.

<היו"ר יואב קיש:>
תוציאו את עיסאווי.

<עיסאווי פריג' (מרצ):>
בושה.
<אמיר אוחנה (הליכוד):>
אתה גדול בלנסות לסתום פיות.
<היו"ר יואב קיש:>
אמיר, אני קורא אותך לסדר בפעם הראשונה.

<עיסאווי פריג' (מרצ):>
בושה. בושה מה שאתה עושה.

<יעל גרמן (יש עתיד):>
שפי, איפה היתה הממשלה שלך?

<שפי פז:>
תיכף אני אענה לך.

<יעל גרמן (יש עתיד):>
ארגוני השמאל לא היו והממשלה כן היתה? מה היא עשתה למען דרום תל אביב בעשר השנים האחרונות? אני רוצה לדעת.

<שפי פז:>
- - - שייבנו לי ממ"ד, אמרתם: לכו לממשלה.

<קריאות:>
- - -

<סוזי כהן:>
- - -

<היו"ר יואב קיש:>
חברים, לא להתחיל ויכוח. סוזי, את לא עונה לה בכלל.

<עיסאווי פריג' (מרצ):>
מי הבא בתור? מי הבא בתור לגירוש?

<שפי פז:>
תן לי עוד שתי דקות.

<היו"ר יואב קיש:>
בסדר. נא לא להפריע.

<בצלאל סמוטריץ (הבית היהודי):>
עיסאווי, אתה הרי יודע. אתה יודע את התשובה.
<עיסאווי פריג' (מרצ):>
זה מתאים לך. סמוטריץ, זה מתאים לך.

(עיסאווי יוצא מאולם הוועדה)

<שפי פז:>
אני צריכה שוב לדבר על כפר מנדא? או שכולנו יודעים כבר - - -

<היו"ר יואב קיש:>
חכי. אני מבקש עוד פעם לתת לה לסיים את דברה. בבקשה.
<שפי פז:>
תן לי עוד שתי דקות. אני לא אזכיר את כפר מנדא, כולנו יודעים. אין מסתננים במגזר הערבי - - -

<מסעוד גנאים (הרשימה המשותפת):>
מה בכפר מנדא? את מביאה דוגמה של קבלן אחד. 
<היו"ר יואב קיש:>
עיסאווי יצא, אז אתה רוצה גם לצאת?

<מסעוד גנאים (הרשימה המשותפת):>
היא מסלפת ומשקרת. 
<היו"ר יואב קיש:>
מה לעשות - -

<קריאות:>
- - -

<מסעוד גנאים (הרשימה המשותפת):>
בכפר מנדא סודנים חיים עם אנשי כפר מנדא.
<היו"ר יואב קיש:>
- - שגם אחרים אמרו דברים - - -

<מסעוד גנאים (הרשימה המשותפת):>
חיים - - -

<היו"ר יואב קיש:>
תכבד את זכותה לדבר, זה הכול.
<מסעוד גנאים (הרשימה המשותפת):>
זכותי גם להגיד את האמת.

<היו"ר יואב קיש:>
זכותה לדבר. אחרי זה אתה תדבר. בבקשה.

<מסעוד גנאים (הרשימה המשותפת):>
כנראה אני אדבר כבר מחר או מחרתיים או בכלל לא. לפי הסדר שלך, יואב.
<היו"ר יואב קיש:>
בבקשה.

<שפי פז:>
אני רק רוצה להזכיר לכולכם, כשאתם מדברים פה על פליטים, אתם מדברים על אנשים שבלי שום בושות, ולא מעניין אותי כרגע אם זה בן-אדם שעבר בדיקה ונדחה, או עוד לא עבר, או הגיש, או עוד לא הגיש, או מגיע לו, או לא מגיע לו, אתם מדברים על אנשים שבלי בושות – אתמול הייתי בנווה שאנן עם צוות טלוויזיה גרמני. מעבר לעובדה שניסו לפרק להם את המצלמה – הם בלי בושות עמדו מולי, מול הטלוויזיה ואמרו: זו לא המדינה שלך, תחזרי למרוקו, את גזענית וכל הדברים האלה. זה אנשים שקוראים לי, אני לא רוצה להזכיר פה שמות גנאי, אבל תחשבו לבד. בכל שמות הגנאי ההומופביים, והקסינופוביים והמיזוגניים שרק יש.
<קריאה:>
- - -

<היו"ר יואב קיש:>
סליחה. תוציאו אותה בבקשה. תוציאו אותה. תוציאו אותה בבקשה החוצה.

<קריאה:>
האישה הזאת מחלקת - - -

<היו"ר יואב קיש:>
תוציאו אותה החוצה עכשיו.

<נחמן שי (המחנה הציוני):>
מה קרה? מה קרה? היא צעקה משהו - - -

<היו"ר יואב קיש:>
לא. לא. לא. אתם לא מתייחסים אליה. אתם לא מתייחסים אליה.

<קריאה:>
שקרנית, את לא מייצגת אותנו.

<שפי פז:>
עכשיו אני רוצה להגיד עוד משהו. עוד שני דברים יש לי להגיד, ואני אנסה לקצר.

<היו"ר יואב קיש:>
נא לסיים.

<שפי פז:>
א', אני רוצה למחות על הקמפיין השקרי, המתועב, במימון הקרן לישראל חדשה, שמאשים אותנו בשליחת אנשים למותם, כשכולם יודעים שזה שקר, כשכולם יודעים שזה שקר ומה זה עושה לנו בעולם ולמה זה יוביל.  יכול להיות שאנחנו צריכים, המדינה הזאת, שהפליטים יצטרכו להגיע בעקבות הקמפיין הזה.
אני רוצה להגיד ואני רוצה לשאול רק שאלה שלא דובר פה עליה, ואני אעלה אותה, כי אני בלאו הכי מעלה את כל הנושאים. יש הרבה מאוד מוחרגים מהסיפור הזה. אני לא אדבר עכשיו אם צריך לגרש ילדים ומשפחות או לא צריך. אני רוצה שכל האנשים שיצאו עם עצומות ומכינים עליות גג ומחביאים, אנחנו נבוא אליהם עם השטר הזה. אני רוצה לראות את כל המוחרגים, בלי יוצא מן הכלל, יוצאים מדרום תל אביב. אנחנו כבר עשר שנים, גמרנו. לא אכפת לי אם שולה קשת רוצה אותם, מצידי שתיקח אותם אליה הביתה. כל המוחרגים האלה ילכו אליכם, אל הקיבוצים, אל המושבים, אל המרחבים המוגנים, בעיקר אל עליות הגג. אני מתה לראות - - -

<היו"ר יואב קיש:>
תודה.

<שפי פז:>
יש לנו המון שיפוצניקים, הם יכולים לבנות לכם עליות גג.

מילה אחת על האוקראינים והגיאורגים. אנחנו דורשים, ואנחנו דורשים את זה כל הזמן. אין אצלנו הבדל בין מסתנן אריתריאי או מסתנן אוקראיני, זה אותם צרות, זה אותה שכרות, זה אותם דברים ברחובות.

<היו"ר יואב קיש:>
נכון. תודה.

<שפי פז:>
אנחנו דורשים מהממשלה לטפל בהם באותה מידה בדיוק.

<היו"ר יואב קיש:>
תודה רבה.

<שולה קשת:>
שפי פז מדברת על השכנים שלנו - - -

<היו"ר יואב קיש:>
לא, לא. אני אוציא אותך.

<שולה קשת:>
הם השכנים שלנו - -
<היו"ר יואב קיש:>
אני אוציא אותך. את לא עונה.

<שולה קשת:>
- - האריתראים, הסודנים - -
<היו"ר יואב קיש:>
היא רוצה לדבר, תוציאו אותה.

<שולה קשת:>
- - יש נשים קשישות בשכונה - -

<היו"ר יואב קיש:>
זה לא עובד ככה. תוציאו אותה.

<שולה קשת:>
- - שאותם אריתראים וסודנים עוזרים להם. 
<תמר זנדברג (מרצ):>
כל הכבוד, שולה.

<שולה קשת:>
תפסיקו להשמיץ קהילות שלמות. 
<תמר זנדברג (מרצ):>
כל הכבוד.

<היו"ר יואב קיש:>
תוציאו אותה.

<שפי פז:>
אנחנו נמשיך - - -

<היו"ר יואב קיש:>
לא, לא. סיימת את זכות הדיבור. תודה.

<שולה קשת:>
גועל נפש הגזענות הזאת. גועל נפש.
<היו"ר יואב קיש:>
חבר הכנסת אמיר אוחנה, שלוש דקות לרשותך. אחר-כך המנכ"ל יענה על שאלות קשות, ואז נמשיך.
<עבד אל חכים חאג' יחיא (הרשימה המשותפת):>
יואב, יש סיכוי שאנחנו נדבר?

<קריאות:>
- - -

<היו"ר יואב קיש:>
יש לנו עוד זמן. אם תפריעו לי, לא יהיה כלום.

<עבד אל חכים חאג' יחיא (הרשימה המשותפת):>
יש סיכוי שאנחנו נדבר?

<היו"ר יואב קיש:>
אמיר אוחנה , בבקשה.
<עבד אל חכים חאג' יחיא (הרשימה המשותפת):>
יש סיכוי שאנחנו נדבר?

<היו"ר יואב קיש:>
אמיר אוחנה, בבקשה. לא להפריע לו.

<עבד אל חכים חאג' יחיא (הרשימה המשותפת):>
יש סיכוי שאנחנו נדבר? אם לא, אנחנו נצא.

<היו"ר יואב קיש:>
אני לא יודע, תלוי בזמנים, תלוי מי יהיה פה.

<מסעוד גנאים (הרשימה המשותפת):>
עד איזה שעה הדיון?

<היו"ר יואב קיש:>
חלק לא פה - - -
<עבד אל חכים חאג' יחיא (הרשימה המשותפת):>
מתי אתה מסיים את הישיבה?

<היו"ר יואב קיש:>
אני לא נביא. 

<עבד אל חכים חאג' יחיא (הרשימה המשותפת):>
מתי מסתיימת הישיבה?

<היו"ר יואב קיש:>
ב-12:00 הישיבה מסתיימת. בבקשה.

<אמיר אוחנה (הליכוד):>
תודה לך, אדוני היושב-ראש, אני רוצה לפנות מכאן לציבור הישראלי, ובפרט לאקדמאים, לסופרים, לטייסים, לדיילים, לאנשי הרוח ולכותבי המכתבים שהיו ואולי גם כאלה שעוד יהיו. אם הייתם יודעים שנשים, ילדים והוריהם לא יורחקו, אם הייתם יודעים שיורחקו רק אלה שלא הגישו בקשות מקלט ו/או אלה שהגישו - - -
<קריאה:>
לא כתוב  - - -

<היו"ר יואב קיש:>
סליחה, תוציאו את מי שהפריע.

<אמיר אוחנה (הליכוד):>
- - - שהגישו ובקשתם נבדקה ונדחתה, והכול פה כפוף לפיקוח שיפוטי. אם הייתם יודעים שבכל שנה חצי מיליארד שקלים, ליתר דיוק 529 מיליוני שקלים, עולים לציבור הישראלי לטפל במסתננים: הוצאות של חינוך, בריאות, הוצאות מוניציפליות, תברואה, אכיפה וכו' - -
<יעל גרמן (יש עתיד):>
ומעצר.

<אמיר אוחנה (הליכוד):>
- - אם הייתם יודעים שעל אף ששלל אירגוני הקרן, עם המימון האדיר של הקרן ושל ממשלות זרות, עתרו לבג"ץ - -
<דב חנין (הרשימה המשותפת):>
אמיר, שמעת שהשר אמר "בשלב הזה"?

<אמיר אוחנה (הליכוד):>
- - וניסו לשכנע בבג"ץ, שיש לנו הרבה ביקורת עליו כידוע, אפילו בג"ץ קבע שלא הוכח שנשקפת סכנה במדינה השלישית. אם הייתם יודעים שחוץ מכרטיס הטיסה והתחייבות למתן אפשרות לעבודה, לשהייה, לפתיחת עסק, מדינת ישראל מציידת כל מורחק ב-3,500 דולר, שזה במדינת היעד, רבותיי, הרבה כסף. אם הייתם יודעים שרק במהלך 2017 הורחקו יותר מ-5,300 יוצאי אוקראינה, גיאורגיה ואחרים – אולי מדינת ישראל מפלה נגד אוקראינים, יכול להיות, יש גזענות אוקראינית במדינת ישראל – אם הייתם יודעים איך נראים חייהם של תושבי דרום תל אביב, ובעיקר תושבות דרום תל אביב והתושבות הוותיקות בפרט, כאשר מלכתחילה החיים שלהם לא היו סוגים בשושנים, הפחד, האלימות, השתן, הצואה בחדרי המדרגות. אם הייתם יודעים איך הם מגורשים, שזה הגירוש האמיתי מהשכונה – עדיין הייתם חותמים? צר לי איך שאתם הוטעיתם. תהיו בעניינים.
<היו"ר יואב קיש:>
תודה רבה. אפילו חסכת לנו ב-20 שניות. דברים כדורבנות. אני מבקש מהמנכ"ל להתייחס. אני רוצה להתחיל עם כמה דברים שעלו פה מהדיון, שבעיניי הם מהותיים, נגעו בזה גם חברת הכנסת גרמן וגם חבר הכנסת אוחנה, וזה האם יש מדיניות מפלה לגבי ההבדלים בין האוקראינים לנושא של - - -

<תמר זנדברג (מרצ):>
מה זאת אומרת, חוק ההסתננות בכלל לא חל עליהם. מה זה מדיניות מפלה?
<היו"ר יואב קיש:>
לא. תמר, את לא מדברת עכשיו. את רוצה שאני אוציא אותך?

<תמר זנדברג (מרצ):>
חוק ההסתננות לא חל - - -

<היו"ר יואב קיש:>
תמר זנדברג, אני קורא אותך לסדר בפעם הראשונה. את לא מפריעה עכשיו.
<נורית קורן (הליכוד):>
- - -

<היו"ר יואב קיש:>
נורית קורן, אני קורא אותך לסדר בפעם הראשונה.

<תמר זנדברג (מרצ):>
זה לא הפרעה. מה זאת אומרת?

<היו"ר יואב קיש:>
תמר זנדברג, אני קורא אותך לסדר בפעם השנייה. את לא תתני פה נאום. די.

<תמר זנדברג (מרצ):>
איזה נאום? אני יושבת פה שעתיים בלי להוציא מילה מהפה.

<היו"ר יואב קיש:>
את רוצה לצאת? את רוצה לצאת?

<תמר זנדברג (מרצ):>
לא. אני רוצה לדבר.

<היו"ר יואב קיש:>
אם זאת הדרך שלך לצאת, תצאי. אל תגידי לי עכשיו. אני אומר לך לא להפריע, את בקריאה שנייה. בפעם הבאה אני אוציא אותך. מספיק.

<יוסי יונה (המחנה הציוני):>
יואב, תגיד לתמר - - -
<היו"ר יואב קיש:>
אני לא אגיד. לפני רגע תמר עברה על הרשימה לראות מתי היא מדברת. 

<תמר זנדברג (מרצ):>
נכון. אני רוצה לדבר.

<היו"ר יואב קיש:>
יש הרבה חברי כנסת שנרשמו והם לא פה. אני אקריא את השם, אם הוא לא יהיה פה, הוא יימחק, והתור שלך יגיע, אבל לא בשיטה הזאת. מספיק. 
יש לך עשר דקות לרשותך, ואני מבקש שתענה לשאלות. היו הרבה שאלות. קודם כול לנושא המדיניות המפלה. שאלה מאוד חשובה. שאלה שנייה שהיתה פה מאוד מהותית, זה המספרים. יש 6,500 בקשות שהוגשו, מתוכן 11 הוכרו כפליטים. אני רוצה שתתייחס למספרים האלה. היתה טענה שזה מספר נמוך ולא משקף. מה הקריטריונים? בעניין הזה אני מבקש התייחסות. אני מבקש עוד התייחסות לנושא הגירוש של אלה שבקשתם לא נידונה. אלה שלוש שאלות שאני חושב שמרכזות הרבה ממה שנאמר פה.
אני רוצה לסיים באמירה אחת נוספת, ואני חוזר להסכם עם המדינה השלישית. ההסכם הזה חסוי, הוגדר חסוי. החיסיון שלו נבדק על-ידי בג"ץ, בג"ץ אישר את החיסיון שלו - - -

<תמר זנדברג (מרצ):>
זה לא נכון.
<היו"ר יואב קיש:>
אישר את החיסיון שלו. ולכן - - -

<תמר זנדברג (מרצ):>
זה לא נכון.

<היו"ר יואב קיש:>
הוא אישר שאין סכנה - - -

<אמיר אוחנה (הליכוד):>
מישהו פה לא קרא את פסק הדין. 
<תמר זנדברג (מרצ):>
זה לא נכון.

<אמיר אוחנה (הליכוד):>
זה ממש בסעיפים הראשונים.
<היו"ר יואב קיש:>
תמר, אני אוציא אותך החוצה, אל תפריעי.

<אמיר אוחנה (הליכוד):>
ממש בסעיפים הראשונים.

<היו"ר יואב קיש:>
ולכן אני רוצה להגיד מפה אמירה - - -

<תמר זנדברג (מרצ):>
למה את אמיר אוחנה אתה לא מוציא?
<היו"ר יואב קיש:>
תוציאו את תמר זנדברג. פעם שלישית. החוצה בבקשה.

<תמר זנדברג (מרצ):>
לא, סליחה. אני רוצה לומר - - -

<היו"ר יואב קיש:>
את מפריעה.

<קריאות:>
- - -

<תמר זנדברג (מרצ):>
אני יושבת פה שעתיים.

<יעל גרמן (יש עתיד):>
היא בקושי אמרה מילה, באמת. זה לא שהיא צעקה.
<היו"ר יואב קיש:>
פעמיים אמרתי לה להפסיק.

<יעל גרמן (יש עתיד):>
- - - באמת, אי-אפשר - - -

<היו"ר יואב קיש:>
את מפריעה כל הזמן.

<תמר זנדברג (מרצ):>
אני לא מפריעה. אני יושבת פה שעתיים ולא מוציאה מילה מהפה. 
<היו"ר יואב קיש:>
את מפריעה כל הזמן.

<יעל גרמן (יש עתיד):>
באמת היא לא הוציאה מילה. זה לא פייר.

<תמר זנדברג (מרצ):>
אל תגעו בי. אני יודעת לצאת.

<היו"ר יואב קיש:>
תודה רבה לתמר זנדברג שיוצאת. תודה.

<תמר זנדברג (מרצ):>
אני יודעת שלא נעים לשמוע, רק נעים לשמוע את - - -
<היו"ר יואב קיש:>
את הרגע אמרת שאת יוצאת - -

<תמר זנדברג (מרצ):>
- - - ואת אמיר אוחנה – תורידו את הידיים ממני.

<היו"ר יואב קיש:>
- - אז תצאי בבקשה. את לא בזכות דיבור.
<תמר זנדברג (מרצ):>
- - -

<היו"ר יואב קיש:>
לא. אני לא אשמע. מי שמפריע, אני לא אשמע את דבריו.

<תמר זנדברג (מרצ):>
- - - לא צריך לעשות לי סימנים.

<היו"ר יואב קיש:>
מי שמפריע, אני לא אשמע את דבריו. ומי שמפריע ללא הפסקה על אחת כמה וכמה.
<תמר זנדברג (מרצ):>
חוצפן. חצוף. אני הפרעתי ללא הפסקה?

<היו"ר יואב קיש:>
ללא הפסקה.

<תמר זנדברג (מרצ):>
אתם חברים של נאצים ולא מתביישים.

<היו"ר יואב קיש:>
ללא הפסקה.

<אמיר אוחנה (הליכוד):>
הנה, בבקשה. תתביישי לך. תתביישי לך. 
<קריאות:>
- - -

<אמיר אוחנה (הליכוד):>
יואב, זו הסתרה. את תקבלי תלונה לוועדת אתיקה. 
<קריאות:>
- - -

<אמיר אוחנה (הליכוד):>
תתביישי לך.
<נורית קורן (הליכוד):>
מותר להגיד לנו הכול?
<גלעד הלחמי:>
אנחנו בשכונות חוטפים את ההסתה הזאת. כל יום קוראים לנו "נאצים", "פשיסטים".

<היו"ר יואב קיש:>
מספיק. מספיק. אני רוצה להזכיר את תחילת דבריי - - -

<גלעד הלחמי:>
- - -

<היו"ר יואב קיש:>
זה מפריע.

<עבד אל חכים חאג' יחיא (הרשימה המשותפת):>
זה מפריע, אבל אתה לא מוציא אותו.

<היו"ר יואב קיש:>
אני רוצה להזכיר את תחילת דבריי, ואמרתי פה בצורה הכי ברורה. הפגיעה בכבוד השואה והזילות של השימוש במושג שואה, פשוט מעוררת חלחלה. אין לי מילה אחרת להגיד. 

<נחמן שי (המחנה הציוני):>
בואו נודיע את זה גם לממשלת פולין.

<היו"ר יואב קיש:>
אני מקווה מאוד שחברת הכנסת זנדברג תתנצל על דבריה.
<נחמן שי (המחנה הציוני):>
גם ממשלת פולין.

<היו"ר יואב קיש:>
אנחנו נמשיך בדיון. אני פונה למנכ"ל. אני חוזר על השאלות שלי. הנושא של מדיניות מפלה. הנושא של הגדרת פליט מתוך 6,500. מה קורה עם אלה שבקשתם לא נבחנה? האם יש פה עניין אחר בגישה למועמדתם להחזרה? השאלה האחרונה, ואני אומר את זה עוד פעם למרות ההפרעות הבלתי נפסקות שהיו בנושא בג"ץ. אני חושב שבמקום הזה, כל אלה שמכבדים את בג"ץ כל הזמן, מן הראוי שגם עכשיו יכבדו.
<דב חנין (הרשימה המשותפת):>
שאלתי גם לגבי מספרים.

<היו"ר יואב קיש:>
לא. דב, אתה מפריע. המנכ"ל, בבקשה.

<שלמה מור יוסף:>
צהריים טובים. דיון לא פשוט. יש פה הרבה מתח, יש פה דברים קיצוניים ביותר שנאמרים, אבל אני מייצג פה את עובדי רשות האוכלוסין וההגירה. התפקיד שלנו הוא לשמור על הזהות של מדינת ישראל. זה התפקיד שלנו. כמו שיש חיילים בגבול ששומרים על ביטחון המדינה, אנחנו שנמצאים בכל מעברי הגבול ונמצאים במדינת ישראל בכל לשכות האוכלוסין, התפקיד שלנו לשמור על הזהות של מדינת ישראל לפי מדיניות הממשלות לדורותיהן. זה התפקיד שלנו כעובדי ציבור, הזכות הזאת של עובדי הציבור, שעושים את העבודה שלהם. בין השאר אני בא להגן מפני כל ההסתות, כל ההשמצות, כל הפגיעות האישיות, כל התלונות של נציגים של העובדים שלנו בחוצות רחוב, מפני פגיעה בהם, ועיתונאים שקוראים מעל דפי עיתון חשוב לבייש את העובדים שלנו. עובדי המדינה עושים את תפקידם במסגרת מה שמוטל עליהם.

דבר שני, אנחנו מדברים באנשים ואנחנו זוכרים שאנחנו מדברים על גורל של אנשים, וזה מה שנמצא בידיים שלנו יומיום בכל התפקידים שאנחנו עושים. אני מדבר על רשות האוכלוסין וההגירה, אני לא מדבר על תפקידים אחרים.

דבר נוסף, בתפקיד הזה ובהתעסקות הזאת אנחנו עוסקים יומיום. יומיום מורחקים אנשים ממדינת ישראל. יומיום מורחקים אנשים מכל מדינה בעולם – מדינה מערבית, מזרחית, דמוקרטית, דיקטטורית – מכל המדינות בעולם. כל מדינה עם מדיניות ההגירה שלה מכתיבה מי היא רוצה שייכנס ומי היא לא רוצה שייכנס.

אם אתם רוצים להיות אזרחי שוויץ, יהיה לכם האופק שאין לקבל אזרחים שם, וזו רק דוגמה אחת, ואנחנו מכירים דוגמאות אחרות. מדינת ישראל החליטה שיש חוק שבות ויש חוק כניסה לישראל. ולפי שני החוקים האלה צריך לנהוג.

לגבי קבוצה נפרדת של המסתננים אני תיכף אתייחס, אבל בבעיה הזאת שאנחנו בכל יום מרחיקים מכאן אנשים אני רק אגיד שהנושא הזה של שחור ולבן, זה לא מושגים שאני משתמש בהם, אבל מכיוון שהם נאמרו, אני רוצה לומר לכם כמה אנשים הורחקו. 
בשנת 2017 הרחקנו 5,841 אנשים ממדינת ישראל. הרחקנו אנשים מאוקראינה, גיאורגיה, מולדביה, סין, הודו, פיליפינים, רומניה, רוסיה, תאילנד ואתיופיה.
אתיופיה – מתוך 5,841 הרחקנו 40.

<אדב חנין (הרשימה המשותפת):>
אתיופיה או אריתריאה?

<שלמה מור יוסף:>
אמרתי "אתיופיה". זה נכון לגבי שלוש השנים האחרונות. 5,841 בשנה האחרונה, שהיתה שנה קשה לנו בגלל האוקראינים, אבל גם בשנים לפני זה אלה היו המדינות. אין מדינות אחרות. מסתננים בהגדרה שמגדירים פה, בשלוש השנים האחרונות כמובן לא הורחק אף אחד. אי-אפשר להגיד: אתם מרחיקים רק שחורים, כי אף אחד לא הורחק. הורחקו רק האנשים מהמדינות שקראתי.
<יעל גרמן (יש עתיד):>
מה עם אלה מאריתריאה? בכל זאת מדינת ישראל - - -
<היו"ר יואב קיש:>
רק שנייה. כמה מאוקראינה?
<שלמה מור יוסף:>
מאוקראינה בשנה שעברה – 3,361.
<היו"ר יואב קיש:>
רוב האנשים שהורחקו הם מאוקראינה. אתה אומר שכפליטים, או כמבקשי מקלט, או כמהגרי עבודה, אני לא נכנס להגדרה, לא הורחק אף אחד למעשה.
<יואב בן צור (ש"ס):>
זה הכושים של אוקראינה...

<שלמה מור יוסף:>
ודאי, כי אסור לנו - - -

<היו"ר יואב קיש:>
זה לשאלתך, חברת הכנסת גרמן.

<יעל גרמן (יש עתיד):>
השאלה שלי היא כמה עדיין נמצאים פה. זו היתה השאלה שלי.
<שלמה מור יוסף:>
עדיין נמצאים.

<נורית קורן (הליכוד):>
- - - כמה אנשים.

<יעל גרמן (יש עתיד):>
אני יודעת מה שאלתי. רשומה לי פה השאלה. כמה יש?

<שלמה מור יוסף:>
אנחנו מוציאים כל הזמן מכל המדינות. השר אמר שכל הנושאים האלה אחת לרבעון נמצאים באתר רשות האוכלוסין וההגירה. אלה נתונים שהם ברשות הציבור.

<היו"ר יואב קיש:>
ענית לי על השאלה של ההפרדה והמימוש של מדיניות הגירה לא סימטרית. שמענו את הנתונים. אני מבקש להתייחס לשתי השאלות הנוספות.

<יעל גרמן (יש עתיד):>
יואב, היתה השאלה כמה גיאורגים ואוקראינים נמצאים פה.

<שלמה מור יוסף:>
נמצאים פה בסך-הכול עובדים זרים לא חוקיים – 18,059. תיירים ללא אשרה בתוקף – 74,000. אלה מי שנמצאים פה.

<בצלאל סמוטריץ (הבית היהודי):>
איך אותם מוציאים?
<שלמה מור יוסף:>
עם אלה אנחנו מתעסקים כל היום. זו העבודה שלנו.

<היו"ר יואב קיש:>
שמעתם את המספרים. אני לא אעשה פה את שיקול הדעת.

<יעל גרמן (יש עתיד):>
 - - -

<קריאות:>
- - -

<היו"ר יואב קיש:>
לא, לא. לא להפריע. יש לנו עוד ארבע דקות, ואחרי זה ממשיכים עם חברי הכנסת.

מה עושים עם מי שהגיש בקשה לפליטות ובקשתו לא נבחנה? האם הוא מועמד לגירוש? זו שאלה פשוטה.
<שלמה מור יוסף:>
קודם אמרה נציגת אמנסטי שיש לה נתונים, ולפי הנתונים שלה אי-אפשר להגיש בקשות בשנים האחרונות. אז אני אגיד לכם רק ממה שיש מול עיניי. בשנת 2013 – מאריתריאה וסודן הגישו 3,274 בקשות, כשאמרו שאי-אפשר להגיש בקשות. בשנת 2014 – 2,106. בשנת 2015 – 4,748, רק אריתראים וסודנים. בשנת 2016 – 2,628. ובשנת 2017 – 2,654. להגיד שאנשים שנמצאים פה שמונה שנים, לא היה להם צ'אנס להגיש בקשה, ורק עכשיו כי יש תורים הם לא יכולים להגיש? צריך לראות את זה בפרופורציות הנכונות.
<יוסי יונה (המחנה הציוני):>
כמה בקשות הוגשו על-ידי מדינות שהן לא אריתריאה - - -

<היו"ר יואב קיש:>
לא, לא, לא. תמשיך עם מה שאמרתי.

<שלמה מור יוסף:>
זה לא מול העיניים שלי.

<היו"ר יואב קיש:>
אתה ממשיך עם מה שאמרנו. אני מבקש לשמוע תשובה לשאלה מהותית שהיתה פה. המנכ"ל, שאלה מהותית שנשאלה פה, לא על-ידי, על-ידי אחרים. מה הסטטוס של אותם אלה שהגישו בקשה ולא נבחנו? האם הם מועמדים להרחקה תחת החוק?
<שלמה מור יוסף:>
אני רוצה להתייחס לשאלה היותר קשה בבקשה, למה רק 11 אישרו. 
<היו"ר יואב קיש:>
גם זה. שתי שאלות.

<שלמה מור יוסף:>
זאת שאלה לגיטימית. גם פה יש מדינות שמרחיבות את ההגדרה, יש מדינות שהולכות לפי ההגדרה. ההגדרה במדינת ישראל - - -
<יוסי יונה (המחנה הציוני):>
זו הגדרה של האו"ם.
<היו"ר יואב קיש:>
יוסי, אתה רוצה שאני אוציא אותך?
<יוסי יונה (המחנה הציוני):>
לא. סליחה, זו הגדרה  - - -

<היו"ר יואב קיש:>
תן לו לענות. הוא אפילו עוד לא הוציא משפט.

<בצלאל סמוטריץ (הבית היהודי):>
 - - -

<נורית קורן (הליכוד):>
 - -  -

<היו"ר יואב קיש:>
נורית, אני לא צריך את העזרה. די.
<שלמה מור יוסף:>
מותר למדינות לקחת את ההגדרה של האו"ם ולהרחיב אותה. אנחנו הולכים - - -

<היו"ר יואב קיש:>
אל תענה לו בבקשה. אני לא מוכן להתפרצות, ואתה בטח לא תענה לו. אתה תגיד מה שאתה רוצה.

<שלמה מור יוסף:>
אנחנו הולכים לפי ההגדרות של האו"ם. הלב של העניין, בהיבט שלנו ובמדינות אחרות, איך מתייחסים לזה שהם מחויבים בשירות צבאי חובה באריתריאה.
<יעל גרמן (יש עתיד):>
לכל החיים.
<שלמה מור יוסף:>
מדינת ישראל החליטה שזה לא קריטריון לפליטות.
<היו"ר יואב קיש:>
תסביר למה.

<יעל גרמן (יש עתיד):>
לכל החיים, שלמה.

<בצלאל סמוטריץ (הבית היהודי):>
לא. זה לא לכל החיים.

<יוסי יונה (המחנה הציוני):>
מה הסיבה?

<שלמה מור יוסף:>
כי יש שם שירות צבאי.

<היו"ר יואב קיש:>
מה קורה למי שלא - - -

<שלמה מור יוסף:>
זה לא שירות צבאי שהורגים אותם בצבא. זה שירות צבאי שהם מעדיפים לא לשרת, כל אחד מהנימוקים שלו. מה שאנחנו בודקים, לפי הנחיית היועץ המשפטי לממשלה, זה נימוקים ספציפיים, כשבא בן-אדם ומציג: הייתי גנרל בצבא ואם אני אלך לשם, דיני מוות. בודקים את הנושא הפרטני.
<היו"ר יואב קיש:>
אין אישור גורף בגלל שיש חובת גיוס.
<שלמה מור יוסף:>
מצד שני, כשאמרו "דארפור", דארפור בינתיים נמצאים כקבוצה, שם אנחנו עדיין לא בודקים. זו קבוצה שאנחנו לאט לאט נותנים להם מעמד במדינת ישראל. לגבי השלב הבא – שאלת, חבר הכנסת דב חנין – לא אני צריך לתת את התשובה.
<היו"ר יואב קיש:>
אני מבקש להחזיר אותך לשאלה שלי, מה לגבי אלה שבקשתם לא נבחנה?
<שלמה מור יוסף:>
יש פה שלוש או ארבע קבוצות. יש קבוצה אחת שלא הגישה בקשות. יש קבוצה אחת שהגישה בקשות והבקשה שלהם נדחתה. יש קבוצה שהגישה בקשה ואנחנו לא הספקנו לבדוק. הקבוצה הזאת שהגישה בקשה ולא הספקנו לבדוק, היא הגישה בקשה עד לכניסה לתוקף של החלטת הממשלה, ב-1 בינואר 2018, הם לא יורחקו עד שהבקשה שלהם תיבדק. רק אחרי שהבקשה שלהם תיבדק הם יורחקו. לגבי הקבוצה שעכשיו מה-1 בינואר החליטה להגיש בקשות – לגבי הקבוצה הזאת, כמו שכתוב בנוהל, הבקשה שלהם יכולה להיבדק פה, היא יכולה להיבדק גם במדינת היעד שאליה הם בחרו לצאת, אם זה במדינה שלהם, כשחלק גדול חוזרים לאריתריאה, אם זה במדינה השלישית, או אם זה במדינות אירופה - - -

<יעל גרמן (יש עתיד):>
אפשר לקבל מספרים לגבי כל אחת מהקבוצות האלה?

<היו"ר יואב קיש:>
אמרו. 15,000 הגישו בקשה. 6,500 נבדקו.
<עבד אל חכים חאג' יחיא (הרשימה המשותפת):>
לא, לא. היעדים. היעדים.

<יעל גרמן (יש עתיד):>
שלושת הקריטריונים שהוא כרגע אמר: מי שלא הגיש עד היום, מי שהגיש ולא נבדק ומי שיגיש אחרי - - -
<היו"ר יואב קיש:>
את לא מקשיבה למה שהוא אומר.

<בצלאל סמוטריץ (הבית היהודי):>
- - -

<שלמה מור יוסף:>
15,000 הגישו, מתוכם 6,000 קיבלו תשובה - - -
<היו"ר יואב קיש:>
ו-500, אמר השר.

<יעל גרמן (יש עתיד):>
6,500.

<שלמה מור יוסף:>
6,500 קיבלו תשובה חיובית או שלילית.

<היו"ר יואב קיש:>
רובם המוחלט שלילית.
<נחמן שי (המחנה הציוני):>
11 קיבלו תשובה חיובית.

<עבד אל חכים חאג' יחיא (הרשימה המשותפת):>
11 קיבלו תשובה חיובית.

<שלמה מור יוסף:>
יש אנשים שאומרים: לא קיבלנו תשובה. הם מתכוונים: לא קיבלנו תשובה שרצינו לקבל.

<בצלאל סמוטריץ (הבית היהודי):>
מוכר.

<שלמה מור יוסף:>
אני מתייחס למי שקיבל תשובה.
<נחמן שי (המחנה הציוני):>
11 קיבלו תשובה חיובית.

<היו"ר יואב קיש:>
כן. נכון.

<שלמה מור יוסף:>
ועוד 500 - - -

<דב חנין (הרשימה המשותפת):>
זו אותה פרופורציה כמו אלה שלא קיבלו...

<בצלאל סמוטריץ (הבית היהודי):>
מה אתה רוצה, דב? שיקבלו אם לא מגיע להם?

<מרב מיכאלי (המחנה הציוני):>
איך בדקו? זאת השאלה.

<היו"ר יואב קיש:>
הוא יאמר. חובת הגיוס אינה מהווה קריטריון לפליטות. זה ההבדל הגדול.
<בצלאל סמוטריץ (הבית היהודי):>
ההבדל הגדול הוא שאירופה רוצה פליטים ומקבלת אותם מכל העולם, אין לה ידיים עובדות. מדינת ישראל לא רוצה פליטים, ולכן היא הולכת להגדרה המצמצמת. הכי לגיטימי בעולם.
<מרב מיכאלי (המחנה הציוני):>
היא רוצה ידיים עובדות, שיביאו אותם בכסף ויגזרו עליהן קופונים. את זה היא רוצה מאוד. איפה הם יגורו?
<בצלאל סמוטריץ (הבית היהודי):>
אז בואי נתווכח על מדיניות ההגירה, מרב.

<מרב מיכאלי (המחנה הציוני):>
איפה הם יגורו? איפה תשכנו אותם? באיזה שכונות? וכמה השקעתם בדרום תל אביב עד היום? כמה השקעתם עד היום בדרום תל אביב?
<בצלאל סמוטריץ (הבית היהודי):>
תראי מה קורה באירופה. אירופה נעלמת.

<היו"ר יואב קיש:>
אני מודה שגם אני הצלחתי להתעייף - - -
<עבד אל חכים חאג' יחיא (הרשימה המשותפת):>
יש לי שאלה באותו עניין. האם אותם קריטריונים של האמנות הבינלאומיות, שלפיהן נבדקים אצלנו או לפי - - -

<קריאות:>
- - -

<בצלאל סמוטריץ (הבית היהודי):>
לא הקשבת. הוא אמר שרק למי - - -

<עבד אל חכים חאג' יחיא (הרשימה המשותפת):>
הקשבתי, הוא אמר שיש הרחבות. הקשבתי טוב, הוא אמר שיש הרחבות. השאלה אם ההרחבות האלה ביטלו חלק מהקריטריונים? שמעתי טוב.
<היו"ר יואב קיש:>
תודה. אני רוצה להגיד לחברי הוועדה בעיקר: אנחנו - - -

<עבד אל חכים חאג' יחיא (הרשימה המשותפת):>
הוא אמר שיש הרחבות.

<בצלאל סמוטריץ (הבית היהודי):>
הוא אמר שאנחנו הולכים על-פי האמנות הבינלאומיות.

<היו"ר יואב קיש:>
חברים, חבר הכנסת בצלאל סמוטריץ, תודה. אני רוצה להגיד לחברי הוועדה: אנחנו בדיון שהתחיל ב-09:30, סוער ועמוס, נושא רגיש - -
<מרב מיכאלי (המחנה הציוני):>
מתי הוא מסתיים?

<היו"ר יואב קיש:>
- - ויכוח של קבוצות רבות שמשפיע על חיים רבים של אנשים. אני שמח שעשינו את הדיון הזה. מצד שני, אני אומר לכם: אנחנו בוועדה נמשיך לבקר ולבדוק. נזמין גם את המנכ"ל וגם נוספים. נבדוק גם את הקריטריונים. כל השאלות האלה שעלו, יש לנו רשימה ארוכה שהגישו חברי הכנסת. אני מבקש לצרף, אם יש לחברי הכנסת שאלות נוספות. אנחנו נעשה מעקב, נבחן ונעשה עבודה יסודית.
מצד שני, ופה אני אומר לכל חברי הכנסת – הדוברים מסביב, אנשי הציבור ראו שמי שמפריע יוצא החוצה – היה כמעט בלתי אפשרי לנהל את הדיון הזה. אני אומר לכם, התנהגתי באמת בלי משוא פנים, לא משנה אם זה מהמפלגה שלי, לא מהמפלגה שלי. באמת השתדלתי שיהיה פה דיון, כמה שנוכל לשמר אותו. עשיתם את זה ברמה שהיה קשה מאוד. אני מבקש מכל חברי הכנסת שההתפרצויות האלה לא יחזרו בדיונים הבאים, כי אי-אפשר לנהל ככה דיון. אני נותן למנכ"ל - - -

<נחמן שי (המחנה הציוני):>
אני רוצה משהו שהמנכ"ל ישיב לי עליו. זה לא משהו חדש.
<היו"ר יואב קיש:>
נחמן, שנייה. אני אתן לך להגיד מילה, ואז המנכ"ל יסכם - - -

<עבד אל חכים חאג' יחיא (הרשימה המשותפת):>
גם אני מילה, והוא יענה תשובה.
<היו"ר יואב קיש:>
אני רוצה לשמוע אתכם. נחמן – משפחות.

<נחמן שי (המחנה הציוני):>
כן. אני - - -

<היו"ר יואב קיש:>
משפחות, זהו. שמענו.

<עבד אל חכים חאג' יחיא (הרשימה המשותפת):>
כשדיברו על 529 מיליון שקל העלויות שלהם, אני רוצה שתהיה תשובה כמה מזה על הכליאה שלהם וכמה מסים ופיקדונות לקחנו מהם.
<יעל כהן-פארן (המחנה הציוני):>
ב-2016 ועדת חקירה של האו"ם המליצה להעמיד לבית הדין הפלילי בהאג את נשיא אריתריאה על פשעים נגד האנושות. איפה זה נכנס בקריטריונים? זה לא רק גיוס חובה, זה פשעים נגד האנושות.
<היו"ר יואב קיש:>
תודה. בצלאל, מילה.

<בצלאל סמוטריץ (הבית היהודי):>
אדוני המנכ"ל, אני רק רוצה לחזק את ידיכם, את ידי העובדים, מול המתקפות הבזויות שאתם עוברים. חזקו ואמצו. הציבור הישראלי ודאי - - -
<היו"ר יואב קיש:>
אני רוצה שהמנכ"ל יסכם. לגבי עלויות, השאלה הזאת נשאלה.
<עבד אל חכים חאג' יחיא (הרשימה המשותפת):>
הפירוט.
<היו"ר יואב קיש:>
אתה לא מפריע לי עכשיו. תקבל פירוט מסודר על כל הדברים, כל השאלה של חאג' יחיא. לגבי משפחות – מילה. 
<קריאה:>
אפשר גם את השאלה שלי?

<היו"ר יואב קיש:>
לא. עכשיו הוא מסכם, ובזה אנחנו מסיימים.

<ג'וני קפל:>
יואב, אפשר לדבר ברשותך?

<היו"ר יואב קיש:>
בדיון הבא.

<ג'וני קפל:>
כמה מילים. כמה מילים. אין לי זכות?

<היו"ר יואב קיש:>
לא. לא. לא. עכשיו מנכ"ל משרד הפנים. בבקשה.

<שלמה מור יוסף:>
אני רוצה להתייחס. נאמר פה שזאת החלטה עם כף של טרקטור. אני רוצה לחדד שזה אחד התפקידים שאני רואה כמרכזיים בתפקיד שלי כמנכ"ל, באמת לא לעשות משהו גורף. ולכן נשים, ילדים והורים מוחרגים מהמהלך הזה עכשיו.
<מרב מיכאלי (המחנה הציוני):>
"בשלב הזה".

<שלמה מור יוסף:>
כן, בשלב הזה. בואו נראה מה יהיה בשלב הבא. חשוב לי להגיד שלאוכלוסייה הזאת יש היום חינוך לילדים מגיל שלוש, יש להם בריאות לילדים, ביטוח רפואי מלא בהשתתפות עצמית של 120 שקלים, יש להם מערכת חיסונים מלאה ובשלב זה יש להם גם זכאות לעבוד. כך אנחנו עושים את הדיפרנציאציה.

הדבר האחרון. אנחנו לא שולחים אף אחד אל מותו. אנחנו לוקחים אותם למדינה או למדינות בטוחות - -

<ג'וני קפל:>
הדוד שלי נפטר - - -

<שלמה מור יוסף:>
- - שבית המשפט - - -

<ג'וני קפל:>
אני לא מרואנדה, אני מאריתריאה.

<קריאות:>
- - -

<שלמה מור יוסף:>
בית המשפט העליון נתן לזה - - -

<ג'וני קפל:>
מי יענה על השאלה הזאת? אתם תענו על השאלה הזאת.

<אמיר אוחנה (הליכוד):>
לא העלו את זה בבג"ץ? בג"ץ שמע אתכם. בג"ץ שמע, הוא לא קיבל.

<שפי פז:>
תלכו לבג"ץ.

<עבד אל חכים חאג' יחיא (הרשימה המשותפת):>
הוא אומר לך שהדוד שלו - - -

<היו"ר יואב קיש:>
בבקשה, נא לסיים.

<שלמה מור יוסף:>
זו מדינה בטוחה, הביטחון של המדינה הזאת הוכח. אנחנו נמצאים שם, באופן רציף בקשר. מי שחוזר לשם, יש לו מספר הטלפון של האנשים שלנו. אנחנו גם יוצרים קשר באופן אקטיבי מכאן אליהם. יש נציג של מדינת ישראל מדי פעם, שנמצא שם ובודק שהסידורים שסוכמו וההסכם אכן מתממשים. 
זו לא החלטה קשה, זה בין שמירת זהות המדינה לבין אנשים שחייהם קשים. והמתח הזה קיים בהרבה תפקידים ציבוריים. הוא קיים בתוך בית חולים, הוא קיים בסל הבריאות, בסל התרופות, הוא קיים בביטוח הלאומי, והוא גם קיים במסגרת התפקיד הזה.
<היו"ר יואב קיש:>
תודה רבה. כל מי שהוצא מהדיון, יוכל כמובן לחזור לדיונים הבאים. כמו שאמרתי, אנחנו נעקוב אחרי מימוש ההחלטה, ההתנהלות, נשמע גם סיפורים אישיים כדי להבין, אבל לא בהתפרצויות. זה יקרה בדיונים הבאים. תודה רבה. הישיבה סגורה.

<הישיבה ננעלה בשעה 11:56.>

